8 ޑިސެންބަރު, 2018 އެއްވެސް ޚިޔާލެއް ހުށަހަޅާފައި ނެތް\nއަންހެނުންގެ ދަރިމައިވުމުގެ ބިސް އުފެދެނީ ބިސްރަވަ (Ovary) ނުވަތަ ބިސްއުފައްދާތަނުގެ ތެރޭގައެވެ. ކޮންމެ އަންހެނެއްގެ ވެސް ދެބިސްރަވަ ވެއެވެ. ބިސްރަވައިގެ ސައިޒަކީ ގާތްގަނޑަކަށް އާމަންޑް މަދެއްގެ ސައިޒެވެ. ބިސްރަވަ އޮންނަނީ ރަހިމުގެ ދެފަރާތުގައި ބިސްދަތުރުކުރާ ހޮޅީގެ ރަހިމާއި ދުރަށްދިޔަކޮޅުގައެވެ. ރަހމާއި، ބިސްރަވަ ގުޅުވައިދޭ ހޮޅިއަކީ ބިސްދަތުރުކުރާ ހޮޅި އެވެ. ބިސްރަވަ އިން ބިސް ދޫކުރުމުގެ އިތުރުން އެސްޓްރަޖަން އަދި ޕްރޮޖެސްޓަރޯން ހޯރމޯން އުފައްދައިދެއެވެ.\nބިސްރަވައިގެ ކެންސަރު ނުވަތަ ބިސްއުފައްދާތަނުގެ ކެންސަރަކީ އާންމު ގޮތެއްގައި އުމުރުން ދުވަސްވީ މީހުންނަށްޖެހޭ ކެންސަރެކެވެ.\nވަކި ސަބަބެއް އަދި ހޯދިފައެއް ނުވެއެވެ.އާންމު ގޮތެއްގައި ކެންސަރު އުފެދިގެން އަންނަނީ ރަނގަޅަށް ހުންނަ ސެލްތަކުގެ ވިރާސީ ބަހާއަށް އަންނަ ބަދަލުތަކުގެ ސަބަބުން، ކެންސަރ ސެލްތަކަކަށް ރަނގަޅަށްހުރި ސެލްތައް ބަދަލުވާން ފެށުމުންނެވެ. އެގޮތުން ކެންސަރ ސެލްތަކަށް ބަދަލުވުމަށްފަހު، އެސެލްތައް ގިނަވެ، ސެލްގެ ފުނިވަރެއް އުފެދި، އޭގެ ނަތީޖާއެއްގެ ގޮތުން ޓިއުމަރެއްގެ ސިފަ ޖެހިގެން ދެއެވެ. އަދި އެއަށްފަހު ޓިއުމަރާއި ޖެހިގެން ހުންނަ ޓިޝޫތަކުގެ ތެރެއަށް ވަދެ، އާޚިރުގައި މުޅި ހަށިގަނޑަށް ކެންސަރުގެ އަސަރު ފަތުރާލައެވެ. އެހެންކަމުން ވިރާސީ ގޮތުން ޑީއެންއޭ އަށް ބަދަލުއައުމަކީ ބައެއް އަންހެނުންނަށް ބިސްއުފައްދާތަނުގެ ކެންސަރު ޖެހުމަށް މެދުވެރިވާ ސަބަބަކަށް އޮންނަނީ ވެފައެވެ. ބިސްއުފައްދާތަނަށް ކެންސަރު ޖެހޭ ކޮންމެ 100 އަންހެނުންގެ ތެރެއިން 10 އަންހެނުންނަށް ބިސްއުފައްދާތަނަށް ކެންސަރު ޖެހެނީ “ބްރެސްޓް ކެންސަރ ޖީން 1″(BRCA1) ، އަދި “ބްރެސްޓް ކެންސަރ ޖީން2″(BRCA2) އަށް ބަދަލުއައިސްގެން ކަމަށް ބެލެވިފައިވެއެވެ. މިޖީން އަށް ބަދަލުތައް އައިސްފައިވާ މީހުންނަށް އެބަދަލުތައް އައިސްފައިނުވާ މީހުންނަށްވުރެ، ބިސްއުފައްދާ ތަނަށް ކެންސަރު ޖެހުމުގެ ފުރުޞަތު ބޮޑެވެ.\nބިސް އުފައްދާ ތަނުގެ ކެންސަރުގެ3ވައްތަރެއް ހުރެއެވެ. އޭގެ ތެރޭގައި ހިމެނެނީ:-\n(ހ) އެޕިތީލިއަލް ޓިއުމަރ (Epithelial tumor): މިއީ ބިސް އުފައްދާ ތަނުގެ ބޭރު ސަތަހައިގައި ހުންނަ ތުނި ސެލް ފަށަލަތަކުން އުފެދިގެން އަންނަ ޓިއުމަރެކެވެ. ބިސްއުފައްދާ ތަނަށްޖެހޭ ކެންސަރުގެ %90 އަކީ މިވައްތަރުގެ ޓިއުމަރެވެ.\n(ށ) ސްޓްރޯމަލް ޓިއުމަރ (stromal tumor): މިއީ ބިސް އުފައްދާތަނުގައި ހުންނަ ހޯރމޯން (އެސްޓްރަޖަން، ޕްރޮޖެސްޓަރޯން) އުފައްދާ ސެލްތަކުން އުފެދިގެން އަންނަ ޓިއުމަރެކެވެ. އާންމުގޮތެއްގައި ބިސް އުފައްދާ ތަނަށް ކުރިމަތިވާ އެހެން ކެންސަރު ތަކަށްވުރެ މިވައްތަރުގެ ކެންސަރު އަވަހަށް ދެނެގަނެވެއެވެ. ބިސްއުފައްދާ ތަނަށްޖެހޭ ކެންސަރުގެ %7 އަކީ މިވައްތަރުގެ ޓިއުމަރެވެ.\n(ނ) ޖާރމް ސެލް ޓިއުމަރ (germ cell tumor): މިއީ ބިސް އުފައްދާ ތަނުގައި ހުންނަ ބިސް އުފައްދާ ސެލްތަކުން އުފެދިގެން އަންނަ ޓިއުމަރެކެވެ. އާންމު ގޮތެއްގައި ޒުވާން އަންހެނުންނަށްޖެހެނީ މިވައްތަރުގެ ކެންސަރެވެ. މިއީ ވަރަށް މަދުން ނޫނީ ނުފެންނަ ބިސް އުފައްދާ ތަނުގެ ކެންސަރުގެ ވައްތަރެކެވެ.\nބިސްއުފައްދާތަނުގެ ކެންސަރަށް މަގުފަހިކުރާ ނޫނީ ޖެހުމަށް ފުރުޞަތުބޮޑުވާ ކަންތައްތަކެއް ހުރެއެވެ. އެގޮތުން ފާހަގަ ކުރެވޭ ކަންތައްތަކުގެ ތެރޭގައި:-\n(ހ) އުމުރު: ކޮންމެ އުމުރެއްގެ މީހަކަށް ވެސް ބިސްއުފައްދާ ތަނުގެ ކެންސަރު ޖެހިދާނެ އެވެ. އުމުރުން ދުވަސްވާ ވަރަކަށް ބިސްއުފައްދާ ތަނަށްކެންސަރު ޖެހުމުގެ ފުރުޞަތު ބޮޑުވެއެވެ. އުމުރުން 40 އަހަރުވުމުގެ ކުރިން ބިސްއުފައްދާތަނަށް ކެންސަރު ޖެހުމަކީ ވަރަށް މަދުން ނޫނީ ނުވާނެ ކަމެކެވެ. ގިނަ މީހުންނަށް ކެންސަރު ޖެހެނީ އިއްދައިން ކެނޑުމަށްފަހު ގައެވެ. ނޫނީ އުމުރުން 50 އަހަރުވުމަށްފަހު ގައެވެ. އެމެރިކާގެ ތަފާސް ހިސާބުތައް ދައްކާގޮތުގައި ބިސްއުފައްދާތަނަށް ކެންސަރުޖެހޭ މީހުންގެ ތެރެއިން ½ މީހުންނަށް އެކެންސަރު ޖެހިފައިވަނީ އުމުރުން 63 އަހަރަށްވުރެ މަތިވި ފަހުންނެވެ.\n(ށ) ހަށިގަނޑު އާދަޔާ ޚިލާފަށް ބުރަހެލިވެ، ފަލަވުން: މާބޮޑަށް ފަލަވުމަކީ ބިސްއުފައްދާތަނުގެ ކެންސަރު ޖެހުމަށް މަގުފަހިކުރާ ކަމެއްކަމަށް ތަފާތު ދިރާސާތަކުން ފާހަގަ ކުރެވިފައި ވެއެވެ.\n(ނ) ބިސް އުފައްދާތަނަށްޖެހޭ ކެންސަރު އާއިލާގެ މެންބަރުންގެ ތެރޭގައި ދައުރުވަމުން އައުން: މާނައަކީ އާއިލާގެ މެންބަރުންގެ ތެރެއިން މަންމަ، ދައްތަ، ބޮޑު ދައިތަ، މާމަ، ފަދަ މީހަކަށް ކެންސަރު ޖެހިފައިވާނަމަ، އެފަދަ މީހަކަށް ކެންސަރު ޖެހުމުގެ ހިރާސް އިތުރެވެ.\n(ރ) ބަދަލު އައިސްފައިވާ ވިރާސީ ބަހާ އެއް ވާރުތަވެފައިވުން: އެގޮތުން “ބްރެސްޓް ކެންސަރ ޖީން 1″(BRCA1) ،އަދި “ބްރެސްޓް ކެންސަރ ޖީން2″(BRCA2) އަށް ބަދަލުތައް އައިސްފައިވާ މީހުންނަށް އެބަދަލުތައް އައިސްފައިނުވާ މީހުންނަށްވުރެ، ބިސްއުފައްދާ ތަނަށް ކެންސަރު ޖެހުމުގެ ފުރުޞަތު ބޮޑެވެ.\n(ބ) ގިނަ ދުވަސްތަކެއްވަންދެން ހޯރމޯން އެކުލެވޭ ބޭސްތައް ބޭނުންކުރުން: މިސާލަކަށް އިއްދައިން ކެނޑުމުން ދިމާވާ އުދަނގޫތައް ލުއިކުރުމަށް ހަމައެކަނި “އެސްޓްރަޖަން” ހޯރމޯން އެކުލެވޭ ބޭސް ބޭނުންކުރުމަކީ އެކަމުގެ ސަބަބުން ބިސްއުފައްދާ ތަނުގެ ކެންސަރަށް މަގުފަހިކުރާ ކަމެކެވެ. އެގޮތުން ގިނަ އަހަރުތަކެއް ވަންދެން (10-5 އަހަރާ ދެމެދުގެ މުއްދަތަކަށް) އެސްޓްރަޖަން ހޯރމޯންގެ ފަރުވާ ނެގުމަކީ ބިސްއުފައްދާތަނަށް ކެންސަރު ޖެހުމުގެ ފުރުޞަތު އިތުރުކުރާ ކަމެއްކަމަށް ދިރާސާތަކުން ފާހަގަ ކުރެވިފައި ވެއެވެ.\n(ޅ) އެންޑޯމެޓްރީއޯސިސް ކުރިމަތިވެފައިވުން: އެންޑޯމެޓްރީއޯސިސްގެ މާނައަކީ ރަހިމުގެ ބަތާނަ ފަށުގެ ޓިޝޫތައް ރަހިމުން ބޭރުގައި އަށަގަންނަގޮތް ވުމެވެ. އެންޑޯމެޓްރީއޯސިސް ކުރިމަތިވުމަކީ ބިސްއުފައްދާތަނަށް ކެންސަރު ޖެހުމުގެ ފުރުޞަތު އިތުރުކުރާ ކަމެކެވެ.\n(ކ) ފުށްޖެހުން: ކުރިމަތި ފަރާތަށް ފުށް (ޓެލްކަމް ޕައުޑަރ) ޖެހުމަކީ ބިސްއުފައްދާތަނަށް ކެންސަރު ޖެހުމުގެ ފުރުޞަތު ބޮޑުކުރާ ކަމެކެވެ. ބެލެވިފައިވާގޮތުގައި މިހެން ދިމާވަނީ ކުރިމަތި ފަރާތަށް ފުށްޖެހުމުން ، އެތެރެއަށް ވަންނަ ފުށުގެ އަސަރު ބިސް އުފައްދާތަނަށް ހަމައަށް ފޯރައި، އޭގެ ސަބަބުން ބިސްއުފައްދާތަނަށް ދުޅަވެ، ގިނަ ދުވަސްވެ، ސެލްތަކަށް ކެންސަރާ ގުޅިގެން އަންނަ ބަދަލުތައް އައުމުގެ ސަބަބުންނެވެ.\n(އ) ދުންފަތުގެ އިސްތިއުމާލުކުރުން: ދުންފަތުގެ އިސްތިއުމާލުކުރުމަކީ ބިސްއުފައްދާތަނަށް ޖެހޭ ބައެއް ވައްތަރުގެ ކެންސަރުތައް ޖެހުމުގެ ފުރުޞަތު އިތުރުކުރާ ކަމެކެވެ.\nކުރިން އުރަމަތި، ގޮހޮރު، ރަހިމުގެ ދޮރު، އަދި ހަމުގެ ކެންސަރު ފަދަ ކެންސަރެއް ޖެހިފައިވުން ނޫނީ އާއިލާގެ މެންބަރަކަށް މިފަދަ ކެންސަރެއް ޖެހިފައިވުން\nމާއަވަހަށް ބާލިޣުވުން (އުމުރުން 12 އަހަރުގެ ކުރިން)\nމާލަހުން އިއްދައިން ކެނޑުން (އުމުރުން 52 އަހަރުގެ ފަހުން)\nއެއްގޮތަކަށް ވެސް ބަލިވެއިނދެފައި ނުވުން ނޫނީ ދަރިޔަކު ވިހާފައިނުވުން\nދަރިން ނުލިބޭތީ ފަރުވާކުރުން\nދޭތެރެ ދުރުކުރުމަށް ރަހިމަށް ލައްވާ އެތިކޮޅު ބޭނުންކުރުން\nބިސްއުފައްދާ ތަނުގައި ވައިކޮތަޅު އުފެދުން (ޕޮލީ ސިސްޓިކް އޯވަރީ ސިންޑްރޯމް ހުރުން)\nބިސްއުފައްދާތަނަށް ކެންސަރު ޖެހުމުން އޭގެ އަލާމާތްތައް ގިނަ ފަހަރު ބަލީގެ ކުރީކޮޅުގައި ނުފެނެއެވެ. އަދި މިއަލާމަތްތައް އާންމު ގޮތެއްގައި ފެންނަނީ ވަރަށް ފަހުންނެވެ. ބިސްއުފައްދާތަނުގެ ކެންސަރުގެ އެންމެ އާއްމު އަލާމާތްތަކުގެ ތެރޭގައި:-\nބަނޑުފުއްޕުން ގޭހުގެ އުދަނގޫވުން (ބަނޑުފުފުން)\nދަށްބަނޑަށް އުނދަގޫވުން (ދަށްބަނޑުގައި ރިހުން)\nކާއިރު މާއަވަހަށް ބަނޑުފުރޭހެން ހީވުން\nމައްސަރު ކަންތަކަށް ބަދަލު އައިސް، ގަވާއިދުން މައްސަރުކަންތައް ނުޖެހުން\nމީގެ އިތުރުން ބައެއް ފަހަރު ފެނިދާނެ އަލާމާތްތަކުގެ ތެރޭގައި:-\nކާތަކެތި ރަނގަޅަށް ހަޖަމުނުވުން އުދަނގޫވުން\nޖިމާއު ވާއިރު ތަދުވުން\nބޮޑުކަމުދިއުމަށް ބަދަލުއައުން (މިސާލަކަށް ބަނޑުހަރުވުން ނޫނީ ބަނޑުދިޔާވުން)\nމުޅި ހަށިގަނޑުގައި ފެންހެދުމުގެ ސަބަބުން ނޭވާލާން ދަތިވުން (ނޭވާކުރުވުން)\nކުރިމަތި ފަރާތުން އާދަޔާ ޚިލާފަށް ހަޑިއެއްޗެހި އައުން ނޫނީ ލޭއައުން\nހަދާން ބަހައްޓަންވީ މީގެ ތެރެއިން ބައެއް އަލާމާތްތަކަކީ ބައެއް އަންހެނުންނަށް ވަރަށް އާންމު އަލާމާތް ތަކެކެވެ. އޭގެ މާނައަކީ އެފަދަ އަންހެނުންނަށް ބިސްއުފައްދާތަނުގެ ކެންސަރު ޖެހިފައިވުމެއް ނޫނެވެ. ނަމަވެސް ބިސްއުފައްދާތަނަށް ކެންސަރު ޖެހުމުން ކުރީކޮޅު ގައި ފެންނަ އަލާމާތްތައް ފެންނަމުން އަންނަނީ ވަކި ގޮތަކަށް ނޫނީ ވަކި އުސޫލަކުންނެވެ. އެގޮތުން: –\nއަލާމާތްތައް ފެށިގެން އަންނަނީ ކުއްލިއަކަށެވެ.\nއާންމުކޮށް މައްސަރުގެ ތެރޭގައި ދިމާވާ މައްސަލަތައް ނޫނީ ހަޖަމުކުރާ ނިޒާމަށް ދިމާވާ މައްސަލަތަކުގެ ސަބަބުން ދިމާވާ އުދަނގޫތަކާ ތަފާތުވުން\nކޮންމެ ދުވަހަކު މިއުދަނގޫތައް ކުރިމަތިވެ، އެއްކޮށް ނުފިލައި ދެމިހުރުން\nދެނެގަތުމަށް ކުރެވިދާނެ ކަންތައްތަކުގެ ތެރޭގައި:-\nބަނޑުގައި ކުޑަ ލޯވަޅެއް އަޅައިގެން ކެންސަރުގެ އަސަރު ހުރި ހިސާބުން ޓިޝޫ ކޮޅެއް ނަގައިގެން ޓެސްޓުކުރުން (biopsy): މިއީ ކެންސަރ ހުރިތޯ ޔަގީންކުރުމަށް ހެދޭ ޓެސްޓެކެވެ.\nހަށިގަނޑު ޗެކުކޮށް ބެލުން: ހަށިގަނޑު ޗެކުކޮށް ބަލާބެލުމުގައި ކުރިމަތި ފަރާތުން ޚާއްޞަ އަދަވާތެއް(speculum)އެތެރެއަށް ކޮށްޕައިގެން، ކަށިވަތު(pelvis) ގެ އެތެރޭގެ ގުނަވަންތައް (ރަހިމުގެ ދޮރު، ރަހިމު ފަދަ ) ބަލައި ޗެކުކުރެވޭނެ އެވެ. އެގޮތުން ބިސްއުފައްދާތަނުގައި ގޮށެއް ނޫނީ އުފެދުމެއް(lump) ފަދަ އެއްޗެއް އިންތޯ ބެލޭނެއެވެ. މީގެ އިތުރުން މިބެލުމުގެ ތެރެއިން ރަހިމުގެ ދޮރު(cervix)ން ސެލްތަކުގެ ނަމޫނާ ކޮޅެއް ނަގައިގެން ޓެސްޓުކުރެވޭނެ(pap test) އެވެ. މިއީ މައިގަނޑު ގޮތެއްގައި ރަހިމުގެ ދޮރުގައި ކެންސަރުގެ އަސަރު ހުރިތޯ ބެލުމަށް ކުރެވޭ ކަމެކެވެ.\nލޭގެ ޓެސްޓެއް ހަދައި ކެންސަރ އެންޓިޖެން 125 ޕްރޮޓީން(CA125) ބިސް އުފައްދާ ތަނުގެ ކެންސަރު ސެލްތަކުގެ ސަތަހައިގައި ހުރިތޯ ބެލުން: މާގިނައިން ކެންސަރ އެންޓިޖަން 125 ލޭގައި ހުރުމަކީ ބިސް އުފައްދާ ތަނުގެ ކެންސަރުގެ ނިޝާނަކަށްވުމަކީ ވެދާނެ ގޮތެކެވެ. ނަމަވެސް ހަދާން ބަހައްޓަންވީ މައްސަރު ކަންތައްޖެހުން، އެންޑޯމެޓްރީއޯސިސް، ރަހިމުގައި ފައިބްރޮއިޑް އުފެދުން ފަދަ ހާލަތްތަކުގައި ވެސް މި އެންޓިޖަން ލޭގައި އިތުރުވެދާނެ ކަމެވެ.\nބަނޑުގެ ސީޓީ ސްކޭން ހެދުން\nބަނޑުގެ އެމްއާރުއައި ހެދުން\nބިސްއުފައްދާތަނުގެ ކެންސަރު ބެހިފައިވާ މަރުހަލާތައް\nބިސްރަވައިގެ ކެންސަރު4މަރުހަލާ އަކަށް ބެހިފައިވެއެވެ.\nފުރަތަމަ މަރުހަލާ: އެކެއް ނޫނީ ދެ ބިސްރަވައިގައި ވެސް ކެންސަރުގެ އަސަރު ހުރުން\nދެވަނަ މަރުހަލާ: ކެންސަރުގެ އަސަރު ކަށިވަތް ނޫނީ ޅިނދު (ޕެލްވިސް) ގެ އެހެން ހިސާބުތަކަށް ކުރުން\nތިންވަނަ މަރުހަލާ: ބަނޑަށް ކެންސަރު އަސަރު ފޯރުން\nހަތަރުވަނަ މަރުހަލާ: ހަށީގަނޑުގެ އެކި ހިސާބުތަކަށް ފެތުރުން\nބަލީގެ އަސަރުކޮށްފައިވާ މިންވަރެއްގެ މައްޗަށް ބަލައި ފަރުވާ ކުރިޔަށް ގެންދާނެ ގޮތެއް ކަނޑައަޅާނީ ފަރުވާދޭ ޑޮކްޓަރެކެވެ. ކީމޯތެރަޕީ މިބާވަތުގެ ކެންސަރަށް މާރަގަޅުކަމަކަށް ނުވެއެވެ. ނަމަވެސް މިއީ ވެސް ފަރުވާގެ ބައެކެވެ. އެގޮތުން އޮޕަރޭޝަން ކުރުމުގެ ކުރިންނާއި، އަދި އޮޕަރޭޝަނަށްފަހު ވެސް ކީމޯތެރަޕީ ދޭންޖެހިދާނެއެވެ. ބިސްރަވައިގެ ކެންސަރަށް ފަރުވާ ދިނުމުގައި އޮޕަރޭޝަންކުރާއިރު ބަލީގެ އަސަރު މާބޮޑަށް ފެތުރިފައިވާނަމަ، ރަހިމު، ބިސްދަތުރުކުރާ ހޮޅި، އަދި ބިސްރަވަ އެކުގައި ވެސް ނަގަން ޖެހިދާނެ އެވެ.\nވިހާއުމުރުގެ ހުރިހާ އަންހެނުން ގަވާޢިދުން މެޑިކަލް ޗެކަޕްހެދުން: މިގޮތަށް ޗެކަޕްހަދާއިރު އަންހެނުންގެ ޚާއްޞަ ޑޮކްޓަރަށް ދައްކައިގެން އިތުރު އެހެން އެއްވެސް މައްސަލައެއް ހުރިތޯ ވެސް ބެލިދާނެއެވެ.\n40 އަހަރުން މަތީގެ އަންހެނުން މެޑިކަލް ހަދާއިރު ބަނޑުގެ ސްކޭނެއް ހެދުން\nބިސްއުފައްދާތަނުގައި ޓިއުމަރެއް ނުވަތަ ސިސްޓެއް އިންނަމަ، ޓިއުމަރ މާރކަރ ސީއޭ 125 ޓެސްޓުހެދުން\nޝައްކުކުރެވޭ ސިސްޓެއް ނުވަތަ ޓިއުމަރެއް ފެނިއްޖެނަމަ ބަޔޮޕްސީ ހެދުން\nބިސްއުފައްދާތަނަށް ކެންސަރު ޖެހުމުގެ ފުރުޞަތު ކުޑަކުރާ ކަންތައްތަކުގެ ތެރޭގައި:-\nދޭތެރެ ދުރުކުރާ ގުޅަ ބޭސް ބޭނުންކުރުން\nދަރިން ލިބުން، އަދި ގާތުންދިނުން\nއޮޕަރޭޝަންކޮށްގެން ބިސްދަތުރުކުރާ ހޮޅީގައި ގޮށްޖެހުން ނޫނީ ރަހިމު ނެގުން: މިއިން އޮޕަރޭޝަނެއް ކޮށްފިނަމަ، ދަރިންނެއް ނުލިބޭނެ އެވެ.\n25 ޖުލައި, 2021\nބިސްރަވައިގައި ސިސްޓް އުފެދޭ ބަލި\n17 މާރިޗު, 2018\nމާބަނޑު ދުވަސްވަރު އަވަސްއަވަހަށް ކުޑަކަމުދާންޖެހުން\n11 އެޕްރީލް, 2018\nމާބަނޑު ދުވަސްވަރު މޭނުބައިކޮށް ހޮޑުލުން


Sujaa ge Haalathu Ithurah Goas Vanee, Beynun Vanee Dheelathi Ehee eh | ungoofaaru.com\nބަނޑޭރިގަނޑު/ރިޕޯޓް/ސުޖާގެ ހާލަތު އިތުރަށް ގޯސް ވަނީ، ބޭނުންވަނީ ދީލަތި އެހީއެއް!\nސުޖާގެ ހާލަތު އިތުރަށް ގޯސް ވަނީ، ބޭނުންވަނީ ދީލަތި އެހީއެއް!\nމުނާޒު މުޙައްމަދު5ސެޕްޓެމްބަރ 2019\n0 5102މިނެޓުން ކިޔާލެ\nމިއީ މާލޭ ދަފުތަރު ނަންބަރު 1140 އަހުމަދު ސުޖާގެ ވާހަކައެވެ. ސުޖާއާ ބެހޭ ރިޕޯޓެއް އުނގޫފާރު.ކޮމް ގައި މީގެ ކުރިން ވެސް ގެނެސްދީފައި ވަނެވެ. ހަށިގަނޑުގައި އުފެދިފައިވާ އިންފެކްޝަން އެއްގެ ސަބަބުން ކުޑަ އިރުއްސުރެ އެތަކެއް ބައްޔެއްގެ ޝިކާރައަކަށް ވެފައިވާ ސުޖާ ވީ އެންމެ އަވަހަކަށް އިންޑިއާއަށް ދާން ޑޮކްޓަރުން ލަފާ ދީފައި ވީ ނަމަވެސް މި އަހަރު ފެށުނީއްސުރެ ކުރަމުންދާ މަސައްކަތުން އިންޑިއާއަށް ދެވޭނެ ވަރަށް ފައިސާ އެއްވެފައި ނުވަނީސް ސުޖާއަށް މިވަނީ އަނެއްކާވެސް އެހެން ފަރުވާއެއް ކުރަން ޖެހިފައެވެ.\nބަރުދަނުގައި 135 ކިލޯ ހުންނަ އަހުމަދު ސުޖާ އަކީ ޓައިޕް2ޑައިބެޓިސް ވެސް ޖެހިފައިވާ ބަލި މީހެކެވެ. ކެއުން ވީހާވެސް މަދުކޮށް ޑައިޓް ކުރަމުން ދިޔަ ނަމަވެސް ސުޖާގެ ބަރުދަން ދަނީ ހިފެހެއްޓުމެއް ނެތި އިތުރު ވަމުންނެވެ. ސުޖާގެ ބަރުދަން ކޮންޓުރޯލް ކުރުމަށް އޮތް ފަރުވާ އަކީ3މަސް ދުވަސް ވަންދެން ޖަހަން ޖެހޭ އިންޖެކްޝަން އެއް ޖެހުމެވެ. ކޮންމެ މަހެއްގެ 15 ގައި ޖަހަން ޖެހޭ މި އިންޖެކްޝަންގެ އަގަކީ 11000ރ އެވެ. ރާއްޖެއިން ބޭރުން ލިބޭ މި އިންޖެކުޝަނުގެ އަގުގެ2ބައިކޮށްފަ އެއްބައި އާސަންދަ އިން ކަވަރުކޮށްދިން ނަމަވެސް މި އިންޖެކްޝަން ގަތުމަށް ކުރަން ޖެހޭ ހަރަދު ކުރެވޭ ވަރަށް ސުޖާ އަތަކު ފައިސާއެއް ނެތެވެ.\nސުޖާގެ ފުރާނަ ސަލާމަތް ކުރުމަށް މި އިންޖެކްޝަން މިހާރުން މިހާރަށް ބޭނުންވެފައި ވީ ނަމަ ވެސް މީގެ ކުރިން އިންޑިއާއަށް ގޮސް އަތްމަތި ހުސްވެ، އަދި ބަލި ހާލުގެ ގޮތުން ވަޒީފާއެއް އަދާނުކުރެވޭ ސުޖާއަށް ހެޔޮ އެދޭ ފަރާތްތަކުގެ ދީލަތި އެހީއަށް އެދި ސަލާން ޖެހުން ނޫން ގޮތެއް ނެތް ކަމަށް އޭނާ ބުންޏެވެ.\nވޭތުވެ5މަހެއްހާ ދުވަހުގެ ތެރޭގައި ސުޖާގެ ސިއްޙީ ހާލަތު މި ވަނީ ވަރަށް ބޮޑަށް ގޯސްވެ އެތަކެއް ވޭނެއް ތަހަންމަލު ކުރަން ޖެހިފައެވެ. ސުޖާގެ އަންހެނުން އުނގޫފާރު.ކޮމް އަށް މަޢުލޫމާތު ދެމުން ބުނި ގޮތުގައި ފަހަކަށް އައިސް ސުޖާއަށް ނޭގޭ އެތައް ގޮތްތަކެއް ވާން ފެށި ކަމަށެވެ. އޭގެ ތެރޭގައި އަތްފައި ދުޅަވެ އައްސި ވުމާއި މޭގައި ވަރަށް ގަދައަށް ރިއްސާ ނޭވާ ހާސްވާ ކަމަށެވެ. ފިރި މީހާގެ ސިއްޙީ ހާލަތު ގޯސްވަމުން ދިއުމުން ޑޮކްޓަރަށް ދެއްކި ނަމަ ވެސް އޭރު ޑޮކްޓަރަށް އަސްލު ވަނީ ކީއްކަން ބުނެދޭން ނޭނގުނު ކަމަށް ސުޖާގެ އަންހެނުން މަޢުލޫމާތު ދިނެވެ. ޑޮކްޓަރަށް ދައްކާ ކޮންމެ ފަހަރަކު ތަދު މަޑު ކުރުމަށް ޕެއިން ކިލާސް ފަދަ ބޭސްތައް ދިނުމަށް ފަހު ރަނގަޅުވާނެ ކަމަށް ބުނެއެވެ. އެހެން ނަމަވެސް ސުޖާގެ ހާލަތައް އިތުރު ކުރިއެރުމެއް އައިސްފައި ނުވާ ކަމަށް އޭނާގެ އަންހެނުން މަޢުލޫމާތު ދިނެވެ.\nސުޖާގެ ހާލަތައް ކުރި އުރުމެއް ނައުމުން އޭނާ ވަނީ ދާދި ފަހުން އައިޖީއެމްއެޗް އަށް ވެސް ދައްކާފައެވެ. އައިޖީއެމްއެޗް އެމްއާރްއައި، ސީޓީ ސްކޭން އަދި އިތުރު ޓެސްޓުތައް ހެދުމުން އެނގުނީ ސުޖާގެ ސިކުނޑީގައި ލޭގަނޑުވެ މައިބަދާގައި ފެން އުފެދިފައިވާ ކަމެވެ. އައިޖީއެމްއެޗް އިން ހެދި ޓެސްޓުތަކުން ސުޖާގެ އަތްފައި އައްސި ވަނީ ކީއްވެގެން ކަން ބުނެދޭން ނޭގުނު ކަމަށް ސުޖާގެ އަންހެނުން މަޢުލޫމާތު ދިނެވެ.\nސުޖާގެ ދެމަފިރިން އެންމެ ފަހުން މި ވަނީ އިންޑިއަށް ގޮސް އަމްރިތާ ހޮސްޕިޓަލަށް ވެސް ޑޮކްޓަރަށް ދައްކާފައެވެ. އަމްރިތާ ހޮސްޕިޓަލަށް ދެއްކުމުން ޑޮކްޓަރުން ބުނެފައި ވަނީ ސުޖާގެ ސިކުނޑީގެ ނާރެއް ބެދިފައިވާ ކަމަށެވެ. އިންޑިއާގައި ފަރުވާ ކުރުމަށް ފަހު އެނބުރި ރާއްޖެ އައިތާ ދުވަސްކޮޅެއް ފަހުން އަނެއްކާ ވެސް ސުޖާގެ ހާލަތު އިތުރަށް ގޯސްވާން ފަށާފައިވާ ކަމަށް މިވަގުތު އޭޑީކޭއަށް ޑޮކްޓަރަށް ދެއްކުމަށް މާލޭގައި ހުރި ސުޖާގެ އަންހެނުން ބުންޏެވެ.\nއޭޑީކޭ ހޮސްޕީޓަލުން ހެދި ޓެސްޓުތަކުން އެނގިފައިވާ ގޮތުގައި ސުޖާގެ ލިވާ އަށް ވެސް ވަނީ މައްސަލަ ދިމާވެފައެވެ. ލިވާގެ ބައެއް ޓެސްޓުތަކާ ނާރުގެ އިތުރު ޓެސްޓުތައް ރާއްޖެއިން ހެދެން ނެތުން ރާއްޖެއިން ބޭރަށް ދިއުމަށް ޑޮކްޓަރުން ވަނީ ލަފާ ދީފައެވެ. އެހެން ނަމަވެސް މިކަމަށް ރާއްޖޭގެ ބޭރުގައި ހޭދަކުރަން ޖެހޭނީ ކިހާ ދުވަހެއް ކަމެއް ނޭނގުމާއި އިންތިހާއަށް ފައިސާގެ ދަތިކަން ކުރިމަތިވެފައި ވުމަކީ ފިރިމީހާގެ ފަރުވާއަށް އޮތް އެންމެ ބޮޑު ހުރަހެވެ.\nސުޖާގެ އަންހެނުން ބުނި ގޮތުގައި އެ ދެމަފިރިންގެ ދިރިއުޅުމުގެ ކަންކަން ހަމަޖައްސަމުން އައީ ހަމައެކަނި ފިރިމީހާއަށް ލިބޭ އެއްޗަކުންނެވެ. އެހެން ނަމަވެސް ބަލިހާލަތު ހުރި ގޮތުން މިހާރު ފިރިމީހާ ވަޒީފާ އަދާކުރުމަށް ދަތިވެފައި ވާކަމަށާއި މިހާރު ވެސް މި އުޅެވެނީ އާއިލާގެ މީހުންގެ ފަރާތުން ލިބޭ އެހީތެރިކަމުން ކަމުގައި ސުޖާގެ އަންހެނުން މަޢުލޫމާތު ދިނެވެ.\nސުޖާގެ އަންހެނުން ބުނި ގޮތުގައި ފައިސާއެއް ހޯދަން މަސައްކަތެއް ކުރެވޭނެ ގޮތެއް ނެތި މިހެން އޮންނަން ޖެހުމުން ފިރިމީހާ ގޮވައިގެން އިންޑިއާއަށް ދެވޭނެ ގޮތެއް ވަނީ ނެތިފައެވެ. އެހެން ކަމުން ސުޖާގެ ފުރާނަ ސަލާމަތް ކުރެވެން އޮތީ ފައިސާގެ އެހީތެރިކަމެއް ލިބިގެން ކަމުގައި ވާތީ ސުޖާގެ އަންހެނުން އެދެނީ ހެޔޮއެދޭ ފަރާތްތަކުގެ ދީލަތި އެހީތެރިކަމެކެވެ.\nސުޖާއަށް އެހީތެރިވުމަށް ބޭނުންވާ ފަރާތްތަކުން ތިރީގައިވާ އެކައުންޓު ނަމްބަރަށް ފައިސާ ޖަމާކުރުމަށް އާއިލާއިން އެދެއެވެ.\nއެކައުންޓު ނަމްބަރު: 7704441020101\nއެކައުންޓުގެ ނަން: ޝަރުމީލާ އާދަމް\nއަދި އިތުރު މަޢުލޫމާތު ހޯދުމަށް 7999203 އަދި 9818778 އަށް ގުޅައިގެން ކުރިއަށް ދިއުމަށް އާއިލާއިން އެދެއެވެ.


Hiya flat ga 200 ahvure gina Aaila\nހިޔާ ފްލެޓުގައި 200 އަށްވުރެ ގިނަ އާއިލާ ދިރިއުޅެން ފަށައިފި\nހިޔާ ފްލެޓަށް މީހުން ވަންވަނީ: މިހާރު 200 އަށްވުރެ ގިނަ އާއިލާ ވަނީ ފްލެޓްތަކަށް ބަދަލުވެފައި -- ފޮޓޯ: އަވަސް\nރާއްޖޭގައި އެޅި ބޯހިޔާވަހިކަމުގެ އެންމެ ބިޔަ މަޝްރޫއު ކަމަށްވާ ހިޔާ ފްލެޓްގެ އެޕާޓްމަންޓްތަކަށް 200 އަށްވުރެ ގިނަ އާއިލާ ބަދަލު ވެއްޖެ އެވެ.\nއެޗްޑީސީގެ މީޑިއާ އޮފިޝަލު އަވަސް އަށް ވިދާޅުވި ގޮތުގައި މިހާތަނަށް ހިޔާ ފްލެޓަށް 200 އަށްވުރެ ގިނަ އާއިލާއިން ވަނީ ދިރިއުޅުން ބަދަލު ކޮށްފަ އެވެ. އަދި މިހާރު ވެސް ގިނަ އާއިލާތަކުން ފްލެޓައް ބަދަލުވުމުގެ މަސައްކަތް ކުރަމުންދާ ކަމަށް ވެސް ވިދާޅުވި އެވެ.\nއޮފިޝަލު ވިދާޅު މިހާތަނަށް 6،455 ފްލެޓް އެލޮކޭޓްކޮށް ގުރު ނަގައި، 6،215 ފަރާތަކަށް ސޮއިކުރަން ދައުވަތު ދީފައިވާނެ ކަމަށެވެ. އަދި ގުރު ނުނެގި އޮތީ 265 ފަރާތެއް ކަމަށެވެ. އޭގެ ތެރެއިން އަލަށް 17 ފަރާތެއްގެ ގުރުނެގުމަށް މިނިސްޓްރީން ފޮނުވާފައިވާތީ އެކަންތައް އަންނަ ހަފްތާގައި ކުރިއަށްދާނެ ކަމަށް ވިދާޅުވި އެވެ. މިހާތަނަށް ފްލެޓްގެ ތަޅުދަނޑި ހަވާލުކޮށްފައިވަނީ 6084 މީހުނަށެވެ.\nހިޔާ ފްލެޓްގެ 7،000 އެޕާޓްމަންޓް ހުންނަ މިތަނުގައި 25 ބުރީގެ 16 ޓަވަރު ހުރެ އެވެ. މީގެތެއިން 10 ޓަވަރުގައި ހުންނަނީ 392 އެޕާޓްމަންޓެވެ. އަދި ބާކީހުރި ހަ ޓަވަރުގެ 492 އެޕާޓްމަންޓް ހުރެ އެވެ. މީގެ ތެރެއިން 10 ޓަވަރުގައި ތިން ލިފްޓް އަދި ބާކީހުރި ހަ ޓަވަރުގައި ހަތަރު ލިފްޓް ހުރެ އެވެ.\nފްލެޓްތަކުގެ ކުއްޔަކީ މަހަކު 7,500 ރުފިޔާއެވެ. އަދި ފުލެޓުގެ މެނޭޖްމެންޓު ފީގެ ގޮތުގައި ކޮންމެ މަހަކު 1,000 ރުފިޔާ ދައްކަން ޖެހެ އެވެ.\nހުޅުމާލެ އެޗްޑީސީ ބޯހިޔާވަހިކަން + ހައުސިން ޔުނިޓް ހިޔާ މަޝްރޫއު ހިޔާ މަޝްރޫއު މިނިސްޓްރީ އޮފް ނެޝަނަލް ޕްލޭނިން


BML wow kids run baahvai, MAPD ah 1 lakka rufiyaa ge ehee eh\nބީއެމްއެލް ވައު ކިޑްސް ރަން ބާއްވައި އެމްއޭޕީޑީ އަށް އެއް ލައްކަ ރުފިޔާގެ އެހީއެއް\nބޭންކް އޮފް މޯލްޑިވްސް، ބީއެމްއެލް އާއި ޓޯޓަލް ފިޓްނަސް ގްރޫޕް (ޓީއެފްޖީ) ގުޅިގެން ބާއްވަމުން އަންނަ “ބީއެމްއެލް ވައު ކިޑްޒް ރަން” ގެ މިއަހަރުގެ ދުވުން ނިންމާލައިފިއެވެ.\nހަތަރު އުމުރުފުރާއެއްގެ ޖުމްލަ 900 އަށް ވުރެ ގިނަ ބައިވެރިންނާ އެކު މި ދުވުން ބޭއްވީ އިއްޔެ ހެނދުނު ހުޅުމާލޭގަ އެވެ.\nމި ދުވުމާ ގުޅުވައިގެން ބޭންކް އޮފް މޯލްޑިވްސް އިން ވަނީ މޯލްޑިވްސް އެސޯސިއޭޝަން ފޯރ ޕަރސަންސް ވިތް ޑިސަބިލިޓީސް (އެމް.އޭ.ޕީ.ޑީ) އަށް 100،000 ރުފިޔާ ހަދިޔާކޮށްފައެވެ. މި ފައިސާ އެމް.އޭ.ޕީ.ޑީ އާއި ހަވާލުކޮށްދެއްވީ ބޭންކުގެ ބޯޑުގެ ޗެއަރމަން ޔޫޝަޢު ސަޢީދު އާއި ބީއެމްއެލްގެ ޕީޕަލް އެންޑް ޗޭންޖް ޑައިރެކްޓަރ ސަހާ ވަޙީދު އެވެ.\nއެމް.އޭ.ޕީ.ޑީ އިން މި ފައިސާ ހަރަދުކުރުމަށް ހަމަޖެހިފައިވަނީ އެ ޖަމިއްޔާ އިން ހިންގަމުންދާ ‘ހެލްތީ ޕީޑަބްލިއުޑީސް” ޕްރޮގްރާމް އަށެވެ. މި ޕްރޮގްރާމްގެ ދަށުން ނުކުޅެދުންތެރިކަން ހުންނަ ކުދިންނަށް ފިޒިއޯ ތެރަޕީ ދިނުމާއި ބިހޭވިއަރ، ސްޕީޗް އަދި އޮކިއުޕޭޝަނަލް ތެރަޕީ ދިނުމަށްވަނީ ހަމަޖެހިފައެވެ.\nބީއެމްއެލް ވައު ކިޑްޒް ރަން އާ ގުޅޭ ގޮތުން ވާހަކަ ދައްކަވަމުން ބީއެމްއެލްގެ ޑެޕިއުޓީ ސީއީއޯ ޢާއިޝަތު ނޫރައްދީން ވިދާޅުވީ، ޓީއެފްޖީ އާއެކު މި ދުވުން މިއަހަރަވުސް ވަރަށް ފުރިހަމަ ގޮތެއްގައި ބޭއްވުމަކީ ލިބުނު ވަރަށް ބޮޑު އުފަލެއްކަމުގައެވެ.\n“މިއީ ދުޅަހެޔޮ ސިއްހަތެއްގައި ހުރުމުގެ މުހިންމުކަން ކުޑަކުދިންނަށް އުނގަންނައިދިނުމުގެ ބޭނުމުގައި އަޅުގަނޑުމެން ބާއްވާ ހާއްސަ ހަރަކާތެއް. އަދި މި ފަހަރުގެ ދުވުމާ ގުޅުވައިގެން ބޭންކުން އެހީތެރިކަން ފޯރުކޮށްދެވޭ ޕްރޮގްރާމަކީވެސް މުޖުތަމައަށް ވަރަށް ވެސް ބޭނުންތެރި ޕްރޮގްރާމެއް.”\nއުމުރު ފުރާތަކާ ގުޅޭގޮތަށް މި ދުވުން ކުރިއަށް ގެންގޮސްފައިވަނީ 1.3 ކިލޯ މީޓަރާއި2ކިލޯމީޓަރާއި3ކިލޯ މީޓަރު އަދި4ކިލޯ މީޓަރގެ ދިގުމިނަށެވެ. ދުވުމުގައި ބައިވެރިވެ ކޮންމެ ކުއްޖަކު ވެސް ދުވުން ނިންމި ވަގުތު ވަނީ މެޑަލް ދީފައެވެ.\nބީއެމްއެލް ވާއު ކިޑްސް ރަން އަކީ ގިނަ އަދަދެއްގެ ކުޑަކުދިންގެ ތަރުހީބު ލިބޭ ދުވުމެކެވެ.


Covid Ge Nurahkaa Kuda Vee Eh Noon!\nކޮވިޑް ގެ ނުރައްކާތެރިކަން ކުޑަވީއެއް ނޫން!\n07 ޖެނުއަރީ 2022 - 15:48:15\nކޮވިޑް-19 ގެ ބިޔަ ރާޅު ތަކުގެ ތެރޭގައި ދިވެހިން ހޭދަ ކުރި ހިތްދަތި ދުވަސްތައް ހަނދާނުގައި ހަރުލާފައި ހުރީ ދާދި ދެންމެ އަކު ވީކަމެއްގެ ގޮތުގައެވެ.\nއެތައް އާއިލާ ތަކަކުން މި ހިތާމަ ތަހައްމަލް ކުރަމުން ދަނީ އެ ފަރާތްތަކުގެ ލޯބިވާ މައިންނާއި ބަފައިންގެ އިތުރުން ދަރިން ދުނިޔެ ދޫކޮށް ދިޔައީ މި ވަބާގެ ސަބަބުން ކަމަށް ވުމުންނެވެ. އެހެން ނަމަވެސް މިއަދު ފެންނަމުން މިދާ މަންޒަރުން މި ވަބާގެ މަތިން ދިވެހިން ހަނދާން ނެތުނު ކަހަލައެވެ.\nސަރުކާރަކުން އަބަދުވެސް މަސައްކަތް ކުރާނީ ރައްޔިތުންގެ ހެވާއި ލާބައަށެވެ. އެހެން ނަމަވެސް ބައެއް ފަހަރު ކުރެވޭ ބައެއް ކަންކަމުގެ ސަބަބުން ރައްޔިތުންގެ ރުޅިވެރިކަން ސަރުކާރަށް އަމާޒު ވެއެވެ. މިއީ ސަރުކާރުން ގަސްތުގައި ކޮށްފާނެ ކަމެކޭ ބުނުމަކީ، ސަރުކާރަށް ކުރެވޭ މަލާމާތަކަށް ވެދާނެއެވެ.\nބަލީގެ ނުރައްކާ ދުވަހެއް ދުވަހަކަށް ބޮޑުވަމުން އަންނައިރު، ސަރުކާރުން މިވަނީ އަނެއްކާވެސް ގައުމުގައި އަޅާނެ ފިޔަވަޅު ތަކާއި މެދު މަޝްވަރާ ކުރަން ފަށާފައެވެ. އެހެން ނަމަވެސް ވިސްނާލަން ޖެހެނީ، މި ފިޔަވަޅުތައް އަޅަން މިޖެހެނީ ކޮން ސަބަބަކާއި ހުރެތޯއެވެ.\nއާ އަހަރަކަށް ދިވެހިން މަރުހަބާ ކީ ހުޅުމާލޭގައި 11،000 އަށް ވުރެ ގިނަ މީހުން އެއްތަންވެ ބޭއްވި ބޮޑު މިއުޒިކް ޝޯ އަކާއި އެކުއެވެ. އެތަނުގައި އެއްވެސް ވަރަކަށް އިޖްތިމާއީ ގޮތުން ބާއްވަންޖެހޭ ގައިދުރު ކަމެއް އޮތް ހެނެއް ހިއެއް ނުވެއެވެ. އެހެން ނަމަވެސް ސަރުކާރުން އެތަނުގައި މިއުޒިކް ޝޯ ބޭއްވުމުގެ ހުއްދަ ދިނީ، ސަރުކާރުން ކުރަން ބޭނުންވި ކަމަކަށް ވުމުންނެވެ. އެރެއަކު ރާއްޖެއަކު ކޮވިޑެއް ނެތެވެ.!\nމިއީ އެއްވެސް ހާލަތެއްގައި ސަރުކާރު ބަދުނާމު ކުރުމަށް ކުރާ ކަމެއް ނޫނެވެ. އެހެން ނަމަވެސް އެރޭ އެތަނުގައި ބޭއްވި މިއުޒިކް ޝޯގެ ސަބަބުން އެތައް ބަޔަކު ނުރައްކަލުގެ ތެރެއަށް ހުށައެޅިގެން ދިޔަ ދިއުމަށް ޒިންމާ ވާނެ ހަމަ އެއްވެސް އިދާރާއެއް ނެތެވެ. އެކަމުގައިވެސް ގޯސްވާނީ ހަމަ ރައްޔިތު މީހާއެވެ. އެއީ އޭނާގެ "ފަރުދީ ޒިންމާ" ނުނެގުމުންނެވެ.\nފަރުދީ ޒިންމާގެ ވާހަކަ ދެއްކުމުގެ ކުރިން ދައްކަން ޖެހޭ މުހިއްމު އެއްވާހަކަ އެބައޮތެވެ. ސަރުކާރުގެ ތަންފީޒީ އިދާރާތަކުން އަޅަންޖެހޭ ފިޔަވަޅުތަކުގެ ވާހަކައެވެ. އެޗްޕީއޭއިން މަހަކު އެއް ފަހަރު ސިއްހީ ކުއްލި ނުރައްކަލުގެ ހާލަތު ދިގު ދައްމާލައިގެން ކުރި ހަމަ އެއްވެސް ފައިދާއެއް، ވީ މަންފާއެއް ނެތެވެ. ޕޮޒިޓިވް ވާވަރަށް މީހުން ދަނީ ޕޮޒިޓިވް ވަމުންނެވެ. އަދަދު ދުވަހަކަށް ވުރެއް ދުވަހެއް ދަނީ އިތުރު ވަމުންނެވެ.\nސަރުކާރުގެ ޒިންމާތަކުގެ ވާހަކައިގެ އިތުރުން ބައެއް ފަރާތްތަކުގެ ވާހަކަވެސް ދައްކާލުމަކީ މުހިއްމު ކަމެކެވެ. އެގޮތުން މާލޭގައި ކުރިއަށް ދިޔަ "ސިޓީ ނައިޓް މާކެޓް" ގެ ސަބަބުން ވެސް އެތައް ކޭސްތަކެއް އިތުރު ވާނެއެވެ. އެކަމުގެ ފިޔަވަޅު އެޗްޕީއޭއިން އެޅީ އެ ނައިޓް މާކެޓް ނިމުމަށް މަދު ގަޑިއިރު ކޮޅަކަށް ވެފައި ވަނިކޮށެވެ.\nއެހެން ނަަމަވެސް މާލީ ގޮތުން ބަޔަކަށް ގެއްލުން ވެދާނެ ކަމަށް ބުނެ އަލުން އެޗްޕީއޭއިން ވަނީ ނައިޓް މާކެޓް ބޭއްވުމުގެ ހުއްދަ ކައުންސިލަށް ދީފައެވެ. މީގައިވެސް ފެނިގެން މިދިޔައީ، ރައްޔިތުންގެ ފުރާނައަށް ވުރެ މާލީ މަންފާ ބޮޑުވެގެން ދިޔަ ތަނެވެ.\nމިއީ ކޮޅުން ނުލާނެ ވާހަކައެކެވެ. މިއީ ސަރުކާރުގެ އިތުރުން ރައްޔިތުންވެސް ވިސްނަންޖެހޭ ކަމެކެވެ. މިއަދު ނުވި ރައްކަލެއް މާދަމަ އަކު ނުވެވޭނެއެވެ. ދަތް ދޮޅީގައި މާސްކު އެޅުމުގެ ބަދަލުގައި ނޭފަތާއި އަނގަ ނިވާވާނެ ގޮތަށް މާސްކު އެޅުމަކީ ކުރަންޖެހޭ ކަމެކެވެ. އެހެން ނޫންނަމަ ފަހުން ކުރަންޖެހޭ ހިތާމަ މާ ބޮޑުވެދާނެއެވެ.


SunOnline: Sushant ge handhanu gai Film eh Hadhany\nއައިމިނަތު ލުބާ 24 Jun 2020, 09:19\nޒުވާން ހުނަރުވެރި އެކްޓަރު ސުޝާންތް ސިންހް ރާޖްޕުތް---\nމި މަހު 14 ވަނަ ދުވަހު މަރުވި ބޮލީވުޑްގެ ޒުވާން އެކްޓަރު ސުޝާޏްތު ސިންހް ރާޖްޕުތުގެ ހަނދާނުގައި އޭނާގެ ގާތް ރަހުމަތްތެރިއެއް ކަމަށްވާ ޕްރޮޑިއުސަރު ސަންދީޕް ސިންހް ފިލްމެއް ހަދަން ނިންމައިފިއެވެ.\nސަންދީޕްގެ އިންސްޓަގްރާމް ޕޯސްޓުގައި ބުނީ މި ފިލްމަކީ އޭނާ ސުޝާންތަށް ދޭ ޓްރިބިއުޓެއްގެ ގޮތުގައި ހަދާ ފިލްމެއް ކަމަށެވެ. ޕްރޮޑިއުސަރު ބުނީ ސުޝާންތު އާ އޭނާ އާ ދެމެދު އެއްބަސްވުމެއް ވެވުނު ކަމަށެވެ. އެއީ އޭނާ ޑައިރެކްޓްކުރާ ފުރަތަމަ ފިލްމުގެ ލީޑު ބައި ސުޝާންތު ކުޅުމެވެ. އަދި އެކަމަށް ސުޝާންތު ވަނީ އެއްބަސްވެސްވެފައެވެ.\nނަމަވެސް އެ ފިލްމު ކުޅެން މިއަދު ސުޝާންތު ނެތް ނަމަވެސް އެ ފިލްމު އޭނާ ގެނެސްދޭނެ ކަމަށް ވަނީ ވަޢުދުވެފައެވެ. "ވަންދޭ ބާރަތަމް" ގެ ނަމުން ނަންދީފައިވާ އެ ފިލްމު ގެނެސްދޭނީ ސުޝާންތުގެ ހަނދާނުގައި ކަމަށްވެސް އޭނާ ވަނީ އިންސްޓަގްރާޕް ޕޯސްޓުގައި ބުނެފައެވެ. ފިލްމުގެ ޕޯސްޓަރެއް ވެސް ސުޝާންތު ހިމަނައިގެން ވަނީ ހަދާފައެވެ.\nސަންދީޕް ބުނީ ސުޝާންތު ވަކިވެދިޔަ ކަން އަދިވެސް ގަބޫލުކުރަން ދަތިކަމަށެވެ.\nސުޝާންތުގެ ހަނދާނުގައި ފިލްމެއް ހަނދަން ސަންދީޕް ނިންމިއިރު ޕްރޮޑިއުސަރު ވިޖޭ ޝޭކަރް ގުޕްތާ ވަނީ އޭނާގެ ހަޔާތުގެ މައްޗަށް ފިލްމެއް އުފައްދަން ނިންމާފައެވެ. އެ ފިލްމަށް ކިޔަނީ "ސުއިސައިޑް އޯ މާޑާ؟: އަ ސްޓާ ވޯޒް ލޮސްޓް" އެވެ. ގިނަ ބަޔަކު ގަބޫލުކުރާގޮތުގައި ސުޝާންތު މަރާލީއެވެ. އޭނާގެ ބޮޑުބޭބެ ވެސް މީޑީއާއަކަށް ދިން އިންޓަވިއުއެއްގައި ބުނީ ސުޝާންތު އަމިއްލައަށް މަރުވާނެކަމަކަށް ގަބޫލުނުކުރާ ކަމަށާއި ބަޔަކު މީހުން ވެގެން އޭނާ މަރާލީ ކަމަށެވެ.


Messi Tha Ronaldo Tha? Miothy Super Computer Ge Nimmun - Vaguthu\nއާޖެންޓީނާގެ ލިއޮނަލް މެސީއާއި ޕޯޗުގަލްގެ ކްރިސްޓިއާނޯ ރޮނާލްޑޯގެ ބަހުސަކީ ފުޓުބޯޅައިގެ އެންމެ ވަރުގަދަ ބަހުސެވެ. އެންމެ ޒަމާންވީ ބަހުސްވެސް މެއެވެ. ބާސެލޯނާގެ ކެޕްޓަން މެސީއާއި ރޮނާލްޑޯގެ ތަފާތުތައް ބޮޑު ނަމަވެސް، ނަތީޖާ ދައްކައެވެ. މެސީއަކީ ގުދުރަތީ ހުނަރެއް ލިބިފައިވާ ކުޅުންތެރިޔަކަށްވާއިރު، ރޮނާލްޑޯއަކީ އެންމެ ބޮޑަށް މަސައްކަތް ކުރާ ކުޅުންތެރިޔާއެވެ.\nދެ ކުޅުންތެރިންވެސް ފަސް ފަހަރަށް ދުނިޔޭގެ އެންމެ މޮޅު ކުޅުންތެރިޔާގެ މަގާމުވެސް ހޯދާފައިވާއިރު، އަމިއްލައަށް ކަންކަމަށް ރިއާޔަތްކޮށް އެ ދެކުޅުންތެރިންގެ ތެރެއިން މޮޮޅީ ކޮން ކުޅުންތެރިއެއްކަން ބުނަން އުނދަގޫވާނެއެވެ. އެހެން ނަމަވެސް ބެލްޖިއަމްގެ ސައިންސްވެރިންތަކެއް އެކުވެ، އެ ދެކުުޅުންތެރިންގެ އިތުރުން މުޅި ދުނިޔޭގެ ހުރިހާ ކުޅުންތެރިންގެ ތެރެއިން އެންމެ މޮޅު ކުޅުންތެރިއެއް ކަނޑައަޅާނެ ފޯމިއުލާއެއް ވަނީ ތައާރަފް ކޮށްފައެވެ.\nޕާ ސްޕޯޒާގެ ޕްރޮފެސާ ކޭޔޫ ލިއުވޭން ޔުނިވާސިޓީންގެ ސައިސްޕޯޓްސް ފޯމިއުލާއަކީ ވަލުއިން އެކްޝަންސް ބައި އެސްޓިމޭޓިން ޕްރޮބެބްލިޓީސް، (ވީއޭއީޕީ)އެވެ. ފޯމައުލާއިން ކުޅުންތެރިންގެ އުމުރާ، މެޗުތަކުގެ ހުރިހާ ކަމަކަށް ބަލައެވެ. އެޓޭކާއި ޑިފެންސިވްލީ ކުރާ މަސައްކަތްވެސް ބަލައެވެ.\nޕްރޮފެސާ ޖެސީ ޑޭވިސް ބުނެފައި ވަނީ ގޯލް ޖެހުމާ އެސިސްޓް ކުރުމަކީވެސް ހަމައެކަނި މެޗެއްގައި ހިނގާނެ ކަންތައް ނޫން ކަމަށާއި، އެއް ކުޅުންތެރިއެއްގެ ފަރާތުން މެޗެއްގައި ގާތްގަނޑަކަށް 16000 ކަންތައް ހިނގާނެ ކަމަށެވެ. އަދި ޔުނިވާސިޓީގެ ފޯމިއުލާއިން ޕާސްތަކާ، ނެއްޓުންތަކާ، ޓެކްތަކާ ހުރިހާ އެއްޗެއް ރޭޓްކޮށް ކަލްކިއުލޭޓް ކުރާނެ ކަމަށްވެސް އޭނާ ބުންޏެވެ.\nނަތީޖާއަށް ބަލަމާ ހިނގާށެވެ. 2013-14 ވަނަ އަހަރުން ރޮނާލްޑޯ މެޑްރިޑް ދޫކޮށްލަން ދެން އެއްކޮށްފައިވާ ޑޭޓާއަށް ބަލާ ކުރީގައި އުޅެނީ މެސީއެވެ. ރޮނާލްޑޯއަށް މެސީއާ ގާތްވެސް ނުކޮށްލެވެއެވެ. މެސީއަށް ވީއޭއީޕީ 1.21ގެ ސްކޯއެއް ކޮންމެ މެޗަކުން ލިބިފައިވާއިރު، ރޮނާލްޑޯއަށް ލިބިފައި ވަނީ 0.61ގެ ސްކޯއެކެވެ. ރޮނާލްޑޯ މެޑްރިޑްގައި ހޭދަކުރި ފުރަތަމަ ދުވަސް ކޮޅުގައި ދާދި ހަމަހަަމަކޮށް ދެކުޅުންތެރިންގެ ސްކޯ ދިޔަ ނަމަވެސް، 2016 ހިސާބުން މެސީ ވަނީ އެހެން ހުރިހާ ކުޅުންތެރިންނަށްވެސް ބޮޑުތަނުން ކުރިއަށް ޖެހިފައެވެ.\nކުޅުންތެރިންގެ ލީޑާޝިޕަށްވެސް، ދަނޑުމަތީގެ އިމްޕެކްޓަށްވެސް ޑާޓާއިން ބަލާއިރު، މެސީ އުޅެނީ ހާސް ބައި ކުރީގައެވެ.\nއޮގަސްޓް 21, 2019 12:39\nތީ ދޮގެއް! ރޮނާލްޑޯ އެންމެ މޮޅު ވާނީ!\nއޮގަސްޓް 21, 2019 12:40\nއޮގަސްޓް 21, 2019 12:57\nމެސީގެ ފޭން އެއް ލިޔެފައިން ހަބަރަކާ ވައްތަރީ\nއޮގަސްޓް 21, 2019 17:14\nރޮނާލްޑޯއަށް މޮޅުވާގޮތަށްތަ ދެން ލިޔަންވީ.. އޭރުން އޯކޭދޯ އެޔާ ދިމާނުވިޔަސް.. ކޮންމެ އެއްޗެއް ކިޔަސްް މަ މޮޅުވާނެ..\nއޮގަސްޓް 24, 2019 18:52


Saudi Arabia aai Qatar aai dhemedhu seedhaa dhathuruthah anna hoama dhuvahu fashanee | Jazeera\tސައުދީ އަރަބިއާއާ ގަތަރާއި ދެމެދު ސީދާ ދަތުރުތައް އަންނަ ހޯމަ ދުވަހު ފަށަނީ - Jazeera\nސައުދީ އަރަބިއާއާ ގަތަރާއި ދެމެދު ސީދާ ދަތުރުތައް އަންނަ ހޯމަ ދުވަހު ފަށަނީ\nމުޙައްމަދު އަފްޒަލް January 10, 2021 122 views0\nސައުދީ އަރަބިއާ އަދި ގަތަރުގެ ގައުމީ އެއަރލައިންތަކުން، އެ ދެ ގައުމް ދޭތެރޭގައި ސީދާ ދަތުރުތައް ފެށުމަށް ނިންމާފައިވާކަން ރަސްމީކޮށް އިއުލާންކޮށްފިއެވެ.\nމިއީ 2017 ވަނަ އަހަރުގެ ޖޫން މަހުގެ ތެރޭގައި، ސައުދީއަރަބިއާ، ޔޫއޭއީ، ބަހްރެއިން އަދި މިސްރުން ގަތަރާއި ގުޅުން ކަނޑާލުމަށް ނިންމި ފަހުން ދަތުރުތައް ފަށާ ފުރަތަމަ ފަހަރެވެ. މި ގައުމްތަކުން ތުހުމަތުކުރާ ގޮތުގައި ގަތަރުގެ ސަރުކާރުން އިރާންއަށް ތާއީދުކޮށް، ޓެރަރިޒަމްއަށްވެސް ފަންޑުކުރެއެވެ. މި ތުހުމަތުތައް ގަތަރުން ދޮގުކޮށްފައިވާއިރު، އެ ގައުމުން ތުހުމަތުކުރާ ގޮތުގައި މިއީ އެ ގައުމުގެ މިނިވަންކަމާއި އިސްތިގްލާލު ނަގާލުމެވެ.\nމި ގައުމްތަކުގެ ދޭތެރޭގައި އުފެދިފައިވާ މައްސަލަތައް ހައްލުކޮށްދިނުމަށް މަސައްކަތްކޮށްފައިވަނީ ކުވެއިތާއި އެމެރިކާއިންނެވެ. މި މަސައްކަތްތަކަށް އަލިމަގެއް ފެނި، ގުޅުން އަލުން ގާއިމްކުރުމަށް ނިންމާފައިވަނީ ދާދިފަހުން ބޭއްވި 41ވަނަ ގަލްފް ކޯޕަރޭޝަން ކައުންސިލްގެ ސަމިޓުގައެވެ.\nމި ބައްދަލުވުމުގައި ސައުދީ އަރަބިއާއިން ވަނީ އެ ގައުމުގެ ބޯޑަރުތައް ގަތަރަށް ހުޅުވާލާނެކަން އިއުލާންކޮށްފައެވެ. މިއާއެކު ސައުދީ އަރަބިއާގެ ގައުމީ އެއަރލައިން ސައުދިއާ އިން ވަނީ ރިޔާދްއަދި ޖިއްދާއިން ދޯހާއަށް ދަތުރުތައް އަންނަ ހޯމަ ދުވަހުން ފެށިގެން ކުރާނެކަން އިއުލާންކޮށްފައެވެ.\nގަތަރުގެ ގައުމީ އެއަރލައިން ގަތަރު އެއަރވޭސްއިން އިން ރިޔާދްއަށް ދަތުރުތައް ފެށުމަށް ހަމަޖެހިފައިވަނީވެސް އަންނަ ހޯމަދުވަހުއެވެ. އަދި ބުރާސްފަތި ދުވަހު ޖިއްދާއަށް، ހޮނިހިރު ދުވަހު ޑައްމަމް އަށް ގަތަރު އެއަރވޭސްއިން ފާށާނެއެވެ.\nބޯޑަރުތައް ހުޅުވާލި ނަމަވެސް، ކޮވިޑްގެ ސަބަބުން އަޅާފައިވާ ފިޔަވަޅުތަކަށް ދެ ގައުމުންވެސް އަމަލުކުރުމަށް ވަނީ ނިންމާފައެވެ.


Aanmunhen Majlis Memberun Que'gai Thibun Ei Reethi Gotheh: Nasheed - Vaguthu\nއާންމުންހެން މެންބަރުން ކިއޫގައި ތިބުން އެއީ ރީތި ގޮތެއް: ނަޝީދު\nމަޖިލިސް މެންބަރުންނާއެކު މީގެ ވަރަށް ކުރިން ބޭއްވި ގައުމީ ޓީމު މެޗެއް ބައްލަވަން ރައީސް ނަޝީދު ދަނޑަށް ވަޑައިގަންނަވަނީ\nސާފް ޗެމްޕިއަންޝިޕްގެ މެޗުތައް ކިއޫގައި ނުޖެހި ރައްޔިތުންގެ މަޖިލީހުގެ މެންބަރުންނަށް ޓިކެޓް ދެވޭ ގޮތަށް ހަމަނުޖައްސައިގެން ބައެއް މެންބަރުން ހިތްހަމަނުޖެހުން ފާޅު ކުރައްވައިގެން ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ރައްދު ދެއްވައިފިއެވެ.\nމަޖިލީހުގެ މެންބަރުން ތިއްބަވާ ވަޓްސް އެޕް ގްރޫޕްގައި ބައެއް މެންބަރުން އަންނަނީ އެ ކަމާ ޝަކުވާ ކުރައްވަމުންނެވެ. ސާފް ޗެމްޕިއަންޝިޕްގައި ރާއްޖެ ކުޅުނު ފުރަތަމަ މެޗު ރޭ އޮތް އިރު، އެ މެޗަށް އެ ގޮތަށް ޓިކެޓް ނަގަން މެންބަރުންނަށް ފުރުސަތު ލިބިވަޑައެއް ނުގަންނަވައެވެ.\nކޮންމެ މެންބަރެއްގެ ދެ ރައްޓެއްސަކަށް ވީއައިޕީ ޚިދުމަތް މަޖިލީހުގެ ބަޖެޓުން ދެވޭ ގޮތަށް ހަދަން ވެސް ބައެއް މެންބަރުން ގެންދެވީ އެދިވަޑައިގަންނަވަމުންނެވެ. މި ނިންމުމަށް މަޖިލީހުގެ ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ވަނީ ދެކޮޅު ހައްދަވައިފައެވެ.\nމި ކަންކަމާ ގުޅިގެން ނަޝީދު ފޮނުއްވި ޓެކްސްޓް މެސެޖެއްގައި ވަނީ "މަޖިލިސް މެންބަރުންނަށް ރައްޔިތުން ފާޑުކިޔާ އެއް ކަމަކީ މާ ބޮޑޭ (ބޮޑާ ހާކާ މީހުން އުޅޭ ގޮތަށް) ވެގެން އުޅުން،" ކަމަށެވެ.\nއޭގެ ފަހުން ދިއްގަރު ދާއިރާގެ އެމްޑީޕީގެ މެންބަރު އިކްރާމް ހަސަން ފޮނުއްވި މެސެޖެއްގައި ވަނީ "އިއްޒަތްތެރިކަން ނުލިބޭނަމަ އިއްޒަތްތެރި ކިޔުމުގެ ބަދަލުގައި ނިކަމެތި މެންބަރުން ކިޔުން މާ ރަނގަޅު" ކަމަށެވެ.\nއޭގެ ފަހުން ނަޝީދު ފޮނުއްވި މެސެޖެއްގައި ވަނީ "ހަގީގީ އިއްޒަތްތެރި ކަމަކީ ރިވެތި އަޚްލާގު" ކަމަށެވެ. އަދި "އަނެކާއިންނަށް ވެސް ފުރުސަތު ދީގެން ކިއޫގައި މަޑުކޮށްލައިގެން ތިބުމަކީ ރީތި ސިފައެއް" ކަމަށް ލިޔުއްވައި ވެސް ނަޝީދު މެސެޖެއް ކުރެއްވިއެވެ.\nއޮކްޓޯބަރ 2, 2021 15:41\nނަޝީދެއް ކަމަކު އެ ބުނީ ވަރަށް ރަގަޅު ވާހަކައެއް..ރިވެތި އަޙުލާގެއްގެ ކަންފުޅެއް ނެތަސް މާ ޢިއްޒަތްތެރިކަން ނުލިބިގެން އުޅޭ ބައެއް ގިނަ މެމްބަރުންނަކީ.\nއޮކްޓޯބަރ 2, 2021 15:51\nނަނީދައް މީހުން ތާއީދު ކުރަނީ މިހެންވެ\nއޮކްޓޯބަރ 2, 2021 16:24\nއޮކްޓޯބަރ 2, 2021 17:10\nމާތް ރަސޫލާ ޙަދީޘް ކުރެއްވި ޙަދީޘްފުޅެއްގައި އޮތީ ޢިއްޒަތްތެރިކަން. މެންބަރުންނަށް ދޭކަށް ނޫން . ޙަދީޘް ފުޅުފައި އޮތީ ). سيد القوم خادمهم ) ޤައުމެއްގެ ޢިއްޒަތްތެރީން ނަކީ އެ ޤައުމުގެ މަސައްކަތްތެރީންނެވެ . މަޖުލިސް މެންބަރުން ނަށް ޢިއްޒަތް ދޭން ޖެހޭ އެކަށީގެންވާ. ރަނގަޅު އެއްމެ ސަބަބެއް ދައްކަބަލަ! އިސްލާމްދީނޫން ދީންތަކަށް އުޅެން ހުއްދަދޭން ގޮވާލާތީ ތޯ؟ ރައްޔިތުން އަތުން ނަގާ ޓެކްސް ބޮޑުކުރަން ފާސްކުރީތީތޯ ؟ ނުބައި ތަނެއްގަ ޕާކު ކުރީމަ ލައިސަންސް ބާތިލް ކުރާގޮތަށް ފާސްކުރީތީ ތޯ؟ ރައްޔިތު މީހާޔަށް ފަޑައްކު ބޭސް ލިބޭ އާސަނދަ . މެންބަރުންނަށް ސިންގަޕޫރު ހޮސްޕިޓަލްތަކުން އިންސުއަރެންސް ލިބޭގޮތަށް ފާސްކޮށްފަ އޮތީމަތޯ ؟ ރައްޔިތަކަށް ފަސޭހަ ވާ ކޮންކަމެއް ތި މީހުން ކޮށްދިނީ؟\nއޮކްޓޯބަރ 2, 2021 17:30\nހަގީގީ އިއްޒަތްތެރި ކަމަކީ ރިވެތި އަޚްލާގު" ކަމަށެވެ. އަދި "އަނެކާއިންނަށް ވެސް ފުރުސަތު ދީގެން ކިއޫގައި މަޑުކޮށްލައިގެން ތިބުމަކީ ރީތި ސިފައެއް" ކަމަށް ލިޔުއްވައި ވެސް ނަޝީދު މެސެޖެއް ކުރެއްވި. އަހަރެން ނަޝީދަކަށް ސަޕޯރޓެއް ނުކުރަން. އެހެނަސް މިކަހަލަ ކަންތަކުން އޭނައަށް ސަޕޯރޓް އިތުރުވޭ.\nއޮކްޓޯބަރ 2, 2021 17:31\nއަނގައިން ވެރިކަން ކުރަން އެނގޭ މީހެއް\nބޯމަތީގައި ބަރުލަމާނީ އިނީމަ މި އުޅެނީ ، ވަރަށް ބޮލުންކުޅޭ މީހެއް\nއޮކްޓޯބަރ 2, 2021 19:04\nއަންނި އުޅެނީ ސަޕޯރޓް ނެތުމުން މީހުން ސަޕޯރޓ ހޯދުމަށް ބުނާއެއްޗެއްމީ، މީނަގެ އަސްލު ސިފަ ފެންނާނެ މްޖްލިސްގަ، ޙަޤީގަތުގަ މީނައަކީ ވަރށް ރުންކުރު ، ވަރަށް އަޑިނުބައި މީހެއް، ވަރަށް ދެއްކުންތެރި މީހެއް، މިކަހަލަ ކަންތަކުން މީނަ ބޭނުންވަނީ މީހުންގެ ހިތް ދަމައިގަންނަން. މަޖްލީހުން ޕީ.ޕީ.އެމް މެމްބަރ ނެރުނު ދުވަހު މީނަގެ އަސްލު ސޫރަ އާއި ޙަޤީގަތް އެނގޭނެ.\nއޮކްޓޯބަރ 3, 2021 03:30\nޢެހެންްވިއްޔާ އާންމުންނާ އެއްގޮތް މުސާރައެއް ދޭން ކިހިނެތް ވާނެ\nއޮކްޓޯބަރ 3, 2021 09:09\nނަޝީދު ސްޓަންޓް ޖައްސަން ނޫޅެ ތިހާ ރައްޔިތު މީހެއް ނަމަ ތިޔަ ނަންގަވާ ބޮޑު މުސާރަޔާ އެލަވަންސްތަށް ކުޑަ ކޮށްލަން ވީނުންތޯ. ގައިމު ކުލިވެސް ދަށްކާކަށް ނުޖެހޭނެ ދޯ؟ އެކުން މާ މޮޅުމީހަކަށް ވާން ނޫޅެ އަނގަ މަޑުން ލައިގެން ހުރޭ ކޮޔާ.


Elections officialunnah vumah 7000 meehun kurimathi laifi | Mihaaru\nއިލެކްޝަންސް އޮފިޝަލުންނަށް ވުމަށް 7000އެއްހާ މީހުން ކުރިމަތިލައިފި\nމިދިޔަ އަހަރު ބޭއްވި ލޯކަލް ކައުންސިލް އިންތިހާބުގެ ވޯޓުލުން ނިންމާލައި، އޮފިޝަލުން ވޯޓު ފޮއްޓެއްގެ ވޯޓު ގުނަނީ: މިފަހަރުގެ އިލެކްޝަންސް އޮފިޝަލުންނަށް ވުމަށް 7000 އެއްހާ މީހުން ވަނީ ކުރިމަތިލާފައި.-- ފޮޓޯ: ނިޝާން އަލީ /މިހާރު\n29 ޖުލައި 2018 - 11:33\nރިޔާސީ އިންތިޚާބުގެ ވޯޓުލާ މަރުކަޒުތަކުގައި ހަރަކާތްތެރިވާނެ އޮފިޝަލުން ހޯދަން ކުރި އިއުލާނަށް 7000 އެއްހާ މީހުން ކުރިމަތިލާފައިވާ ކަމަށް އިލެކްޝަންސް ކޮމިޝަން (އީސީ) އިން އިއްޔެ ބުނެފި އެވެ.\nވޯޓު އޮޮފިޝަލަކަށް ވުމުުގެ ފުރުސަތު މި މަހުގެ ދެ ވަނަ ދުވަހުން ފެށިގެން މިދިޔަ 19 ވަނަ ދުވަހާ ހަމައަށް ހުޅުވާލި އެވެ. އޭރު ފުރުސަތު ހުޅުވާލީ 4000 އަށްވުރެ ގިނަ އޮފިޝަލުން ހޯދުމަށެވެ.\nއެ ކޮމިޝަންގެ މެމްބަރު އަހުމަރު އަކްރަމް ވިދާޅުވީ އިލެކްޝަންސް އޮފިޝަލުންނަށް ވުމަށް ކުރިމަތިލި ހުރިހާ އެންމެންނާ މި ހަފުތާގެ ތެރޭގައި އިންޓަވިއުކުރަން ފެށޭނެ ކަމަށެވެ. އަދި އޭރު ހުޅުވާލި ފުރުސަތަށް ގާތްގަނޑަކަށް 7000 މީހުން ހުށަހަޅާފައިވާ ކަމަށް އޭނާ ވިދާޅުވި އެވެ.\nއޮފިޝަލުން ނެގުމުގައި، އެއްވެސް ސިޔާސީ ޕާޓީއެއްގައި ހިމެނޭ މީހަކަށް މި ފަހަރު ފުރުސަތު ނުދޭން އީސީން ވަނީ ނިންމައިފަ އެވެ.\nއެކަމަކު މީގެ ކުރިން ބޭއްވި އިންތިޚާބުތަކުގައި ސިޔާސީ ޕާޓީތަކުގެ މެމްބަރުން ވޯޓު ލާ މަރުކަޒުތަކުގައި އޮފިޝަލުންގެ ގޮތުގައި ހަރަކާތްތެރިވެފައި ވެ އެވެ.\nއޮފިޝަލުން ނެގުމަށް ބަދަލު ގެނައުމަކީ، އެ ކޮމިޝަނުން ބުނެފައިވާ ގޮތުގައި، މިނިވަން އިންތިޚާބަށް ހުރަސް އެޅިދާނެ ފަދަ ހުރިހާ ކަމެއް ނައްތާލަން އަޅާ ފިޔަވަޅުތަކުގެ ތެރޭގައި ހިމެނޭ ކަމެކެވެ.\nއަންނަ ސެޕްޓެމްބަރު 23، ގައި ބާއްވާ އިންތިޚާބުގައި 491 ވޯޓު ފޮށި ބަހައްޓާނެ އެވެ. ކޮންމެ ވޯޓު ފޮއްޓެއް ކައިރީގައި މަދުވެގެން ފަސް އޮފިޝަލުން އަދި ގިނަވެގެން 10 އޮފިޝަލުން ބައިތިއްބާ ގޮތަށް އިލެކްޝަންސުން ވަނީ ހަމަޖައްސައިފަ އެވެ.\nފޮށިތަކުގެ ބޮޑުންނައްލަނީ މުލިއާގެއައް ދާ ކުދިން\nމިހާރު ލިސްޓް އޮންނާނީ ނިމި ޕާރޓީއޮފީހައް ފޮނުވާފަ


އަތަ: ދަރިފުޅު ބައިގެން ދިއުމުން ރައްކާތެރިކޮށްދޭ | Jazeera\tއަތަ: ދަރިފުޅު ބައިގެން ދިއުމުން ރައްކާތެރިކޮށްދޭ - Jazeera\nއަތަ: ދަރިފުޅު ބައިގެން ދިއުމުން ރައްކާތެރިކޮށްދޭ\nއާމިނަތު އަޙުމާ May 18, 2019 58 views0\nއަތަ ނުވަތަ 'ކަސްޓަރޑް އެޕަލް' އަކީ އޭގެއިން ދޭ މީރު ފޮނި ރަހައިގެ ސަބަބުން ދިވެހިންގެ ތެރެއިން ގިނަ ބަޔަކު އެ އަށް ހިތް ކިޔާފައިވާ އެއްޗެކެވެ. ކުރީގައި ރާއްޖޭގެ ގިނަ ގޭތަކުގައިވެސް ހައްދާފައިވާ އަތަގަސްތައް މިހާރު ރާއްޖޭގެ ރަށްތަކުން ފެންނަނީ ވަރަށް މަދުންނެވެ. އެހެނަސް އަތައަށް އޮންނަ 'ޑިމާންޑް' ކުޑަވެގެން ނުދެއެވެ. އަދިވެސް 'ދިވެހިންގެ' ތާޒާ މޭވާތަކުގެ ތެރެއިން އެންމެ އެދެވެނީ ފޮނިފޮނި އަތައެއް ކާލުމަށެވެ. ހަމައެކަނި އޭގެ ރަހައަކަށް ނޫނެވެ. ބައެއް މީހުން އަތަ ކައި އުޅެނީ ނުވަތަ ކާން ބޭނުންވަނީ އޭގެއިން ލިބޭ ތަފާތު ސިއްޙީ ފައިދާތަކުގެ ސަބަބުންނެވެ.\nރޯދަމަހަކީ ދިވެހިން ފަދަ ސައްރަ އިންސައްތަ މުސްލިމް ގައުމެއްގެ މީހުންނަށް ވަރަށް ޚާއްސަވާނެ މައްސަރެއްކަން ކަށަވަރެވެ. ރޯދަ ވީއްލާ ގަޑި އަދި ހާރުކާ ގަޑިތަކުގައި ސިއްހަތަށް ފައިދާހުރި ކާނާގެ ބާވަތްތައް ކެއުމަށް ދިވެހިން ވަރަށް ލޯބިކުރެއެވެ. މިގޮތުން އަތަ ފަދަ ގިނަ އަދަދެއްގެ ސިއްހީ ފައިދާތައް އެކުލެވިގެންވާ ކާނާ ރޯދަ މަހުގެ ރޭގަނޑުގެ ވަގުތުތަކުގައި ކެއުމަކީ ވަރަށް މުހިންމުކަމެކެވެ. ގިނަ އަދަދެއްގެ ދިވެހިންނަކީ އަތައިން ފަންޏާއި ޖޫސް ތައްޔާރުކޮށްގެން ބުއިމަށް އިސްކަން ދޭ މީހުންކަމީ ވަރަށް އުފާވެރި ކަމެކެވެ.\nއަތައަކީ އޭގެ ބޭރުގައިވާ ހިލަ ތޮށިގަނޑުގެ އެތެރޭގައި ހަށިގަނޑަށް ފައިދާ ކުރާ މާއްދާތަކުގެ 'ޚަޒާނާއެއް' އެކުލެވިގެންވާ އެއްޗެކެވެ. އޭގެ އޮށް ތަކުގެ ބޭރުގައި ހުދު 'ކަސްޓަރޑް' ގަނޑަކީ ގުދުރަތީ ބޭހެކޭވެސް ބުނެވިދާނެއެވެ.\nއަތައިން ލިބޭ ބައެއް ފައިދާތައް\nއަތައަކީ ބަނޑުގައިވާ ދަރިފުޅުގެ ސިކުނޑި، ނާރުތަކުގެ ނިޒާމު އަދި ދިފާއީ ނިޒާމު އުފެދޭ ދުވެލި އަވަސްކޮށް ދިނުމަށް އެހީވުމާއެކު ބަނޑުގައިވާ ދަރިފުޅުގެ ހެދިބޮޑުވުން ފުރިހަމަކޮށް ދިނުމުގައި އިސް ދައުރެއް އަދާކޮށްފާނެ އެއްޗެކެވެ. މީގެ އިތުރުން ބަނޑުގައިވާ ދަރިފުޅު ބައިގެން ދިޔުމުގެ ފުރުސަތު ކުޑަ ކުރުމަށްވެސް އަތަ ކެއުމުން އެހީ ވެދޭނެއެވެ. ހަމަ އެހެންމެ ވިހާއިރު އަޅާ ވޭން ކުޑަަކޮށްދީ ފަސޭހަކަމާއެކު ވިހުމަށްޓަކައި އަތަ މާބަނޑު ދުވަސްވަރުގައި އަތަ ކެއުމުގެ ދައުރު ވަނީ ޑޮކްޓަރީ މާހިރުންވެސް އަޖައިބު ކުރުވާފައެވެ. އަތަ އަކީ މާބަނޑު އަންހެނުންނަށް ހުރި ވަރަށް ނިޢުމަތްތެރި މޭވާއެކޭ ވެސް ބުނެވިދާނެއެވެ. އެހެނީ އޭގެ ސަބަބުން ހެނދުނު ގަޑީގައި އަންްހެނުންނަށް ޖެހޭ އުނދަގޫތައް ނުވަތަ 'މޯނިންގް ސިކްނެސް'، ބޯއަނބުރައި ހޮޑުލެވުން، މޭ ނުބައި ކުރުން އަދި މޫޑު ބަދަލުވުންތައް ވެސް ކޮންޓްރޯލްކޮށް، ރަނގަޅުކުރުމަށްވެސް އަތައިގައިވާ މާއްދާތައް އެހީވެދެއެވެ. މީގެ އިތުރުން މާބަނޑު ދުވަސްވަރުގައި ގަވާއިދުން އަތަ ކެއުމުގެ ސަބަބުން އަންހެނުންގެ ހަށިގަނޑުގައި ދަރިފުޅަށް ކިރު އުފެއްދުމުގެ ނިޒާމު އިތުރަށް ފުރިހަމަވެގެންދާ ކަމަށްވެސް ވެއެވެ.\nހަންގަނޑާއި ބޮލުގެ އިސްތަށިތަކަށް:\nއަތައިގައިވާ ވިޓަމިން އޭ މާއްދާގެ ގިނަކަމުގެ ސަބަބުން އެއިން ހަންގަނޑަށާއި، ބޮލުގެ އިސްތަށިގަނޑަށާއި ލޮލުގެ ފެނުމުގެ ނިޒާމަށް ފުރިހަމަކަމެއް ގެނެސްދެއެވެ. އޮމާންކޮށް ދިނުމަށާއި ޒުވާންކަން ދެމެހެއްޓުމުގައި އިސް ދައުރެއް ވިޓަމިން އޭ އަދާ ކުރެއެވެ. އަތައިގައިވާ ދިޔަ ބާމެއްގެ ގޮތުގައި ހަންގަނޑަށް ޖެހިފައިވާ ބަލިތައް ނުވަތަ މައްސަލަތަކުން ފަރުވާ ލިބިގަތުމަށް ބޭނުން ކުރެވެއެވެ. މީގެ އިތުރުން އަތައިގެ ބޭރުގައިވާ ތޮށިގަނޑަކީ ދަތްތައް ހަލާކުވެ ފޮރި ޖެހުމުން ދުރުކޮށް ދިނުމަށް އެހީވެދޭ އެއްޗެކެވެ. ހަމައެއާއެކު ހިރުގަނޑުގައި ރިހޭ ރިހުންވެސް ލުއި ކޮށްދިނުމަށް އެހީވާ މާއްދާ އަތައިގައި އެކުލެވިގެންވާ ކަމަށްވެއެވެ.\nހާޓް އެޓޭކް އާއި ހިތުގެ ބަލިތަކަށް:\nއަތައަކީ އޭގައި މަތީ މިންވަރަކަށް މެގްނީޝިއަމްގެ މާއްދާ އެކުލެވިގެންވާ މޭވާއެކެވެ. މީގެ ސަބަބުން ހިތުގެ ނިޒާމު ރަނގަޅަށް ކުރިއަށް ގެންދިޔުމަށް އެހީވެދިނުމުގެ އިތުރުން މަސްގަނޑުތައް ރިލޭކްސްވެ ހަމަޖެހުމަށް އެހީވެދެއެވެ. މީގެ އިތުރުން އަތައިގައިވާ ވިޓަމިން ބީ ސިކްސްގެ މާއްދާ އަކީ ހާޓް އެޓޭކް އަށް މަގުފަހިކޮށްދޭ އެއްޗެއް ކަމަށްވާ 'ހޮމޮސިސްޓެއިން ކަލެކްޝަން' މަދު ކޮށްދޭން އެހީވެދޭ އެއްޗެކެވެ. ނަތީޖާ އެއްގެ ގޮތުން ލޭ ދައުރުވުމުގެ ނިޒާމަށް ފުރިހަމަކަމެއް ގެނެސްދެއެވެ.\nހަޖަމް ކުރުމުގެ ނިޒާމަށް:\nއަތައަކީ ކޮޕަރގެ މާއްދާއިންނާއި ޑައެޓަރީ ފައިބަރ އިން މުއްސަނދިވެފައިވާ އެއްޗެކެވެ. މީގެ ސަބަބުން ކާ އެއްޗެހި ހަޖަމްކުރުމަށް ފަސޭހަވެ، ކާއެއްޗެއްސަށް ހަރަކާތްވެ އުޅުމަށް ފަސޭހަވެގެން ދެއެވެ. ބޭރަށް ހިނގާ ރޯގާ ފަދަ ހަޖަމްކުރުމުގެ ނިޒާމަށް ޖެހޭ ބަލިތަކަށް ފަރުވާ އެއްގެ ގޮތުން ހިއްކައިފައިވާ އަތައިގެ ދިޔަ ބޭނުންކުރަން އިލްތިމާސް ކުރާ މާހިރުންގެ އަދަދު ގިނައެވެ.\nމިކަންކަމުގެ އިތުރުން ބްލަޑް ޕްރެޝަރ ކޮންޓްރޯލް ކުރުމާއި، ކޮލެސްޓްރޯލް މަދުކޮށް ދިނުމަށާއި، ވަރުދަން ލުއިކޮށް ދިނުމަށާއި ނޭވާ ހިއްލުން ފަދަ ކަންކަމަށް އަތައިގައިވާ މާއްދާތައް އެހީވެދެއެވެ.


Supreme court ge enme baraabaru ninmun\nސުޕްރީމް ކޯޓުގެ އެންމެ ބަރާބަރު ނިންމުން!\nކޯޓެއްގެ ނިންމުމަށް ފާޑު ކިޔުން ބިނާވެފައި އޮންނަނީ ތިމާ ބޭނުން ނުވާ ގޮތަކަށް ނިންމުން އަންނަ ނަމަ އެވެ. ބޭނުން ނުވާ ނަތީޖާއެއް ކޯޓެއްގެ ހުކުމަކުން ނުވަތަ ނިންމުމަކުން ނިކުމެއްޖެ ނަމަ ދެން ފެންނާނީ މުޅިން ވެސް ގާނޫނީ މައްސަލަތަކެވެ. ބުނަން މި އުޅެނީ ޝަރުއީ ދާއިރާ އިސްލާހުކުރަން ނުޖެހޭ ވާހަކައެއް ނޫނެވެ. އެކަމަކު އަހަރެމެން ކަންކަމާ މެދު ވިސްނާ ފާޑުކިޔާ ގޮތް ވެސް އިސްލާހުކުރަން ޖެހިފައިވާ ވާހަކަ އެވެ.\nއައްޑޫ އަކީ ސިޓީއެއް ކަމަށް ރައީސް އޮފީހުގެ ދެންނެވުމަކުން ކަނޑައަޅައި އޮކްޓޫބަރު 19، 2010 ގައި އިއުލާނުކުރި އެވެ. ނަމަވެސް ސިވިލް ކޯޓަށް ހުށަހެޅި މައްސަލައަކާ ގުޅިގެން އެ ކޯޓުން ނިންމީ ރައީސް އޮފީހުގެ ދެންނެވުމުގައި "އައްޑޫ ސިޓީ ކައުންސިލް" ކަމަށް ބުނާ ނުކުތާ ބާތިލް ކަމަށެވެ. މިގޮތަށް ހުކުމް ކުރުމަށް ދެ ސަބަބެއް މެދުވެރިވެފައިވެ އެވެ. އެއް ސަބަބަކީ ލޯކަލް ގަވަމަންޓް އޮތޯރިޓީން ސިޓީއެއްގެ ޝަރުތުތައް ކަނޑައަޅައި ނިންމި ނިންމުމަކީ އެ އޮތޯރިޓީގެ އަޣުލަބިއްތުން ނިންމި ނިންމި ނިންމުމަކަށް ނުވުމުން އެ ނިންމުން ބާތިލް އެއްޗަކަށް ވުމެވެ. އަނެއް ސަބަބަކީ އައްޑޫ ގައި ސިޓީއެއްގެ ދަރަޖަ ހަމަނުވުމެވެ. އެހެންވެ ސިވިލް ކޯޓުން ކުރި ހުކުމާ އެކު، އިލެކްޝަންސް ކޮމިޝަނުން އައްޑޫގައި ސިޓީ ކައުންސިލެއް އިންތިހާބުކުރުމުގެ މަސައްކަތް ހުއްޓާލި އެވެ. ނަމަވެސް ފެބްރުއަރީ 4، 2011 ވަނަ ދުވަހުގެ ރޭ، ކައުންސިލް އިންތިހާބު ފަށަން 18 ވަރަކަށް ގަޑިއިރަށް ވެފައި ވަނިކޮށް ސުޕްރީމް ކޯޓުން އަމުރެއް ނެރުނީ ކުރިން ވެސް އިއުލާނުކުރި ގޮތަށް އިންތިހާބު ނުބާއްވައިފި ނަމަ އައްޑޫ ސިޓީ ކައުންސިލް އިންތިހާބަށް ކުރިމަތިލި ކެންޑިޑޭޓުންނާއި އާންމު ރައްޔިތުންނަށް ގާނޫނީ ގޮތުން ލިބިފައިވާ ހައްގަށް ހުރަސް އެޅޭނެ ކަމަށާއި އިންތިހާބު ނުބާއްވަން ނިންމުމަކީ ގާނޫނު އަސާސީން ކަށަވަރުކޮށްދީފައިވާ ހަމަހަމަ ކަމާއި ރައްޔިތުންގެ މެދުގައި ތަފާތު ނުކުރުމުގެ އުސޫލާ އެއްގޮތް ނިންމުމެއް ނޫން ކަމަށެވެ.\nފެބްރުއަރީ 5، 2011 ގައި އައްޑޫގައި ސިޓީ ކައުންސިލެއް އިންތިހާބުކުރި އިރު ސިވިލް ކޯޓުން އޮތީ، އައްޑޫގައި ސިޓީ ކައުންސިލެއް އުފެއްދުމަށް ލޯކަލް ގަވަމަންޓް އޮތޯރިޓީން ނިންމި ނިންމުން ބާތިލްކޮށްފަ އެވެ. ސުޕްރީމް ކޯޓުގެ އަމުރުގައި ސިވިލް ކޯޓުގެ ހުކުމާ މެދު އަދި ސިޓީ ކައުންސިލެއްގެ ޝަރުތުތަކާ މެދު ގޮތެއް ކަނޑައަޅައިފައެއް ނުވެ އެވެ. އެހެންވެ އެ ނިންމުން އަދިވެސް އޮތީ އެ ގޮތުގައި ކަމަށް ބަލަން ޖެހެ އެވެ. އެކަމަކު އައްޑޫގައި އިންތިހާބު ނުބޭއްވުމަކީ "...ދިވެހި މުޖްތަމައުގެ ވަކި ބައެއްގެ މެދުގައި ހަމަނުޖެހުން އުފެދި ގައުމު ހަލަބޮލިކަމާ ކުރިމަތިލާންޖެހިދާނެ ނިންމުމަކަށް ވެދާނެ" ތީ އަދި "ރައްޔިތުންގެ މެދުގައި ހަމަހަމަކަމާ އެކު އަދުލްއިންސާފު ގާއިމް ކުރަން ކަށަވަރު ކުރުމާއި އެއްވެސް ތަފާތަކާ ނުލައި ރައްޔިތުންނަށް އަދުލް އިންސާފު ލިބިދިނުމުގެ މަސްއޫލިއްޔަތަކީ ސުޕްރީމް ކޯޓަށް ލިބިފައިވާ ގާނޫނު އަސާސީއާ ގާނޫނުގެ ބެލެނިވެރިކަމުގެ ދަށުން އެ ކޯޓުން އަދާ ކުރަން ޖެހޭނެ މަސްއޫލިއްޔަތެއް" ކަމަށް ވާތީ ސުޕްރީމް ކޯޓުން އިލެކްޝަންސް ކޮމިޝަނަށް އަމުރު ކުރުމުން އިންތިހާބު ބޭއްވީ އެވެ. ސިޓީއެއްގެ ޝަރުތުތަކާއި ސިޓީއެއް އުފެއްދުމުގެ މަރުހަލާ ކޮންމެ ގޮތަކަށް އޮތަސް އެންމެ މަތީ ކޯޓުގެ އަމުރަށް އިންތިހާބު ބޭއްވުުމުން ސުޕްރީމް ކޯޓު ބަރާބަރުވީ އެވެ.\nސުޕްރީމް ކޯޓުގެ އަމުރަށް އައްޑޫގައި އިންތިހާބު ބާއްވައި، ސިޓީ ކައުންސިލް އިންތިހާބުކުރި ނަމަވެސް އެ ކައުންސިލްގެ ގާނޫނީ ޝަރުތުތައް ފުރިހަމަތޯ މިއަދުވެސް ސުވާލު ކުރެވޭނެ އެވެ. އެކަމަކު އެ ވާހަކަ ދައްކާކަށް ނުކެރޭނެ އެވެ. އެ ވާހަކަ ދައްކާ މީހަކު ވާނީ ބާކީ އެވެ. އެކަަމަކު އެހެން ސިޔާސި ހަމަލާތައް ކޯޓަށް ދޭން ކެރޭ މީހާ ވާނީ ހީރޯއަކަށެވެ.\nސުޕްރީމް ކޯޓުގެ އާންމު ސިޓީ އާއި ސާކިއުލާ އާއި އަމުރުތަކުން އެކި ކަންކަމަށް ބަދަލު ގެންނާތީ އެކަން ކުށްވެރިކޮށް މަލާމާތްކުރާ މީހުން ވަރަށް ގިނަ އެވެ. އެކަމަކު މި ލިސްޓަށް އައްޑޫ ސިޓީ ކައުންސިލް މައްސަލަ ފެތޭ ކަމަކަށް ނުވެ އެވެ.\nއައްޑޫގައި ނުވަތަ އެހެން އަތޮޅެއްގައި ސިޓީއެއް ހެދުމަކީ ވެސް މައްސަލައެއް ނޫނެވެ. އެކަަމަކު އައްޑޫ ސިޓީ ކައުންސިލްގެ މައްސަލާގައި ސުޕްރީމް ކޯޓުން އައި ނިންމުމާ އެއްފަދަ އެހެން ނިންމުންތައް ކަމު ނުދިއުމަކީ ކިހިނެއްވާ ކަމެއްހެއްޔެވެ؟\nއޮތީ އެންމެ ޖަވާބެކެވެ. ކޮންމެ ބަޔަކު ވެސް ބޭނުންވަނީ ހަގީގަތް ކޮންމެ ގޮތަކަށް އޮތަސް އެބަަކު ބޭނުންވާ ގޮތަކަށް ހުކުމްތައް ނެރޭށެވެ. ޖުޑީޝަރީ އާއި މުޅި ނިޒާމު އިސްލާހު ކުރުމަށް ފުރުސަތު ލިބުނަސް ސިޔާސީ ކޮންމެ ފިކުރެއްގެ ބަޔަކު ވެސް ބޭނުންވަނީ ތިމާމެންގެ ފަޅިއަށް ބޮޑުކޮށް، ފުރިހަމަ ކޮންޓްރޯލެވެ. އެ ނޫން މަންޒަރެއް ސިޔާސީ މީހުންގެ ކިބަޔަކުން ނުފެނެ އެވެ. އެކަމަކު ވެރިކަން ގެއްލުމުން ނުވަތަ ވެރިކަން ބޭނުންވުމުން ގައުމު އިސްލާހު ކުުރުމުގެ ފިސާރި މޮޅެތި ފޯމިއުލާތައް ރައްޔިތުނަށް ދައްކަ އެވެ. އެކަމަކު ވެރިކަމުގެ މަސްތުގައި ޖެހުމުން އެ ފޯމިއުލާ އެޕްލައިކުރާކަށް ނޭނގެ އެވެ.


India aai Raajjeyge viyafaariveringe bahdhaluvun thah fashaifi\nސީއައިއައި އާއެކު ބޭއްވި ބައްދަލުވުމުގެ ތެރެއިން--\nއިންޑިއާ އާއި ރާއްޖޭގެ ވިޔަފާރިވެރިންގެ ބައްދަލުވުންތައް ފަށައިފި\nކޮންފެޑެރޭޝަން އޮފް އިންޑިއަން އިންޑަސްޓްރީ (ސީއައިއައި) އާއެކު ރާއްޖޭގެ އިކޮނޮމިކް މިނިސްޓްރީ އާއި ރާއްޖޭގެ ވިޔަފާރިވެރިންގެ ކޮމިއުނިޓީގެ ބޭފުޅުންނާއެކު މަޝްވަރާގެ ބައްދަލުވުންތަކެއް ފަށައިފި އެވެ.\nމިއަދު ހޮޓެލް ޖެން ގައި ފެށި ބައްދަލުވުމުގައި އިކޮނޮމިކް މިނިސްޓަރު ފައްޔާޒް އިސްމާއިލާއި އިންޑިއާގެ ސަފީރު ސަންޖޭ ސުދީވާއި ސީއައިއި ގެ ބޭފުޅުންނާއެކި ކުންފުނިތަކުގެ އިސްވެރިން ބައިވެރިވެވަޑައިގެންނެވި އެވެ.\nއެ ބައްދަލުވުން ފެށުމުގެ ގޮތުން މިނިސްޓަރު ފައްޔާޒު ވިދާޅުވީ އެ ބައްދަލުވުމުގެ އަމާޒަކީ ރާއްޖޭގެ ވިޔަފާރިވެރިން ބޭނުންވާ ކަންތައްތައް ހިއްސާކޮށް އިންޑިއާގެ ވިޔަފާރިވެރިންނާއި އެއް ހަމައަކަށް ދެވޭނެ ގޮތްތަކާއި މެދު މަޝްވަރާ ކުރުން ކަމަށެވެ.\nއަދި ސަރުކާރުން ގެންގުޅޭ ތަސައްވަރާއި ހަމައަށް ވިޔަފާރީގެ ދާއިރާ އިން ދެވޭނެ މަގު ހޯދުމަކީ ވެސް މިއަދު ފެށި މަޝްވަރާތަކުގެ އަމާޒެއް ކަމަށް މިނިސްޓަރު ވިދާޅުވި އެވެ.\nރާޢްޖޭގައި މިހާރު ކުރިއަރާފައިވާ ސިނާއަތްތަކުގެ ތެރެއިން ފަތުރުވެރިކަމާއި ދަނޑުވެރިކަމާއި މަސްވެރިކަމުގެ ދާއިރާއަކީ ސަރުކާރުން އިތުރަށް ކުރިއަރުވަން ބޭނުންވާ ދާއިރާތައް ކަމަށް ފައްޔާޒް ވިދާޅުވި އެވެ.\nއިންޑިއާ ވިޔަފާރިވެރިންގެ ވަފުދުން ސީއައިއައިގެ ޖެނެރަލް ޑިރެކްޓަރު އެ ބައްދަލުވުމުގައި ވިދާޅުވީ ދެ ގައުމުގެ ވިޔަފާރިވެރިންގެ ގުޅުން ބަދަހިވެއްޖެ ނަމަ ގިނަ ފައިދާތަކެއް ދެ ގައުމަށް ވެސް ލިބިގެންދާނެ ކަމަށެވެ.\nއިންޑިއާ-ރާއްޖެ އިކޮނޮމިކް މިނިސްޓްރީ ވިޔަފާރި


ފުވައްމުލައް – ކަހަނަލަ\nCategory Archives: ފުވައްމުލައް\nAugust 7, 2017 No Comments on ފުވައްމުލަކު ގިރާ ސަރަހައްދު ހިމާޔަތް ކުރަން ކުރެވޭ މަސައްކަތް\nމިލިޔުމަކީ ފުވައްމުލަކު ގިރާ ސަރަހައްދު ހިމާޔަތް ކުރުމަށް ކުރެވޭ މަސައްކަތުގެ މައުލޫމާތު ފޯރުކޮށްދިނުމަށް ލިޔެވޭ ލިޔުމެކެވެ. މި ކަމާއި ގުޅިގެން ސަރުކާރުން އަދި އެހެން ފަރާތްތަކުން ކުރަމުންދާ މަސައްކަތްތަކުގެ މައުލޫމާތު މީގައި ހިމެނޭނެއެވެ. އޭޕްރީލް 2008: ގިރާ ސަރަހައްދުގައި ތޮށިލުމަށް ހަދަންޖެހޭ ޑީޓެއިލް ޑިޒައިން ސަރވޭ ފެށުމުގެ ގޮތުން މައުލޫމާތު ދިނުން. މައުލޫމާތު ދެއްވީ އެންވަޔަރަމަންޓް މިނިސްޓްރީގެ ޑިރެކްޓަރ އިބުރާހިމް ނައީމު އަދި މަސައްތަކް ހަވާލު ކޮށްފައިވާ ރިއަން ޕްރައިވެޓް… Read more »\nAugust 20, 2016 No Comments on ކެޑެމޫލެފަރޮ ހިމާޔަތް ކުރަންޖެހޭ\nފުވައްމުލައް, ތިމާވެށި\tފުވައްމުލައް, ތިމާވެށި\nފުވައްމުލަކުގައި އިމާރާތް ކުރުމަށް ޒަމާނުއްސުރެ ބޭނުން ކުރަމުން އައީ ރަށުގެ އަތިރިމަތިން ނަގާ ވެއްޔެވެ. ކުރީގައި އެގެއަކާ ދިމާލު އަތިރިން ރާނަން ބޭނުންވާ ވެލި އުދަގޫކަމެއްނެތި ލިބެމުން ދިޔައެވެ. މިގޮތަށް ލިބެމުންދިޔަ ސަޕްލައި ހުސްވުމުން ދެން ފެށުނީ ތުނޑީ ސަރަހައްދުން ވެލިނަގާށެވެ. ތުނޑީގެ ވެލިގަނޑު މިގޮތަށްގޮސް ހުސްވަމުންދާއިރު ތިމާވެށީގެ ގޮތުން ލިބެމުންދާ ގެއްލުމާއި އަދި ރަށުގެ ތަރިކައެއް ގެއްލެމުންދާއިރު އެކަށީގެންވާ މަސައްކަތެއް މިކަން ހައްލުކަރަން ކުރެވެމުން ނުދަނީ އެއީ ނުކުރެވޭނެ… Read more »


Sayyid Al Raees: Muslim dhuniyeyge kekulhumaai hiyvaru, lavayakun\nރިޕޯޓު - މުސްލިމުންނަށް ދޭ ހަމަލާ\nސައްޔިދުއް ރައީސް: މުސްލިމު ދުނިޔޭގެ ކެކުޅުމާއި ހިތްވަރު، ލަވަޔަކުން\nސީރިއާ، ޔަމަން، މިޔަންމާ އަދި ފަލަސްޠީނުގެ މައްސަލައަށް ވަނީ އަލިއަޅުވާލާފަ\nބޮޑެތި ޤައުމުތަކުގެ ވެރިން ރަމްޒުކޮށްދީފައިވޭ\nލަވަޔަށް ދަނީ ތަރުހީބާއި ފާޑުކިޔުން އަމާޒުވަމުން\nކ. މާލެ 21 މެއި 2018 | ހޯމަ 14:32 3,880\nލަވައިގެ މަންޒަރެއް - ފޭސްބުކް\nރަމަޟާން މަހުގެ ތަހުނިޔާ އަރިސްކުރަމެވެ.\nބަންގި ގޮވައިފިއެވެ. ކްރިސްޓިއަން ފައްޅިތަކުގެ ބެލްތައްވެސް އިއްވައިފިއެވެ. އެ ގޮވަނީ އެއް ޖަންނަތަކަށެވެ. އެންމެންގެ އެއްކައުވަންތަ ކަލާންގެއަށެވެ.\nއަހަރެންގެ މަންމަ އެދަނީ އެކަމަނާއަށް ވީ ބައިން ޕާނެއް ގަންނާށެވެ. ހިތާމައިން ހަލާކުވެފައިވާ ހިތަކާއިއެކުއެވެ.\nއަހަންނާއި އެކު ރޯދަ ވީއްލުމަށް ދަޢުވަތު ދެމެވެ. ސުންނާފަތިވެފައިވާ އިމާރާތްތަކުގެ ތެރެއިން އަހަރެންގެ ގެ ހޯދިއްޖެ ނަމައެވެ.\nމަރު ބޯޓުތައް ހުވަފެނީ ގޮނޑުދޮށްތަކަށް ވާޞިލްވެއްޖެއެވެ. އޭގައި އެވާ ކުދިންގެ ފޮޓޯއެއް މަޖައްލާތަކުގެ ބޭރަކު ނުޖަހައެވެ.\nއަހަންނަކަށް ނުނިދެއެވެ. ލޯ މަރާލެވޭ ކޮންމެ ފަހަރަކު އިވެނީ ބޮން އަޅާއަޑެވެ. އެނދުގައި ރޯވެ ދުން އަރަން ފަށާ އިހުސާސް ކުރެވެއެވެ. އޭގެއަށް ފިލުމަކުން މިނިވަންކަމެއް ނެތެވެ.\nނާނާ އަކީ ރުއިމެވެ. ކުޅެން ގެންގުޅޭ ތަކެތިން ލޭ އޮހޮރޭ ފަދައެވެ.\nކުޅެން ގެންގުޅޭ ތަކެތިން ލޭ އޮހޮރެއެވެ.\nއަހަރުމެންނަކީ ފިލި މީހުންނެވެ. އަމިއްލަ ވަޒަނުން ބޭރުކޮށްލެވުނު މީހުންނެވެ. ކުށްވެރިންނެވެ. އަހަރުމެންގެ ކުށަކީ އަހަރުމެންގެ އަޤީދާއެވެ. އެ އަޤީދާ މަތީގައި ދެމިތިބުމެވެ.\nއަހަރުމެން ނައްތާލުމަށް ޙުކުމް އިއްވުނެވެ. އަހަރުމެންގެ އަޑު ކަނޑުވާލެވުނެވެ. ޝަޙާދަތުގެ ދެ ކަލިމަ އިސްކޮށް އަޑުއިއްވީތީއެވެ.\nޝަޙާދަތުގެ ދެ ކަލިމަ އިސްކޮށް އަޑުއިއްވީތީއެވެ.\nއަހަރުމެން ރޯދަ ވީއްލާނީ ޤުދުސްގައެވެ. އެއީ ފަލަސްޠީނުގެ ވެރިރަށެވެ. އެއީ ދުއާ އިޖާބަކުރައްވާ ރަސްކަލާންގެ އަންގަވާފައިވާ ގޮތެވެ.\nއާމީން. އާމީން. އާމީން.\nމިއީ މި ރަމަޟާން މަހަށް ޚާއްސަކޮށްގެން، ޒައިން ޓެލެކޮމިއުނިކޭޝަންސް ގްރޫޕުން ތައްޔާރުކޮށްފައިވާ ލަވައެއްގެ އަވަސް ތަރުޖަމާއެކެވެ. ޒައިން ޓެލެކޮމިއުނިކޭޝަންސް ގްރޫޕަކީ މެދުއިރުމައްޗާއި އެފްރިކާގައި ފުޅާ ދާއިރާއެއްގައި މުވާސަލާތީ ޚިދުމަތްތައް ދެމުންދާ ކުވެއިތުގެ ކުންފުންޏެވެ.\nސައްޔިދުއް ރައީސްގެ ނަން ދީފައިވާ މި ލަވައިގައި އަލިއަޅުވާލާފައިވަނީ މި ރަމަޟާން މަހާއި އަޅުގަނޑުމެން ކުރިމަތިލިއިރު ދުނިޔޭގެ އެކި ކަންކޮޅުތަކުގައި މުސްލިމުންނަށް ދިމާވެފައިވާ ދަތި ހާލަށެވެ. ބޭއިންސާފާއި އަނިޔާއަށެވެ. ބާރުގަދަ ޤައުމުތަކުގެ ވެރިންގެ ކުރިމަތީގައި ކުޑަ ކުއްޖަކު ލަވަ ކިޔަމުންދާއިރު، އެންމެ ފުރަތަމަ އެ ގެނެސްދެނީ ސީރިއާގެ ވާހަކައެވެ.\nލަވައިގައި ދެން ގެނެސްދެނީ މެދުއިރުމަތީގެ ހަމަނުޖެހުމުގެ ސަބަބުން ކަނޑުމަގުން ވިލާތުގެ ޤައުމުތަކަށް ހިޖުރަ ކުރާ މީހުންގެ ވާހަކައެވެ. މެދުއިރުމަތީގެ އެކި ހިސާބުތަކުން ރެފިއުޖީން ގޮވައިގެން ވިލާތަށް ކުރި ދަތުރުގައި އެތައް ބަޔަކު ކަނޑުވެފައިވެސް ވާއިރު، މި ލަވައިގައި ރެފިއުޖީ ބޯޓުތައް ސިފަކޮށްފައިވަނީ މަރު ބޯޓުތަކުގެ ގޮތުގައެވެ.\nލަވައިގައި ދެން ކިޔައިދެނީ ޔަމަނުގެ ވާހަކައެވެ. ޚާއްސަކޮށް ޔަމަނުގެ ކުޑަކުދިން ކުރިމަތިލާންޖެހޭ ބިރާއި ހިތްދަތިކަމުގެ ވާހަކައެވެ.\nމި ލަވައިގައި އަލިއަޅުވާލާފައިވަނީ ހަމައެކަނި މެދުއިރުމަތީގެ މައްސަލަތަކަކަށް ނޫނެވެ. މިޔަންމާގެ ރޮހިންގޔާ ދަރިކޮޅުގެ މުސްލިމުން ތަހައްމަލް ކުރަމުންދާ ވޭނާއި އަނިޔާއަށްވެސް ވަރަށް ފުން މެސެޖަކާއި އެކު މި ލަވައިގައި ވަނީ އަލިއަޅުވާލާފައެވެ. ރޮހިންގޔާ ދަރިކޮޅުގެ މީހުންނަށް ކުރިމަތިވެފައިވާ ހާލަތަކީ، އަދި އެ މީހުންނަށް ދެމުންދާ އަނިޔާގެ ހަމައެކަނި ސަބަބަކީ އެމީހުން މުސްލިމުންނަށް ވުން ކަން ލަވައިގައި ވަނީ ފާހަގަކޮށްފައެވެ.\nއިސްލާމީ ދުނިޔެއަށް މިއަދު ދިމާވެފައިވާ އެންމެ ހިތާމަވެރި އެއް މައްސަލައަކީ ފަލަސްޠީނުގެ މައްސަލައެވެ. މި ލަވައިގައި ފަލަސްޠީނުގެ މައްސަލައަށް ވެސް ވަނީ އަލި އަޅުވާލާފައެވެ. ޚާއްސަކޮށް، އެމެރިކާއިން ޤުދުސް އަކީ އިސްރާއީލުގެ ވެރިރަށުގެ ގޮތުގައި ކަނޑައަޅާފައިވާތީ، ޤުދުސް އަކީ ހަޤީޤަތުގައި ފަލަސްޠީނުގެ ވެރިރަށް ކަން މި ލަވައިގައި ތަކުރާރުކޮށް ބަޔާންކޮށްފައިވެއެވެ. އަދި ހަމަ އެއާއިއެކު، އިސްރާއީލުން ޖަލަށްލާފައިވާ ފަލަސްޠީނުގެ ޒުވާން އަންހެން ކުއްޖެއް ކަމަށްވާ އަހަދް ތަމީމީގެ މައްސަލައަށްވެސް މި ލަވައިގައި ވަނީ އަލިއަޅުވާލާފައެވެ.\nލަވަޔަށް ސައްޔިދުއް ރައީސްގެ ނަން ދީފައިވާއިރު، މި ލަވައިގައި ދުނިޔޭގެ ބާރުގަދަ ބައެއް ވެރިން ރަމްޒުވާ ފަރާތްތަކެއް ވެސް ދައްކާފައިވެއެވެ. އެގޮތުން އެމެރިކާގެ ރައީސް ޑޮނާލްޑް ޓްރަމްޕް އާއި، ރަޝިއާގެ ރައީސް ލެޑްމިއަރ ޕޫޓީން އާއި އުތުރު ކޮރެއާގެ ލީޑަރު ކިމް ޖޮންގ އުން ގެ އިތުރުން ގަރުމަނުގެ ޗާންސެލަރ އެންގެލަ މާކެލް އާއި ކެނެޑާގެ ބޮޑުވަޒީރު ޖަސްޓިން ޓްރޫޑޯ އަދި އދ ގެ ސެކްރެޓަރީ ޖެނެރަލް އެންޓޯނިއޯ ގުޓްރޭޒް ރަމްޒުވާގޮތަށް ވެސް މި ލަވައިގައި ވަނީ ބަޔަކު ދައްކާފައެވެ. މީގެ އިތުރުން ލަވަ ނިމިގެންދާއިރު އަރަބި ދުނިޔޭގެ ލީޑަރުން އެކުގައި ޤުދުސް އާއި ދިމާލަށް ހިނގާފައިދާ މަންޒަރު ދައްކައެވެ.\nރިލީޒް ކުރިތާ4ދުވަސްތެރޭގައި ޔޫޓިއުބްގައި މި ލަވައަށް4މިލިއަން ވިއުޒް ލިބިފައިވާއިރު، މި ލަވައަށް ދަނީ ގިނަބައެއްގެ ތަރުހީބު ލިބެމުންނެވެ. ނަމަވެސް، މުސްލިމު ދުނިޔެއަށް ދިމާވެފައިވާ އެކިއެކި މައްސަލަތަކުގެ އަޑީގައި ތިބި އަރަބި ޤައުމުތަކާއި، އެފަދަ މައްސަލަތަކާއިމެދު އަޅާނުލައި، ހުޅަނގުގެ ގޮނޑިކޮއްކޮއިންނަށް ވެގެން ތިބި އަރަބި ޤައުމުތަކުގެ އަމަލުތައް ހުރި ގޮތަށް މި ލަވައިގައި އަލިއަޅުވާލާފައި ނުވުމުން، ތަރުހީބާއި އެއްވަރަށް މި ލަވައަށް ދަނީ ފާޑުކިޔުންތައްވެސް އަމާޒުވަމުންނެވެ.


Iran aa eku mashvaraa thah kuriah gendhaane: Saudi\nއީރާނާއެކު މަޝްވަރާތައް ކުރިއަށްދާނެ: ސައޫދީ\nޕްރިންސް ފައިސަލް ބިން ފަރުހާން: އީރާނާއެކު މަޝްވަރާތައް ކުރިއަށް ގެންދަވާނެ\nސަޢޫދީ އަރަބިއްޔާއިން އީރާނާއެކު މަޝްވަރާތައް ކުރިއަށް ގެންދާނެ ކަމަށް ބުނެފި އެވެ. ހާރިޖީ ވަޒީރު ޕްރިންސް ފައިސަލް ބިން ފަރުހާން ވިދާޅުވީ ސަރަހައްދީ މަސްލަހަތަށް ޓަކައި އީރާނާއެކު މަޝްވަރާ ކުރުން ވަރަށް މުހިންމު ކަމަށެވެ.\nވަޒީރު ވިދާޅުވި ގޮތުގައި މަޝްވަރާތައް ހަތަރު ބުރަކަށް ބަހާލައިގެން ވަނީ ކުރިއަށް ގެންދެވިފަ އެވެ. އޭނާ ވިދާޅުވީ އެއީ ފުދޭވަރެއްގެ ބޮޑު ކާމިޔާބެއް ނަމަވެސް ދެފަރާތުން ވެސް މަޝްވަރާތަކުގައި ދެމިއޮންނަން ޖެހޭ ކަމަށެވެ.\nއީރާނުގެ ނިއުކްލިއާ ޕްރޮގްރާމްއާ ބެހޭ ގޮތުން އިރާނުން އިހުލާސްތެރި ވާންޖެހޭ ކަމަށް ވަޒީރު ވިދާޅުވި އެވެ. ނިއުކްލިއާ މަޝްވަރާތަކުގައި އީރާނުން ކުރިން މަކަރާއި ހީލަތް ހަދާފައިވާ ކަމަށް ވެސް ވިދާޅުވި އެވެ.\nނިއުކްލިއާ މަޝްވަރާތައް އަލުން ފަށަން ބަހުސް ކުރެވެމުން ދާއިރު ސައޫދީން ހުށަހަޅާ ޝަރުތުތަކެއް ހުރި ކަމަށް ވެސް ވަޒީރު ވިދާޅުވި އެވެ.\nޔަމަންގައި ތިބި ސައޫދީ ސިފައިން އަނބުރާ ގެންދާ ކަމަށް ދެކެވޭ ވާހަކަތަކާ މެދު ހާރިޖީ ވަޒީރު ވިދާޅުވީ އެކަން އެގޮތަށް ނުހިނގާ ކަމަށެވެ. އަސްކަރީ ގޮތުންނާއި ޑިޕްލޮމެޓިކް ގޮތުން ކުރެވުނު މަސައްކަތުގައި އާރުލާފައި ނެތް ކަމަށް ވިދާޅުވެ ވަޒީރު ވިދާޅުވީ މިއަހަރުގެ ކުރީކޮޅު ހަނގުރާމަ ހުއްޓާލުމަށް ސައުދީން ހުށަހެޅި ހުށަހެޅުމަށް ހޫތީން އެއްބަސްވެފައި ނުވާތީ ހިތާމަ ކުރައްވާ ކަމަށެވެ.\nއީރާނާއި ސައުދީއާ ދެމެދު އޮތް ހިމޭންކަން ރޫޅާލުމަށް ޑިޕްލޮމެޓިކް ފެންވަރުގައި ކުރަމުންދާ މަސައްކަތްތައް މިފަހަކަށް އައިސް ވަނީ ވަރަށް ބޮޑަށް އިތުރުވެފަ އެވެ.\nއީރާނުގެ ވެރިރަށް ތެހެރާނުގައި ހުންނަ ސައޫދީ ޢަރަބިއްޔާގެ ދެ ޑިޕްލޮމެޓިކް މިޝަނަށް 2016 ގައި ބަޔަކު ދިން ހަމަލާތަކުގެ ސަބަބުން އުފެދުނު ނުތަނަވަސްކަން ކުޑަ ކުރުމަށް މިދިޔަ އޭޕްރީލް މަހުން ފެށިގެން ބަޣުދާދުގައި ވަނީ ހަތަރު ބުރަކަށް މަޝްވަރާތައް ބާއްވާފަ އެވެ.\nނިއުކްލިއަ ސައުދީ އަަރަބިއްޔާ އީރާން + މެދު އިރުމަތި


Airport ge border control nizaamuga beynunkuraa saamaanu badhalukoffi - vNews.mv\nޝިފްޒާ މުޞްޠަފާ 26 April 2019, 10:23\nރާއްޖޭގެ ބޯޑަރު ބެލެހެއްޓުމަށް ބޭނުންކުރަމުންދާ އެމެރިކާގެ ޕާސަނަލް އައިޑެންޓިފިކޭޝަން ސެކިއޯ ކޮމްޕެރިސަން އެންޑް އިވެލުއޭޝަން ސިސްޓަމް (ޕައިސިސް) ބޯޑާ ކޮންޓްރޯލް ނިޒާމް އަޕްގްރޭޑް ކުރުމުގެ މަސައްކަތުގެ ދަށުން ވެލާނާ އިންޓަނޭޝަން އެއާޕޯޓުގެ ޑިޕާޗަރ ޓާމިނަލްގެ ސާމާނުތައް ބަދަލުކޮށްފިއެވެ.\nވީނިއުސްއަށް މައުލޫމާތު ދެއްވަމުން ކޮމިއުނިކޭޝަން ސައިންސް އެންޑް ޓެކްނޮލޮޖީ މިނިސްޓްރީގެ ސްޓޭޓް މިނިސްޓަރު އަލީ ސޯލިހު ވިދާޅުވީ މި މަސައްކަތް ކޮށްފައިވަނީ ރޭ 10:00 އިން ފަތިހު 4:00 އަށް ކަމަށެވެ. މިއަދު ހެނދުނު ފްލައިޓްތަކުގެ ޗެކިން ފެށުމުގެ ކުރިން އެއާޕޯޓުގެ ޑިޕާޗަރ ޓާމިނަލުގެ ސާމާނު ބަދަލުކޮށް ނިންމާފައިވާ ކަމަށާއި މި މަސައްކަތް ކޮށްފައިވަނީ މިނިސްޓްރީގެ ޓީމަކާއި އެމެރިކާގެ ތަޖުރިބާކާރުންގެ ޓީމަކުން ކަމަށް އަލީ ސޯލިހު ވިދާޅުވިއެވެ.\nއަލީ ސޯލިހު ވިދާޅުވީ ޑިޕާޗަރ ޓާމިނަލުގެ ހާޑްވެއާ ބަދަލުކޮށް، އާ ސޮފްޓްވެއާ ވެސް ބޭނުންކުރަން ފަށައި ވަރަށް އޮމާންކޮށް ޓާމިނަލުގެ މަސައްކަތް ކުރިއަށްދާ ކަމަށެވެ. އަދި މި ހަފުތާތެރޭ އައްޑޫއާއި ހދ.ގައި ވެސް މި މަސައްކަތް ފެށޭނެ ކަމަށް ވިދާޅުވިއެވެ.\nޕައިސިސް ބޯޑާ ކޮންޓްރޯލް ނިޒާމް އަޕްގްރޭޑް ކުރުމަށް ބޭނުންވާ ހާޑްވެއާ ސާމާނު ގެނައީ މިމަހު ކުރީކޮޅެވެ. މިތަކެތި ގެނެސް ރާއްޖޭގެ އިންޓަނޭޝަނަލް އެއާޕޯޓުތަކާއި ބަނދަރުތަކުގައި ހުރި 70 އެއްހާ ސްޓޭޝަންގައި ހަރުކުރުމުގެ މަސައްކަތް ކުރާނެ ކަމަށް މިނިސްޓްރީން ބުނެއެވެ.\nއަލީ ސޯލިހް ވިދާޅުވީ މި ސަރުކާރު އައިއިރުގައި ބޯޑާ ކޮންޓްރޯލްގެ މުޅި ނިޒާމު އޮތީ ވަރަށް ދެރަވަރުކޮށް ކަމަށާއި ވަކިން ޚާއްސަކޮށް މިދިޔަ ފަސް އަހަރު އެއްވެސް ހާޑްވެއާއެއް ބަލަހައްޓައި އަޕްގްރޭޑް ކުރުމުގެ މަސައްކަތް ކޮށްފައިނުވާ ކަމަށެވެ. ބޯޑާ ކޮންޓްރޯލް ނިޒާމަށް ގެނެސްފައިވާ ހާޑްވެއާތަކަކީ އެމެރިކާ ސަރުކާރުގެ ހިލޭ އެހީގެ ގޮތުގައި ދިވެހި ސަރުކާރަށް ދީފައިވާ ސާމާނު ކަމަށް އަލީ ސޯލިހު ވިދާޅުވިއެވެ.\nމި ހާޑްވެއާތަކަށް އެންމެ ފަހުގެ ސޮފްޓްވެއާތައް އިންސްޓޯލްކޮށް ސްޓޭޝަންތަކުގައި ހާޑްވެއާތައް ހަރުކޮށް މުޅި ނިޒާމު ބެލެހެއްޓުމުގެ މަސައްކަތް ކުރާނީ ކޮމިއުނިކޭޝަން މިނިސްޓްރީގެ ޓެކްނިކަލް ޓީމުން ކަމަށްވެސް އަލީ ސޯލިހު ވިދާޅުވިއެވެ. އަދި ކޮމިއުނިކޭޝަން މިނިސްޓްރީން މި މަސައްކަތް ކުރަމުންދާނީ ޑިފެންސް މިނިސްޓްރީއާއި މޯލްޑިވްސް އިމިގްރޭޝަނާ ގުޅިގެން ކަމަށްވެސް ވިދާޅުވިއެވެ.\nޕައިސިސް ބޭނުންކުރަން ފަށާފައިވަނީ 2013 ވަނަ އަހަރުގެ އޮގަސްޓް މަހުގެ ތެރޭގައެވެ. މި ސިސްޓަމަކީ ކުރީގެ ރައީސް ޑރ. މުހައްމަދު ވަހީދުގެ ސަރުކާރުން އެެމެރިކާއާ އެކު ހެދި އެއްބަސްވުމެއްގެ ދަށުން މުޅިން ހިލޭ ދިން ސިސްޓަމެކެވެ.\nސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވަނީ މި ސިސްޓަމްގައި ބޭނުންކުރާ ސޮފްޓްވެއާ އަޕްގްރޭޑް ކުރުމަށް ކުރީ ސަރުކާރުން ހުއްދަ ދީފައި ނުވާ ކަމަށް ވިދާޅުވެފައެވެ. ނަމަވެސް މިސަރުކާރު ވެރިކަމާ ހަވާލުވި ފަހުން މި ސިސްޓަމްގެ ސޮފްޓްވެއާ އަޕްޑޭޓްކޮށްފައިވާ ކަަމަށް މިނިސްޓަރު ވަނީ ވިދާޅުވެފައެވެ.\nރާއްޖޭގެ ބޯޑާ ކޮންޓްރޯލް ސިސްޓަމް ހަރުދަނާކުރުމުގެ މަސައްކަތް ފެށިފައިވާއިރު، އިމިގްރޭޝަން މުވައްޒަފުންނަށް ބޭނުންވާ ތަމްރީނު ދިނުމަށް ޚާއްސަ ޕްރޮގްރާމެއް ވެސް ވަނީ ކުރިއަށް ގެންގޮސްފައެވެ. އެ ޕްރޮގްރާމުގައި މައުލޫމާތު ދެއްވާފައިވަނީ އެމެރިކާގެ ސްޓޭޓް ޑިޕާޓްމަންޓުގެ ކަމާގުޅުންހުރި ތަޖުރިބާކާރު ބޭފުޅުންނެވެ.


ތަރުކާރީ އާއި މޭވާ ވިއްކާ ފަރާތްތައް ރަޖިސްޓްރީވުމަށް ފުރުސަތު ހުޅުވާލައިފި | Sandhaanu\nތަރުކާރީ އާއި މޭވާ ވިއްކާ ފަރާތްތައް ރަޖިސްޓްރީވުމަށް ފުރުސަތު ހުޅުވާލައިފި\nއޮކްޓޯބަރ 17, 2020\nތަރުކާރީ އާއި މޭވާގެ ވިޔަފާރި ކުރާފަރާތްތަކުން އެފަދަ ތަންތަން ރަޖިސްޓްރީކުރުމަށް އަންގާ ރަޖިސްޓްރީ ވުމުގެ ފުރުސަތު އިކޮނޮމިކް މިނިސްޓްރީން ހުޅުވާލައިފި އެވެ.\nތަރުކާރީއާއި މޭވާ ވިއްކާވިއްކަން ރަޖިސްޓްރީކުރުމަށް އިކޮނޮމިކް މިނިސްޓްރީން ހުޅުވާލައިފައިވަނީ ތަރުކާރީއާއި މޭވާފަދަ ތަކެތީގެ ބާވަތެއް ވިއްކުމުގެ ވިޔަފާރި ހަރަކާތް ރަޖިސްޓްރީކުރުމުގެ ގަވާއިދުގެ ދަށުންނެވެ.\nއިކޮނޮމިކް މިނިސްޓްރީން ހާމަކުރެއްވި ގޮތުގައި މި ގަވާއިދަށް އަމަލުކުރަން ފަށާތާ 30 ދުވަހުގެ ތެރޭގައި އެފަދަތަންތަން ރަޖިސްޓްރީކުރަންޖެހެއެވެ. މި ގަވާއިދަށް އަމަކލުކުރަން ފަށާފައިވަނީ މި ތިނެއްގައެވެ.\nމި ވިޔަފާރިތައް ރަޖިސްޓްރީ ކުރަން އޮންލައިން ޕްލެޓް ފޯމެއް ގާއިމް ކޮށްފައިވާއިރު އެ ތަންތަނުގެ ޝަރުތު ފުރިހަމަވޭތޯ ބެލުމަށް އިންްސްޕެކްޓް ކުރަން ވަނީ ހަމަޖައްސާފައެވެ.\nއިކޮނޮމިކް މިނިސްޓްރީން ހާމަކުރައްވާގޮތުގައި މިތަންތަން ބެލުމަށް ހަމަޖައްސާފައިވަނީ ސިޓީ ކައުންސިލް އަދި ރަށުކައުންސިލްތަކުންނާއި އެ މިނިސްޓްރީން ކަނޑައަޅާ އެހެން އިދާރާތަކުންނެވެ.\nރާއްޖޭގައި ވިޔަފާރި ކުރުމުގެ ގާނޫނުގައި ވާގޮތުން ތަނެއްގައި ގާއިމްވެ ނުވަތަ ތަނެއްގައި ގާއިމު ނުވެ ތަރުކާރީ އާއި މޭވާ އާންމުންނަށް ވިއްކާނަމަ ރަޖިސްޓްރީ ކުރަންޖެހެއެެވެ. އަދި އެހެން މުދާތައް ހިމެނޭހެން ތަރުކާރީއާއި މޭވާ ވިއްކާނަމަ ވެސް ރަޖިސްޓްރީ ވާންޖެހެއެވެ. އަދި މި ފަދަ ތަންތަން ރަޖިސްޓްރީނުކޮށް ހިންގާނަމަ މިގާނޫނުގެ ދަށުން 10000 ރުފިޔާއިން ޖޫރިމަނާ ކުރެވޭނެއެވެ.\nވަޙީދުގެ ކުށަކީ ކޮބައި ހެއްޔެވެ؟ – 3\nސިޔާސީ ފަހަލަ ސަޢީދު - ޑިސެމްބަރ 4, 2021 0\nމިކަމުގައި ބައިވެރި ކުރުވުމުގެ މޭސްތިރިއަކީ ކުވާ މުޙައްދު މަނިކެވެ. އެދުވަސް ވަރަކީ މުޙަންމަދު މަނިކު ބ. އަތޮޅު ފަޅުރަށެއްގައި ލޮނުމަސް އެޅުމުގެ މަސައްކަތް ކުރަމުން ދިޔަ ދުވަސްވަރަކަށް ވާތީ އޭނާ އެރަށަށް ފުރާ ދުވަހެއް...\nއިންޑިއާ އައުޓު! އިންޑިއާ އައުޓު! “އިންޑިއާގެ ޢަސްކަރިއްޔާ ޖެހެނީ ރާއްޖެއިން ފައިބަން”: ރައީސް ޔާމީން\nރާއްޖެ މުޙައްމަދު ސަޢީދު - ޑިސެމްބަރ 4, 2021 1\nއިންޑިއާ އައުޓު! އިންޑިއާ އައުޓު! އޭ ގޮވައި ރާއްޖޭގެ އެތައްހާސް ބަޔަކު އިންޑިއާގެ ސިފައިން ރާއްޖެއިން ފައިބަން ގޮވަމުންދަނިކޮށް "އިންޑިއާގެ ޢަސްކަރިއްޔާ ޖެހެނީ ރާއްޖެއިން ފައިބަން" ކަމަށް ކުރީގެ ރައީސް ޔާމީން ވެސް...\nރައީސް ޔާމީންގެ އެތައް ހާސް ސަޕޯޓަރުންނެއް ކާނިވާ ސަރަހައްދު ފުރާލައިފި!\nރާއްޖެ ޢާއިޝަތު އީލާފް - ޑިސެމްބަރ 3, 2021 0\nއިދިކޮޅު ޕްރޮގްރަސިވް ކޯލިޝަނުން ކާނިވަލުގައި ބާއްވާ "މަރުޙަބާ ރައީސް ޔާމީން" ޖަލްސާ އަށް އެ މަނިކުފާނުގެ ސަޕޯޓަރުން އެ ސަރަހައްދު ފުރާލައިފިއެވެ. ކާނިވާ ސްޓޭޖް ކައިރީގައި ޖަލްސާ ބާއްވަން ހާއްސަ ސަރަހައްދުގެ އިތުރުން ވަށައިގެން...


އިޒްރޭލުން ޣައްޒާއަށް ބޮން އެޅުން ވަގުތީ ގޮތުން ހުއްޓާލަން އެއްބަސްވެއްޖެ | Sandhaanu\nއިޒްރޭލުން ޣައްޒާއަށް ބޮން އެޅުން ވަގުތީ ގޮތުން ހުއްޓާލަން އެއްބަސްވެއްޖެ\nފާއިތުވި ދެ ހަފުތާގެ ތެރޭގައި އިޒްރޭލުން ވަނީ ފަލަސްތީނު ރައްޔިތުންނާ ދެކޮޅަށް ޓެރަރިސްޓު އެތައް ހަމަލާއެއް ދީފައެވެ. މިގޮތުން އިޒްރޭލުން ޣައްޒާއަށް ފާއިތުވި 11 ދުވަހުގެ ތެރޭގައި ދިން ބޮމުގެ ހަމަލާތަކުގައި ފަލަސްތީނުގެ 232 މީހުން ވަނީ މަރުވެފައެވެ. މީގެ ތެރޭގައި 65 ކުޑަކުދިން ހިމެނެއެވެ.\nދުނިޔޭގެ އެކި ކަންކޮޅުތަކުގައި އިޒްރޭލާއި ދެކޮޅަށް މުޒާހަރާތައް ބާއްވައި އިޒްރޭލުގެ އުފެއްދުންތައް ބޮއިކޮޓް ކުރަން ފެށުމާއި ގުޅިގެން އިޒްރޭލުން ވަނީ ޣައްޒާއަށް ބޮން އެޅުން މެދުކަނޑާލަން އެއްބަސްވެފައެވެ.\nޖީ.އެމް.ޓީ ގަޑިން މިއަދުގެ މެންދުރު ދެއެއްގެ ފަހުން އެއްވެސް ބޮމުގެ ހަމަލާއެއް އިޒްރޭލާއި ހަމާސްއިން ބަދަލު ނުކުރާނެ ކަމަށް ދެފަރާތުންވަނީ އެއްބަސްވެފައެވެ. މިއީ ވަގުތީ ހައްލެކެވެ. ނަމަވެސް މިކަމާ އުފާ ފާޅު ކުރެވޭވަރަށް ވުރެ ފަލަސްތީނު ރައްޔިތުން ތިބީ މާ ބޮޑަށް ވެސް ބިރުންނެވެ. އެހެނީ މިގޮތަށް އިޒްރޭލުން އެއްބަސްވާ ކޮންމެ ފަހަރަކު ހަމަލާ ބަދަލުކުރުން ހުއްޓުމުގެ ކުރިން އެމީހުން ބޮމުގެ ހަމަލާތައް އިތުރު ކުރެއެވެ. ކުރިއަށް އޮތް މަދު ވަގުތުކޮޅުގައި ފަލަސްތީނު ރައްޔިތުންނަށް ގިނަ ހަމަލާތަކެއް އަމާޒުވެގެންދާނެކަމަށް އެމީހުން ދަނީ ބުނަމުންނެވެ. ފާއިތުވި އަހަރު ތަކުގައިވެސް އެމީހުން ވަނީ މިކަން ތަޖުރިބާ ކޮށްފައެވެ.


މިޝްކާއަށް އިހުމާލުވީ މީހުންނަށް ފިޔަވަޅު އަޅަން އެދިއްޖެ\nމިޝްކާގެ މަރުގައި އިހުމާލުވި މީހުންނަށް ފިޔަވަޅުއަޅައިދޭން އެދިއްޖެ\n6 ޖޫން 2021 - 18:29 0\nމިޝްކާ: އާއިލާއިން ވަނީ މައްސަލަ ތަހުގީގުކޮށްދޭން ފުލުހުން ކިބައިން އެދިފައި\nކޮވިޑް ބަލީގައި މަރުވި ފާތިމަތު މިޝްކާ މުހައްމަދު ހޮސްޕިޓަލަށް ގެންދިޔުމުގައި އިހުމާލުވެފައިވާ މީހުންގެ މައްޗަށް ޖިނާއީ ތަހުގީގެއް ހިންގައި ފިޔަވަޅު އަޅައިދިނުމަށް އާންމު ފަރާތަކުން ފުލުސް އޮފީހުގައި އެދިއްޖެ އެވެ.\nކޮވިޑުގައި އަންގާރަ ދުވަހުގެ ރޭ މަރުވި 10 އަހަރުގެ ކުއްޖާ މަރަށް ތެޅެމުން ދިޔަ އިރު، އެމްބިއުލެންސް ނުފޮނުވާ ދެ ގަޑިއިރާ 26 މިނެޓު ހޭދަވިކަން ހެލްތު މިނިސްޓްރީން ހެދި ދިރާސާ ރިޕޯޓުން ވަނީ ހާމަވެފަ އެވެ.\nހެލްތު މިނިސްޓްރީން އާންމު ކޮށްފައިވާ ރިޕޯޓުން އެނގޭ ގޮތުގައި މިޝްކާއަކީ ހާއްސަ އެހީއަށް ބޭނުންވާ ކުއްޖަކަށްވާއިރު ވެސް އޭނާގެ ހާލު ބަލާފައެއް ނުވެ އެވެ. އަދި އެޗްއީއޯސީގައި ކުޑަކުދިންނަށް ހާއްސަކޮށްފައިވާ ކެއާ ކްލަސްޓާ އިން ވެސް އަޅައެއް ނުލި އެވެ. އޭނާގެ ހާލު ވަރަށް ބޮޑަށް ގޯސްވެގެން ތަކުރާރުކޮށް ކޯލް ސެންޓަރަށް ގުޅުމުން ވެސް އެމްބިއުލާންސް އެކްޓިވޭޓްކޮށްފައެއް ނުވެ އެވެ. އެކަމަކު، އެމްބިއުލާންސް ފޮނުވާފައިވާ ކަމަށް ބެލެނިވެރިންނަށް ދިނީ ދޮގު މައުލޫމާތެވެ.\nއެންމެފަހުން މިޝްކާ ބަލައި، އެމްބިއުލާންސް ފޮނުވީ ބެލެނިވެރިންގެ ފަރާތުން މީހަކު ދަރުބާރުގެއަށް ގޮސް އެކަމަށް އެދުމުންނެވެ. އެމްބިއުލާންސްއަށް މިޝްކާ އެރުވިއިރު އޮތީ ހަބަރު ހުސްވެފަ އެވެ. އޭނާ މަރުވީ ވެންޓިލޭޓަރުގައި ބާއްވައިގެން ފަރުވާދެމުންދަނިކޮށް އޭގެ 24 ގަޑިއިރު ފަހުންނެވެ.\nމިޝްކާގެ މަރުގައި އިހުމާލު އޮތް ކަމަށް ހެލްތު މިނިސްޓްރީގެ ރިވިއު ރިޕޯޓުގައި އެއްބަސްވެފައިވެ އެވެ. އެކަމަކު އެކަމުގައި އިހުމާލުވީ މީހަކަށް ފިޔަވަޅު އެޅި ކަމެއް ހާމަކޮށްފައެއް ނުވެ އެވެ.\nއެ ހިތްހަމަނުޖެހުމާ އެކު މައްސަލައިގައި އިހުމާލުވީ މީހުންނަށް ފިޔަވަޅު އަޅައިދޭން އާންމު ފަރާތަކުން އިއްޔެ ވަނީ ފުލުހުންގެ ކިބައިން އެދިފަ އެވެ. އެއީ، ސީދާ މިޝްކާގެ އާއިލާގެ ފަރާތުން ފުލުހުންނަށް ފޮނުވި ސިޓީއެއް ނޫނެވެ.\nފުލުސް އޮފީހަށް ފޮނުވި ސިޓީގައި އެދިފައި ވަނީ އިހުމާލުވި އެންމެންގެ މައްޗަށް ޖިނާއީ ތަހުގީގެއް ހިންގައި ފިޔަވަޅު އަޅައިދިނުމަށެވެ.\nއެ ސިޓީގެ ކޮޕީއެއް "އަދަދު"އަށް ލިބިފައިވާއިރު، އޭގައި ބުނެފައިވަނީ "އިންސިޑެންޓް ކޮމާންޑަރު"ގެ ގޮތުގައި މަސައްކަތް ކުރާ މުވައްޒަފުގެ ޒިންމާ ހެލްތު މިނިސްޓްރީގެ ރިޕޯޓްގައި މަސްލަހަތަށްޓަކައި އުނިކޮށްފައިވާކަން ފާހަގަކުރެވޭ ކަމަށެވެ. އޭނާއަކީ ހެލްތު މިނިސްޓްރީގެ ޑެޕިއުޓީ ޑިރެކްޓަރު ޖެނަރަލްގެ މަގާމުގައި ހުރި އިބްރާހިމް ނިޝާން އަހްމަދެވެ.\nއޭނާގެ ޒިންމާތައް ވަރަށް ފުޅާކޮށް އަދި ހާއްސަކޮށް ހައިރިސްކު ބަލިމީހުންނާއި ކުޑަކުދިންގެ ހާލަތު ބެލުމުގައި އޮތްއިރު އެކަމުގައި އިހުމާލުވެފައިވާ ކަމަށް ގަބޫލުކުރެ އެވެ. އެގޮތުން، އެޗްއީއޯސީގެ ހުރިހާ ސެކްޝަންތަކަކުން ބޭނުން ކުރަމުން އަންނަ ސޮފްޓްވެއާ "އައުޓް ބްރޭކް ސިސްޓަމް"އަށް ކޮންޓެކްޓް ޓްރޭސިން ސެކްޝަނުން ފީޑްކޮށްފައިނުވާކަން ހެލްތު މިނިސްޓްރީގެ ރިޕޯޓް އެނގޭ ކަމަށް ސިޓީގައި ބުނެ އެވެ.\n"އިންސިޑެންޓް ކޮމާންޑަރު، ޑެޕިއުޓީ ޑިރެކްޓަރު ޖެނަރަލް ދައުލަތުން ހަވާލުކޮށްފައިވާ ވަޒީފާގެ މަސްއޫލިއްޔަތު ގަސްދުގައި އަދާކޮށްފައި ނުވޭ،" ސިޓީގައިވެ އެވެ.\nސިޓީ ބުނި ގޮތުގައި ޕޮޒިޓިވްވެފައިވާ ހައިރިސްކު ކެޓަގަރީގެ މީހުންގެ ބަލީގެ މައުލޫމާތު ކޮންޓެކްޓް ޓްރޭސިން ސެކްޝަނުގެ ޓީމު ލީޑަރު، ޕަބްލިކް ހެލްތު ޕްރޮގްރާމް އޮފިސަރުގެ އިހުމާލުން ގަވައިދުން ސިސްޓަމަށް އަޅަމުން ގޮސްފައި ވެސް ނުވާ ކަމަށެވެ.\nއޭގެއިތުރުން ފާހަގަކޮށްފައިވާ ގޮތުގައި ބަލިމީހާއަށް ޖެހިޖެހިގެން ދެ ފަހަރު ނުވަތަ ތިން ފަހަރަކު ގުޅާފައި ފޯނު ނުނެގުމުން އެޓެންޑެޑް ޖެހުމަށް ފަހު ކޭސް ކްލޯސް ކުރަމުން އަންނަ ކަމަށް އެތަނުގައި މަސައްކަތް ކުރާ ވޮލެންޓިއަރުންގެ ފަރާތުން މައުލޫމާތު ލިބިފައިވާ ކަމަށް ސިޓީގައިވެ އެވެ.\nމިކަން މިޝްކާގެ މައްސަލާގައި ވެސް ފާހަގަކޮށްފައި އޮތެވެ. އެގޮތުން ޖެނަރަލް ކޮންސަލްޓޭޝަން ޑޮކްޓަރު، މިޝްކާގެ ބެލެނިވެރިޔާއަށް ގުޅުމުން ކޯލް މިސްވުމުން "ކޭސްއަށް އެންޓެންޑެޑް"ވި ކަމަށް ސިސްޓަމަށް އެޅި އެވެ. އަނެއްކާވެސް މިޝްކާގެ ބެލެނިވެރިން ކޯލް ސެންޓަރަށް ގުޅައި އޭނާގެ ހާލު ވަރަށް ގޯސް ކަމަށް އެންގި އެވެ.\n"މިޝްކާ ނިޔާވުމަށް މެދުވެރިވި މައްސަލާގައި މީހެއްގެ ފުރާނަ ގެއްލުމަށް މެދުވެރިވީ އިހުމާލުން ކަމުގައިވާތީ އާއި އެކަމަކީ ގާނޫނުލްއުގޫބާތުގައި ސީރިއަސް ޖިނާއީ މައްސަލައެއް ކަމުގައި ބަޔާންކޮށްފައިވާތީ މަސްއޫލިއްޔަތާއި ވަޒީފާ ބަޔާނަށް ރިއާޔަތްކޮށް އިންސިޑެންޓް ކޮމާންޑަރުގެ މައްޗަށް ތަހުގީގު ހިންގައި ޖިނާއީ ދައުވާކޮށް ދެއްވައި މައްސަލަ ބަލަމުން އަންނަކަން ސިވިސް ސާވިސް ކޮމިޝަނަށް އަންގައި ދިނުމަށް އެދެން،" ސިޓީގައި އެދިފައިވެ އެވެ.\nމިޝްކާއަށް އިހުމާލުވި ގޮތުގެ ހުލާސާ:\nހެލްތު މިނިސްޓްރީގެ ރިޕޯޓުގައި ހިމަނާފައިވާ މިޝްކާގެ އާއިލާގެ ފަރާތުން އެޗްޕީއޭގެ ކޯލް ސެންޓަރަށް ގުޅާފައިވާ ކޯލް ލޮގުތަކަށް ބަލާއިރު، އެ ކުއްޖާ ހުންގަދަކަމާއި އެއްޗެއް ނުކެވޭކަމަށް އެންމެ ފުރަތަމަ އެޗްޕީއޭއަށް އަންގާފައިވަނީ މިދިޔަ ހޯމަ ދުވަހުގެ މެންދުރު 2:20 ގަ އެވެ.\nއެ އޮންނަ އުސޫލުތަކުގެ ތެރެއިން ޖެނެރަލް ކޮންސަލްޓޭޝަނެއް ހެދުމަށް ޑޮކްޓަރަކު މިޝްކާގެ ބެލެނިވެރިޔާއަށް ގުޅާފައިވަނީ އޭގެ ދޮޅު ގަޑިއިރެއްހާ އިރު ފަހުން 3:53 ގައި ކަމަށް ދައްކަ އެވެ. އޭރު ގުޅައި ޑޮކްޓަރު ލަފާ ދީފައިވަނީ އޭރު ދެމުންދިޔަ ބޭސް ދެމުންގެންދިޔުމަށާއި، ހާލަތު އިތުރަށް ގޯސްވެއްޖެ ނަމަ އަލުން ގުޅުމަށެވެ.\nއޭގެ ފަހުން މިޝްކާއަށް ނޭވާލާން އުނދަގޫވެ އަތް ތަޅުވަމުންދާ ކަމަށް ބުނެ ބެލެނިވެރިޔާ އެޗްޕީއޭއަށް ގުޅާފައިވަނީ އެރޭގެ 9:06 ގަ އެވެ. އަދި ވީއެންމެ އަވަހަކަށް ޑޮކްޓަރަށް ދައްކަން ބޭނުންވާކަމަށް ބުނުމުން އެ ވާހަކަ ސިސްޓަމަށް އެޅި ކަމަށް ރިޕޯޓުގައި ބުންޏެވެ. އަދި އެ ކޯލާ ގުޅިގެން 9:53 ގައި ޑޮކްޓަރު ގުޅި ނަމަވެސް، މިޝްކާގެ ބެލެނިވެރިޔާއާ ގުޅިފައިނުވި ނަމަވެސް، ޑޮކްޓަރު ސިސްޓަމަށް އެޅީ އެ ކޭހަށް އެޓެންޑުވެވުނު ކަމަށެވެ.\nކޯލު ލޯގު ދައްކާ ގޮތުން، ޑޮކްޓަރުގެ މިސް ކޯލް ފެނިގެން، ބެލެނިވެރިޔާ އަލުން ހޮޓްލައިނަށް ގުޅާފައިވަނީ 10:06 ގަ އެވެ. އެފަހަރުވެސް ކުއްޖާ ނޭވާލާން އުނދަގުވާ ކަމަށް ބުނެފައިވެ އެވެ.\nދެން 10:33 ގައި ޑޮކްޓަރު އަލުން ގުޅުމުން، މިޝްކާއަކީ ކޮވިޑު ޕޮޒިޓިވް ކޭހެއް ކަމާއި، ނޭވާލާން އުނދަގޫވެ، ހުން އަންނަތާ ހަ ދުވަސް ވެފައިވުމުގެ އިތުރުން ހާއްސަ އެހީއަށް ބޭނުންވާ ކުއްޖަކަށްވާތީ ވާ އުނދަގޫތައް އަމިއްލައަށް ކިޔައިދޭން ނޭނގޭކަމަށް ބެލެނިވެރިޔާ ހިއްސާކުރިކަމަށް ކޯލް ލޮގުން ދައްކަ އެވެ.\nއެއާއެކު، އޭގެ ހަ މިނެޓު ފަހުން އެމްބިޔުލަންސް ފޮނުވަން ކަނޑައަޅާފައިވާ ދެ ކްލަސްޓާއަށް އެ މައުލޫމާތު ޑޮކްޓަރު ހިއްސާ ކުރި ނަމަވެސް، އެމްބިޔުލަންސް ދިޔުމަށް އަންގާފައިނުވާކަން ސިސްޓަމުން ފެންނަ ކަމަށް އެ ރިޕޯޓުގައި ބުނެފައިވެ އެވެ.\nއެމްބިޔުލަންސް އައުން ލަސްވެގެން، 11:16 އާއި 11:33އާ ދެމެދު މިޝްކާގެ ބެލެނިވެރިން ފަސް ފަހަރެއްގެ މަތިން ގުޅާފައިވާއިރު، އެތަނުން އެއް ކޯލުގައި މިޝްކާގެ ހާލު ދައްވަމުންދާ ކަމާއި ހޭނެތި، ނޭފަތުން ލޭ އަންނަ ކަމަށް ބުނެފައިވެ އެވެ. އެމްބިޔުލަންސް ފޮނުވިފައިވާކަމަށް ބެލެނިވެރިން ގާތު ކޯލް ސެންޓަރުން ބުނި ނަމަވެސް، އޭރު ވެސް އެމްބިޔުލެންސް ފޮނުވާފައިނުވާކަމަށް ތަހުގީގަށް ވަނީ ހާމަވެފަ އެވެ.\nއޭގެ ފަހުން ވެސް އެމްބިޔުލަންސް ނައިސްގެން 11:27 ގައި ބެލެނިވެރިޔާގެ ފަރާތުން އެޗްއީއޯސީ ހިންގާ މައި މަރުކަޒު ދަރުބާރުގެއަށް މީހަކު އައިސް އެކަން އަންގާފައިވާކަމަށް ލޮގުތަކުން ދައްކަ އެވެ.\nއެންމެ ފަހުން 11:38 ގައި އެމްބިޔުލަންސަށް ދެވުނުއިރު، ކުއްޖާގެ ހަރަކާތެއް ނެތް ކަމާއި ވަގުތުން ސީޕީއާރު ދެވުނު ކަމަށް ބުނެފައިވެ އެވެ. އެ ހާދިސާގައި އެންމެ ފަހުން ލޮގު ކޮށްފައިވަނީ އޭގެ ހަތަރު މިނެއްޓު ފަހުން، މިޝްކާ އައިޖީއެމްއެޗްގެ އެމަޖެންސީއަށް ގެންދެވުނު ކަމެވެ.


އިސްތިޢުމާރުކޮށްފައިވާ ފަލަސްޠީނުގެ ބިންތަކުގައި ބޮޑެތި ހަމަނުޖެހުންތަކެއް އިސްތިޢުމާރުކޮށްފައިވާ ފަލަސްޠީނުގެ ބިންތަކުގައި ބޮޑެތި ހަމަނުޖެހުންތަކެއް\nއިސްތިޢުމާރުކޮށްފައިވާ ފަލަސްޠީނުގެ ބިންތަކުގައި ބޮޑެތި ހަމަނުޖެހުންތަކެއް\nއިސްތިޢުމާރުކޮށްފައިވާ ބިންތަކުގައި އިސްރާއީލުގެ ސިފައިން ފަލަސްޠީނުގެ ރައްޔިތުންނާ ކުރިމަތިލަނީ / ފޮޓޯ: ރޮއިޓަރސް\nފަލަސްޠީނުގެ ބިންތަކުގައި ޤަވާއިދާ ޚިލާފަށް ދިރިއުޅޭ އިސްރާއީލުގެ ރައްޔިތުން ހުޅަނގު އައްސޭރީގެ އަވަށެއްކަމަށްވާ ޖަލޫދަށް ޙަމަލާދީފިއެވެ.\nފަލަސްޠީނުން ބުނީ އިސްރާއީލުގެ ރައްޔިތުން އެ އަވަށަށް ދިން ޙަމަލާތަކުގައި ތަންތަނުގައި ރޯކޮށް ޢާންމުންނާ ދިމާލަށް ގައު އުކާފައިވާކަމަށެވެ. އެ މަންޒަރުތައް ފެންނަ ވީޑިޔޯތަކެއް މީސްމީޑިޔާގައި ދަޢުރުވެފައިވެއެވެ. ރައްދުގައި ފަލަސްޠީނުގެ ރައްޔިތުންވެސްވަނީ އެ މީހުންގެ މުދަލާއި ގެދޮރު ޙިމާޔަތްކުރުމަށް މަސައްކަތްކޮށްފައެވެ.\nއިންސާނީ ހައްޤުތަކަށް ވަކާލާތުކުރާ ޖަމްޢިއްޔާއަކުން ބުނީ ރައްދުގައި އިސްރާއީލުގެ އަސްކަރިއްޔާއިން ފަލަސްޠީނުގެ 11 ރައްޔިތުން ޙައްޔަރުކޮށްފައިވާކަމަށާއި ރަބަރު ވަޒަން ޖެހުމުން ފަލަސްޠީނުގެ ހަތަރު ރައްޔިތުން ޒަޚަމްވިކަމަށެވެ. ފަލަސްޠީނުގެ ޞިއްޙަތާބެހޭ ވުޒާރާއިން ބުނީ އިސްރާއީލުގެ ސިފައިން ދިން ޙަމަލާއެއްގައި ފަލަސްޠީނުގެ އުމުރުން 60 އަހަރުގެ އަންހެނަކު މަރާލާފައިވާކަމަށެވެ. އެ މަންޒަރު ފެންނަ ވީޑިޔޯއެއް އާންމުވުމުން ފަލަސްޠީނުގެ ރައްޔިތުންނާ ދެކޮޅަށް އިސްރާއީލުގެ ސިފައިން ހިންގައި ޖަރީމާތައް އަނެއްކާވެސްވަނީ ދުނިޔޭގެ ސަމާލުކަމަށް އައިސްފައެވެ.\n1967ވަނަ އަހަރު ކުރި ހަނގުރާމައިގައި އިސްރާއީލުންވަނީ ހުޅަނގު އައްސޭރި އިސްތިޢުމާރުކޮށްފައެވެ. އެއީ އިސްރާއީލުގެ ބައެއްކަމަށް ބައިނަލްއަޤްވާމީ ދުނިޔެއިން ބަލައިއެއްނުގަނެއެވެ. ހުޅަނގު އައްސޭރީގައި ވަޒަންވެރިވެފައިވާ އިސްރާއީލުގެ ރައްޔިތުންނަކީ ޤަވާއިދާ ޚިލާފަށް އެ ސަރަޙައްދުގައި ދިރިއުޅޭ ބައެއްކަމަށާއި އެއީ ޞުލްޙައަށް ހުރަސްއެޅޭކަމެއްކަމަށް ފަލަސްޠީނުގެ ރައްޔިތުން ޤަބޫލުކުރެއެވެ. ފަލަސްޠީނުގެ މިނިވަން ދަޢުލަތެއް ޤާއިމުކުރުމަށް ކުރަމުންދާ މަސައްކަތުގެ ދަށުން ހުޅަނގު އައްސޭރިއަކީ އެ ދަޢުލަތުގެ ބަޔަކަށް ހެދުމަށް ފަލަސްޠީނުން ބޭނުންވެއެވެ. ފަލަސްޠީނުގެ 2.5 މިލިޔަނަށްވުރެ ގިނަ ރައްޔިތުން ދިރިއުޅޭ ހުޅަނގު އައްސޭރީގައި އިސްރާއީލުގެ 500،000އެއްހާ މީހުން ބައިނަލްއަޤްވާމީ ޤަވައިދުތަކާ ޚިލާފަށް ދިރިއުޅެއެވެ.


"Diazoi" in fnevaru rangalhu electronics saamaanu libeyne! | Mihaaru\nއިލެކްޓްރޯނިކްސް އަދި ލައިފްސްޓައިލް ޕްރޮޑަކްޓްސް ހެޔޮ އަގުގައި ލިބޭ ޑިއާޒޮއި -- ފޮޓޯ: އަހްމަދު ނިޝާތު/މިހާރު\n"ޑިއާޒޮއި" އިން ފެންވަރު ރަނގަޅު އިލެކްޓްރޯނިކް ސާމާނު އަގުހެޔޮކޮށް ލިބޭނެ!\n26 ފެބުރުއަރީ 2019 - 15:56 1 comment\nފެންވަރު ރަނގަޅު އިލެކްޓްރޯނިކް ސާމާނަށް ހާއްސަކޮށްގެން އާ ފިހާރައެއް މާލޭގައި ހުޅުވައިފި އެވެ.\nރޯޝަނީމަގުގައި ހުންނަ ހ. ރެމްސިސްގައި ހުޅުވި މި ފިހާރައިގައި މޯބައިލް ފޯނާއި، ފޯނު އެސަސަރީޒް އާއި ލައިފްސްޓައިލް އިލެކްޓްރޯނިކްސްގެ އިތުރުން ހެޑްސެޓާއި ސްޕީކަރު އަދި ސެމްސަންގް ޓީވީ ފަދަ ސާމާނު އާދަޔާ ހިލާފު ހެޔޮ އަގެއްގައި ލިބެން ހުންނާނެ އެވެ.\nޑިއާޒޮއި ހިންގާ ސިންބާދު ކުންފުނީގެ މަގްސަދަކީ ރާއްޖޭން ބޭރުގެ އެކި މާކެޓުތަކުގައި ޓްރެންޑް ވަމުން އަންނަ ތަކެތި ހޯދައި، އެ ތަކެތި ރާއްޖޭގައި ހެޔޮއަގެއްގައި ފޯރުކޮށްދިނުމެވެ. އަދި ޓްރެންޑް ވާ މުދާ އަމިއްލަ ބްރޭންޑެއްގައި އުފެއްދުމަށް ފަހު ބައިނަލްއަގްވާމީ އޮންލައިން ސައިޓުތަކުގައި ވިއްކައި، އީ-ކޮމާސް މާކެޓަށް ވަންނަން ޑިއާޒޮއި އިން ޝައުގުވެރި ވެ އެވެ. އަދި އެކަން ކުރަން ބޭނުންވާ ޒުވާނުންނަށް އެ ފުރުސަތު ހޯދައިދިނުމަށް ވެސް އެ ތަނުން ބޭނުން ވެ އެވެ. ބައިނަލްއަގްވާމީ މާކެޓަށް ވަނުމުގެ ކުރިން "ޑިއާޒޮއި" ނަން ކަނޑައެޅީ، މިހާތަނަށް އެއްވެސް ބަޔަކު ބޭނުންނުކުރާ ފަދަ ޔުނީކް އަދި އޮރިޖިނަލް ނަމެއް އުފެއްދުމުގެ ނިޔަތުގައި ކަމަށް އެތަނުން ބުންޏެވެ.\nދިވެހި ޑިޒައިންތައް ބޭނުންކޮށްގެން ޑިއާޒޮއި އިން ހަދާފައިވާ ކަސްޓަމައިޒްޑް ޕަވާ ބޭންކްތަކެއް -- ފޮޓޯ: އަހްމަދު ނިޝާތު/ މިހާރު\nމި ނަން ދީފައިވަނީ ގްރީކްގެ ދެ ބަސް ކަމަށްވާ "ޑިއާ" އާއި "ޒޮއި" އެއްކޮށްލައިގެންނެވެ. އޭގެ މާނައަކީ "ޕާސިން ތުރޫ" އަދި "ލައިފް" އެވެ. މި ދެ ބަސް އެއްކޮށްގެން ހަދާފައިވާ ނަން "ޑިއާޒޮއި" އިން ދޭހަވަނީ "ޕާސިން ތުރޫ ލައިފް" ކަމަށް އެ ތަނުން ބުންޏެވެ. ނުވަތަ "ހަޔާތުގެ ތެރެއިން ދަތުރުކުރުން" އެވެ. ޕާސިން ތުރޫ ލައިފްގެ ސްލޯގަން ބޭނުން ކޮށްގެން ލައިފްސްޓައިލް އިލެކްޓްރޯނިކްސް ބައިނަލްއަގްވާމީ އީކޮމާސްގައި މަގްބޫލުކަން ހޯދަން ފަސޭހަ ވާނެ ކަމަށް އެ ކުންފުނިން އުއްމީދު ކުރެއެވެ.\nއެ މާކެޓަށް ވަނުމަށްޓަކައި އެތަނުން މިހާރު ވަނީ ދިވެހި ކުރެހުންތައް ބޭނުންކޮށްގެން ކަސްޓަމައިޒްކޮށް ޑިޒައިންކޮށްފައިވާ ޕަވާ ބޭންކްސް އުފައްދައި، ރާއްޖެ ގެނެސް ވިއްކަން ފަށައިފަ އެވެ. މި ތަކެއްޗަކީ ރާއްޖެ އަށް އަންނަ ޓޫރިސްޓުންނަށާއި ޑިޕްލޮމެޓުންނަށް ހަދިޔާއެއްގެ ގޮތުގައި ދޭން ކަމުދާނެ ތަކެތި ކަމަށް އެތަނުން ބުންޏެވެ. އެކި ކުންފުނިތަކުގެ ލޯގޯ، ނިޝާން ނުވަތަ އިސްތިހާރު ފަދަ ތަކެތި ބޭނުންކޮށްގެން އެ ތަނަކުން ބޭނުންވާ ގޮތަށް، ކަސްޓަމައިޒްޑް ޕަވާ ބޭންކު ވެސް ޑިއާޒޮއި އިން އުފައްދައިދެ އެވެ.\nޑިއާޒޮއި ގައި ވިއްކާ ބައެއް އިލެކްޓްރޯނިކްސް -- ފޮޓޯ: އަހްމަދު ނިޝާތު/މިހާރު\nމީގެ އިތުރުން، ޑިއާޒޮއި އަކީ ލައިފް ސްޓައިލް މަޝްހޫރު ބްރޭންޑެއް ކަމަށްވާ "ޖޯއިރޫމް"ގެ އޮތޮރައިޒްޑް ޑިސްޓްރިބިއުޓަރެވެ. އެ ބްރޭންޑުން އުފައްދާ ސްމާޓް ޑެސްކް ލޭމްޕާއި، ސްޕީކަރާއި، ހެޑްފޯނުގެ އިތުރުން ފޯނު އެސަސަރީސް ފަދަ ތަކެތި ޑިއާޒޮއި އިން ވަރަށް ހެޔޮއަގުގައި ލިބެން ހުންނާނެ އެވެ. އެ ބްރޭންޑުގެ މުދާ ރީޓެއިލްކޮށާއި ހޯލްސޭލްކޮށް ވެސް ޑިއާޒޮއި އިން ލިބެން ހުންނާނެ އެވެ. އެތަނުން އަންނަނީ ވަރަށް ހެޔޮ އަގުގައި އެ ބްރޭންޑުގެ ތަކެތި ހޯލްސޭލްކުރަމުންނެވެ. އަދި އަންނަ މާޗް މަހުގެ 31 ގެ ނިޔަލަށް ޖޯއިރޫމް ބްރޭންޑުގެ ހުރިހާ މުދަލަކުން 30 ޕަސެންޓު ޑިސްކައުންޓް އެ ފިހާރައިން ލިބޭނެ އެވެ.\nޑިއާޒޮއި އިން ހުރި ސެމްސަންގު ޓީވީތައް: މާލެއިން އެންމެ އަގުހެޔޮކޮށް ސެމްސަންގު ޓީވީ ލިބޭނީ ޑިއާޒޮއި އިން ކަމަށް އެތަނުން ބުނޭ -- ފޮޓޯ: އަހްމަދު ނިޝާތު\nއެތަނުން އަންނަނީ އެހެން މަޝްހޫރު އިލެކްޓްރޯނިކް ބްރޭންޑުތަކުގެ އުފެއްދުންތައް ވެސް ވިއްކަމުންނެވެ. އެކި ސައިޒުގެ ސެމްސަންގް ޓީވީ އެންމެ އަގު ހެޔޮކޮށް މި ވަގުތު ރާއްޖެއިން ލިބޭނީ ޑިއާޒޮއި އިން ކަމަށް އެ ކުންފުނިން ބުންޏެވެ. މީގެ އިތުރުން ސެމްސަންގް، ލެނޯވޯ އަދި އަސުސް ފަދަ މަޝްހޫރު ބްރޭންޑުތަކުގެ ފޯނު ހެޔޮ އަގުގައި އެ ފިހާރައިން ލިބޭނެ އެވެ.\nއިތުރު ލިޔުންތައް އިލެކްޓްރޯނިކްސް އެޑްވަޓޯރިއަލް


ފުވައްމުލަކުގައި އައިޓީ ފެކަލްޓީއެއް ޤާއިމް ކުރަން 35،000 އަކަ ފޫޓުގެ ބިމެއް ދިނުމަށް ކައުންސިލުން ފާސްކޮށްފި\nSeptember 09, 2021 18:41:04\nކައުންސިލަރ އިބްރާހިމް މުޙައްމަދު\nފުވައްމުލަކުގައި އައިޓީ ފެކަލްޓީއެއް ޤާއިމް ކުރަން 35،000 އަކަ ފޫޓުގެ ބިމެއް ދިނުމަށް ކައުންސިލުން ފާސްކޮށްފިއެވެ. ފުވައްމުލަކުގައި އައިޓީ ފެކަލްޓީއެއް އެޅުމަކީ ރައީސް އިބްރާހިމް މުޙައްމަދު ސޯލިހްގެ ރިޔާސީ ވަޢުދެކެވެ. މިގޮތަށް ފާސްވީ ކައުންސިލްގެ4ވަނަ ދައުރުގެ 15 ވަނަ ޖަލްސާގައި މިއަދު ފޭސްބުކުން ލައިވްކޮށް ބޭއްވި ބައްދަލުވުމުގައި ބައިވެރިވި6މެމްބަރުންގެތެރެއިން5މެމްބަރުންގެ އަގްލަބިއްޔަތުންނެވެ. ވަކިކޮޅަކަށް ވޯޓު ނުދެއްވާ 1 މެމްބަރަކު ހުރި ކަންވެސް ފާހަނގަ ކުރަން ޖެހެއެވެ. އެއީ މި ބިލުގައި އެންމެ ކަންބޮޑުވުން ހުރިކަމަށް ވާހަކަ ދެއްކެވި ކައުންސިލަރ އިބްރާހިމް މުޙައްމަދު އެވެ.\nމި ބިލާއި ބެހޭގޮތުން ވާހަކަ ދެއްކެވި ގިނަ ކައުންސިލަރުން ފުވައްމުލަކުގައި ގައުމީ ޔުނިވާސިޓީގެ ފަރާތުން އައިޓީ ފެކަލްޓީއެއް ޤާއިމް ކުރުމަށް ތާއީދު ކުރި ކަމުގައިވީނަމަވެސް މި ކަމުގައި ކަންބޮޑުވާ ބައެއްކަންކަން ހުރިކަން ފާހަނގަ ކުރެއްވިއެވެ. އެގޮތުން ވާހަކަދައްކަވަމުން ކައުންސިލަރ އިބްރާހިމް މުހައްމަދު ވިދާޅުވީ، އެންމެ ފުރަތަމަ ގައުމީ ޔުނިވާސިޓީއިން މީގެ އަހަރެއްކުރިން އެދިފައިވީނަމަވެސް ކުރީގެ ކައުންސިލުން އަޅާނުލާ އޮތީ ކީތްވެތޯ ސުވާލު ކުރެއްވިއެވެ. ހަމަ އެއާއިއެކު ޤައުމީ ޔުނިވާސިޓީގެ އެދުމުގައިވަނީ ލިބެންހުރި އެންމެ ބޮޑު ބިމެއް ހޯދަން އެދިފައިވާތީ އެކަމަށްވެސް އިބްރާހިމް މުހައްމަދު ފާޑުވިދާޅުވިއެވެ. އަދިވެސް ބިލުގައި ހުރި ބައެއް ކަންކަމާއި ގުޅިގެން ހުރި ކަންބޮޑުވުން ފާހަނގަ ކުރެއްވިއެވެ.\nމި ބިލާއި ގުޅޭގޮތުން ވާހަކަދައްކަވަމުން އިނާޔާ ވިދާޅުވީ، ތަޢުލީމަކީ މުހިއްމު އެއްޗެއް ކަމުގައެވެ. ހަމަ އެއާއިއެކު އެޑިއުކޭޝަނަލް ޓުއަރިޒަމް ވެސް ކުރިއަރައިގެންދާނެ ކަމަށްވެސް ބެލެވޭ ކަމަށެވެ. އެގޮތުން ފުވައްމުލަކު އައިޓީ ފެކަލްޓީގައި ކިޔަވަން ރާއްޖެއާއި ރާއްޖެއިން ބޭރުންވެސް ދަރިވަރުން އައުމަކީ ދެކެން ބޭނުންވާ މަންޒަރެއް ކަމަށް އިނާޔާ ފާހަނގަ ކުރެއްވިއެވެ. ދެވަނަ ފުރުސަތުގައި އިބުރާ ވިދާޅުވީ 35،000 އަކަފޫޓުގެ ބިމެއް ދޭއިރު އެތަނުގައި ހުންނާނީ ކޮން ވަސީލަތެއްތޯ ސުވާލު ކުރެއްވިއެވެ. އެގޮތުން 60 ފޫޓް އިމާރާތެއް ހަދާ ބާކީ ހުރި ބިމުގައި ކުރާނީ ކޮންކަމެއްތޯވެސް ސުވާލު ކުރެއްވިއެވެ.\nމި ބިލަށް ބައެއް މެމްބަރުން ވަނީ އިސްލާހެއް ހުށަހަޅާފައެވެ. އެގޮތުން ބިލަށް އިތުރުކުރަން ހުށެހެޅި އެއް އިސްލާހުގައި ވާގޮތުން6މަސްދުވަސް ވުމުގެ ކުރިން އަމަލީ މަސައްކަތް ފަށަންޖެހޭގޮތަށް ހިމެނުންވެއެވެ. އަދިވެސް 18 މަސް ވާއިރު އަމަލީ މަސައްކަތް ނުހިނގާނަމަ ކައުންސިލަށް ބިން ނެގޭގޮތަށްވެސް ވަނީ ބަދަލު ގެނެސްފައެވެ.\nފުވައްމުލަކު ސިޓީ ކައުންސިލް އައިޓީ ފެކަލްޓީ


Iran ge wrestling champion akah maruge adhabu dheefi\n`އީރާންގެ ރެސްލިން ޗެމްޕިއަނަކަށް މަރުގެ އަދަބު ދީފި\nރެސްލާ ނާވިދް އަފްކަރީ\nއީރާންގެ ރެސްލިން ޗެމްޕިއަނެއް ކަމުގައިވާ 27 އަހަރުގެ ނާވިދް އަފްކަރީއަށް މިދިޔަ ހޮނިހިރު ދުވަހު މަރުގެ އަދަބު ދީފި ކަމަށް އީރާން ސަރުކާރުގެ ރަސްމީ ނޫސް އެޖެންސީ އައިއާރްއެންއޭ އިން ބުނެފި އެވެ. އީރާނުން މި ފަޔަވަޅު އެޅީ ބައިނަލް އަގުވާމީ ޖަމާއަތްތަކުން ނާވިދް އަފްކަރީއަށް މަރުގެ އަދަބު ނުދިނުމަށް ކެމްޕެއިނެއް ފަށާފައި ވަނި ކޮށެވެ.\nއައިއާރްއެންއޭ އިން ބުނި ގޮތުގައި އަފްކަރީއަށް މަރުގެ އަދަބު ދިނީ ޝިރާޒްގެ ޖަލެއްގަ އެވެ. އަފްކަރީއަށް މި އަދަބު ދިނީ 2018 ވަނަ އަހަރު އީރާން ސަރުކާރާއި ދެކޮޅަށް ހިނގި ހަމަނުޖެހުންތަކުގައި ސަރުކާރު އޮފީހެއްގެ ސެކިއުރިޓީ އޭޖެންޓެއް ކަމުގައިވާ ހަސަން ތުރްކަމަން މަރާލުމުގެ ކުށް އޭނާގެ މައްޗައް ސާބިތު ވެގެނެވެ.\nއިންޓަނެޝަނަލް އޮލިމްޕިކް ކޮމެޓީގެ ރައީސް ތޯމަސް ބެޗް ވިދާޅުވީ ނާވިދް އަފްކަރީއަށް މަރުގެ އަދަބު ދިން ހަބަރު އަޑުއެއްސެވީ ކުއްލި ސިހުމަކާއެކު ކަމަށެވެ.\nނާވިދް އަކީ 2018 އިގެ އިގްތިސޯދީ ދަތިކަމާއި ސިޔާސީ ހަލަބޮލިކަމާއި ހެދި އީރާން ސަރުކާރާއި ދެކޮޅަށް މުޒަހިރާ ކުރި އެތައް ހާސް މީހުން ގެ ތެރޭގައި ހިމެނޭ ޒުވާނެކެވެ. ޕްރޮފެޝަނަލް އެތްލީޓުން ތަމްސީލު ކުރާ ޖަމްއިއްޔާ ވޯލްޑް ޕްލެޔާޒް އެސޯސިއޭޝަނުން ބުނީ އަފްކަރީ މަރަން ހުކުމް ކުރީ އޭނަޔަށް އަނިޔާކޮށް މަޖުބޫރުކޮށް ދޮގު ބަޔާނެއް ނަގާ އެއަށް އެއްބަސް ކުރުވައިގެން ކަމަށެވެ.


މިނިވަން ދިވެހިރާއްޖެ – އަޅުވެތި ދިވެހިރާއްޖެ | Sandhaanu\nމިނިވަން ދިވެހިރާއްޖެ – އަޅުވެތި ދިވެހިރާއްޖެ\nޖުލައި 26, 2021\nރާއްޖޭގެ ފަޚުރުވެރި މިނިވަންދުވަހުގެ އުފާ މިއަދު ފާހަގަކުރަން ޖެހިފައި ވަނީ ގައުމީ ބަޠަލުން މިއަދާ ހަމައަށް ދެމެހެއްޓެވި މިނިވަންކަމާއި އަމިއްލަވަންތަކަން ރައްކާތެރި ކުރުމުގެ މަސްއޫލިއްޔަތު އަތުން ބީވެގެން ހިނގައިދާނެކަމުގެ ބިރާއެކުގައިކަން ލަދުވެތިކަމާއެކު ފާހަގަކުރަންޖެހެއެވެ. ހަމައެޔާއެކު ރާއްޖޭގެ މިނިވަންކަމާއި އިސްތިޤްލާލަށްޓަކައި ބުރަ މަސައްކަތްތަކެއް ކުރެއްވި ހިތްވަރުގަދަ ބޭފުޅުންނާއި މިނިވަން ކަމަށްޓަކައި ޖިހާދުކުރައްވައި ޝަހީދުވެވަޑައިގެންނެވި ބަޠަލުންގެ ޒިކުރާ ފަޚުރުވެރިކަމާއެކު ހަދާންކޮށް އެ ބޭފުޅުންނަށް މިއަދު ޝުކުރު ދަންނަވަން ޖެހެއެވެ.\nމިނިވަން ދިވެހިރާއްޖެ، އިނގިރޭސީންގެ ހިމާޔަތުގެ ދަށަށް ގޮސް އިނގިރޭސީންގެ ހިމާޔަތުގެ އަޅުވެތިކަމުގެ ކަސްތަޅުގައި 78 އަހަރެއްހާ ދުވަހު ދިވެހީން ބަނދެވިފައި ތިބެން ޖެހުނީ ވެރިކަމުގެ ދަހިވެތިކަމުގައި ރާއްޖޭގެ ސިޔާސީ ބޮޑުންގެ މެދުގައި ކޯޅެމުންދިޔަ ކޯޅުންތަކާއި އިނގިރޭސިން ދިވެހިރާއްޖޭގެ މައްޗަށް ވެރިވެގަތުމަށް ދަހިވެތިވެފައި ތިބުމުގެ ނަތީޖާއެއްގެ ގޮތުންނެވެ. ތެދުވެރި އިޚުލާޞްތެރި ހިތަކާއި ސިކުނޑިއަކުން ވިސް ނައިފިނަމަ ރާއްޖޭގެ ސިޔާސީ މަސްރަހުގައި މިހާރު ހިނގަމުންދާ ކަންތައްތަކަކީ އިނގިރޭސީންގެ ސިޔާސީ އަޅުވެތިކަމުގެ ދަށަށް ރާއްޖެ ދިޔަ ދުވަސް ވަރުގައިވެސް ހިނގި ފަދަ ކަންތައްތަކެކެވެ. މިއީ ގައުމުދެކެ ލޯބިވާ މީހުން ފުންކޮށް ވިސްނަންޖެހިފައިވާ ދަނޑިވަޅެކެވެ.\nއިންޑިއާވެސް މިދުވަސްވަރު ދިވެހިރާއްޖެއަށް ކިހާ އޯގާވެރިވެފައި ހެއު ފޯރުވަމުން އެބަގެންދޭ ނޫންތޯއެވެ؟ އެދުވަސްވަރު އިނގިރޭސީން މަސައްކަތް ކުރަމުން ދިޔައީ، އެއީ ދިވެހީންނަށް ވަރަށް ހެއުލަފާ ބައެއްގެ ގޮތުގައެވެ. ގައުމު ތަރައްގީ ކުރަން އެހީތެރިވާ ބައެއްގެ ގޮތުގައެވެ. އަދި ދުޝްމަނުންގެ ކިބައިން ގައުމު ސަލާމަތްކޮށްދޭން އެހީތެރިވާ ބައެއްގެ ގޮތުގައެވެ. އެކަމަކު އެންމެފަހުން އާޚިރުގައި އެ މީހުން ދިވެހިރާއްޖެ އަޅުވެތިކުރިއެވެ. އަޅުވެތި ކުރުމުގައި ދިވެހި ބޮޑުންނޭ ކިޔާ ސިޔާސީ ޣައްދާރުންގެ އެހީތެރިކަން ހޯދިއެވެ.\nއިބްރާހީމް ނާސިރު: ޒުވާން އުމުރުގައި ރާއްޖެއަށް މިނިވަންކަން ހޯއްދަވައިދެއްވި\nދިވެހިރާއްޖެއަށް މިނިވަންކަން ހޯއްދަވައި ދެއްވި ސުމުއްވުލް އަމީރު އިބްރާހީމް ނާސިރު ރަންނަބަނޑޭރި ކިލެގެފާނާ ބެހޭގޮތުން ކުރީގެ ރައީސް އަލްއުސްތާޛު މައުމޫން ޢަބްދުލް ޤައްޔޫމް ވިދާޅުވެފައިވެއެވެ.\n“އެމަނިކުފާނު 1965 ވަނަ އަހަރު އަޅުގަނޑުމެންނަށް މިނިވަންކަން ހޯއްދަވައިދެއްވިއެވެ. އަދި ހަމަ އެމަނިކުފާނު އޭގެ ކުރިން ވޯރާ ވިޔަފާރިވެރިންގެ އަތުން އަޅުގަނޑުމެންނަށް އިޤްތިޞާދީ މިނިވަންކަން ހޯއްދަވައިދެއްވިއެވެ.”\nއިންޑިއާގެ ވޯރާ ވިޔަފާރިވެރިންނަށް ދިވެހި ސަރުކާރު ދަރާއޮތް ޒަމާނެއް ވެސް ފާއިތުވެގެންދިޔައެވެ. އޭގެ އެތައް އަހަރެއް ފަހުން ވޯރާ ވިޔަފާރިވެރިންގެ އަތުން އިބްރާހީމް ނާސިރު ރާއްޖެއަށް އިގުތިސާދީ މިނިވަންކަން ހޯއްދަވައިދެއްވާފައި ވަނިކޮށް ރާއްޖޭގެ އިގުތިސާދު، ބޭރުގެ ވިޔަފާރިވެރިން އަނެއްކާވެސް ވަނީ އަޅުވެތިކޮށްފައެވެ. މިއީ ވެސް މިނިވަންދުވަހު އަނެއްކާވެސް ލަދުވެތިކަމާއެކު ފާހަގަކުރަން ޖެހިފައި އޮތް ބޮޑު ހިތާމައެކެވެ. އާދައިގެ ކުދިކުދި ވިޔަފާރިތަކުން ފެށިގެން ގޮސް ބޮޑެތި ވިޔަފާރިތަކުގެ މައްޗަށް ވޯރާއިން އަނެއްކާވެސް އަތްގަދަކޮށްފިއެވެ.\nމިނިވަން ގައުމެއްގެ ވިޔަފާރީގެ މައްޗަށް ބޭރު ގައުމެއްގެ ވޯރާއިން ވެރިވެގެންފައިވާ ވާނަމަ ގައުމުގެ ހާލަތު އޮންނާނީ ކިހިނެއްތޯއެވެ؟ ގައުމުގައި އޮންނާނީ ކޮން މިނިވަންކަމެއް ތޯއެވެ؟ މިނިވަން ގައުމެއްގެ ސިޔާސީ ކަންތައްތައް ނިންމުމުގައި ބޭރުގައުމެއްގެ ބަހާއި އެގައުމުގެ އެމްބަސީގެ ލަފާ ހޯދާނަމަ ގައުމުގައި އޮންނާނީ ކޮން މިނިވަންކަމެއް ތޯއެވެ؟ ގައުމެއްގެ އުތުރާއި ދެކުނާއި މެދުތެރޭގައި އެހެންގައުމެއްގެ އަސްކަރީ ބާރުތައް ޖަގަހަ ޖަހައިގެން ތިބޭނެނަމަ އެ ގައުމެއްގައި އޮންނާނީ ކޮން އަމުނުއަމާންކަމެއް ތޯއެވެ؟ މި އަދަކީ، ދިވެހިރާއްޖެ އިނގިރޭސީންގެ ހިމާޔަތުގެ ދަށަށް ދިޔަ ދިއުމުން، އިބުރަތްތެރި ފިލާވަޅެއް ލިބިގަންނަންޖެހޭ ދުވަހެކެވެ.\nމިނިވަންކަމުގެ 56 އަހަރު ކަޑައްތުކޮށް 57 ވަނަ އަހަރާ ކުރިމަތިލާއިރު ދިވެހިރާއްޖެ ސިޔާސީ އަދި އިގުތިސާދީ އަޅުވެތިކަމެއްގައި ބަނދެވެމުންދާކަމުގެ ހެކިތައް ދަނީ ފާޅުވެ، ފެންނަމުންނެވެ. މިފަހަރު އިނގިރޭސީންނެއް ނޫނެވެ. އިންޑިއާއެވެ. އިންޑިއާއާއި ދިވެހިރާއްޖެއާ ދެމެދު ބަދަހިވަމުންދާ އަޑިނޭނގޭ ގުޅުމުގެ ސަބަބުން ދިވެހިރާއްޖެ، އަޅުވެތިކަމުގެ ދަލެއްގައި ޖެހި ބަނދެވެމުންދާކަމުގެ އިހުސާސް ކުރަމުންދާ ތެދުވެރި ދިވެހިރައްޔިތުން ދަނީ އިންޑިއާ ދެކޮޅަށް އަޑު އުފުލަމުންނެވެ. “އިންޑިއާ އައުޓް! އިންޑިއާ އައުޓް!”އޭ ގޮވަމުންނެވެ.\nއައްޑޫގައި އިންޑިއާގެ އެހީގައި ހަދަމުންދާ ޕޮލިސް ޓްރޭނިން ސެންޓަރ\n“އިންޑިއާ އައުޓް! އިންޑިއާ އައުޓް!”އޭ ގޮވަމުންދަނީ އިންޑިއާއިން ދިވެހިރާއްޖޭގެ މައްޗަށް ފޯރުވަމުންދާ ސިޔާސީ، ޢަޞްކަރީ، އަދި އިގުތިސާދީ ބާރުވެރިކަމާ ދެކޮޅު މީސްމީހުންނެވެ. “އިންޑިއާ އައުޓު! އިންޑިއާ އައުޓު!”އޭ ގޮވަމުންދަނީ އެތެރެއިންނާއި ބޭރުން ދިވެހި ވަޠަނުގެ މިނިވަންކަމާއި ތޮޅެމުންދާ ޢަދުއްވުންގެ ވަކިތަކުން ގައުމު ސަލާމަތްކުރަން އެދޭ މީހުންނެވެ. އަދި އިންޑިއާއާއި ރާއްޖެއާ ދެމެދު ކުރެވެމުންދާ އަޑިނޭނގޭ، ސިއްރުން ފުރިގެންވާ އެއްބަސްވުންތަކާމެދު ކަންބޮޑުވާ މީހުންނެވެ. އިންޑިއާއާއި ރާއްޖެއާ ދެމެދު ކުރަމުންދާ އެއްބަސްވުންތަކަކީ ތާހިރު އެއްބަސްވުންތަކެއް ކަމަށް ސަރުކާރުން ހާސްފަހަރު ބުންޏަސް އެއިން ކޮންމެ އެއްބަސްވުމަކީ ގައުމީ ސަލާމަތާ ގުޅުން ހުރި އެއްބަސްވުމެއް ކަމަށް ބުނެ އެ އެއްބަސްވުންތައް ފޮރުވައި، ސިއްރުކުރުމުން ރައްޔިތުންގެ ހިތުގައި އުފެދެމުން ދަނީ ޝައްކާއި ވަހުމުގެ އުދާހެވެ. އިނގިރޭސީންގެ އަޅުވެތިކަމުގެ ދަށަށް ރާއްޖެ ދިޔައީވެސް ރައްޔިތުންނަށް ނޭނގޭ ސިއްރު އެއްބަސްވުމެއްގެ ދަށުންނެވެ.\nއިނގިރޭސީންގެ އަޅުވެތިކަމުގެ ދަށަށް ދިވެހިރާއްޖެ 1889ގައި ދިޔައީ ރާއްޖޭގެ ސިޔާސީ މަސްރަހުގައި ވަރަށް ކޯޅުން ބޮޑު ދުވަސްވަރެއްގައެވެ. އިނގިރޭސީންގެ ގަދަބާރުގައި ރާއްޖޭގެ ރަސްކަން ބަދަލުކުރިއެވެ. އެއީ ވެރިކަމުގެ ދަހިވެތިކަމުގައި ސިޔާސީ ބޮޑުން ގައުމުގައި ބޮޑު ހުޅުޖަހައި ގައުމު ފަނާކޮށް ސުންނާފަތި ކުރަމުން ދިޔަ ދުވަސްވަރެކެވެ.\nމާތް ރަސްކަނލާންގެ ދެން އެފަދަ ދުވަހެއް، އެފަދަ އަޅުވެތި ކަމެއް، މި ދިވެހިރާއްޖެއަށް މިންވަރު ނުކުރައްވާށިއެވެ!\nގައުމުގެ މިނިވަންކަމަކީ އެހެން އެއްވެސް އެއްޗަކާއި އަޅައި ކިރުވައި ވަޒަން ކުރެވޭ ވަރަށްވުރެ ބޮޑު ނިޢުމަތެއް ކަން ކަށަވަރު ޔަގީނެވެ.


Israel in vaccine dheyn Falstheenu inthizaarugai\nއިޒްރޭލް ރައްޔިތުންނަށް ވެކްސިންދޭން ފަށާއިރު ފަލަސްތީނަށް ދިގު އިންތިޒާރެއް\nއިޒްރޭލް ރައްޔިތުންނަށް ވެކްސިން ދޭން ފަށާއިރު ފަލަސްތީނަށް ގޮތެއް އަދި ހަމަނުޖެހޭ\nއިޒްރޭލް އާބާދީގެ ދެބައިކުޅަ އެއްބަޔަށް ދެވޭ ވަރަށް އެ ގައުމުން މިހާރު ވެސް ވެކްސިން ކަށަވަރުކޮށްފި އެވެ. އިޒްރޭލަށް މިހާ ފަސޭހައިން ވެކްސިން ހޯދިފައި ވަނީ ބޮޑުވަޒީރު ބެޖަމިން ނަތަންޔާހޫ ފައިޒާގެ ވެރިންނާ ސީދާ ބައްދަލު ކުރައްވައި އާދޭސް ދަންނަވައިގެނެވެ.\nއިޒްރޭލު ރައްޔިތުންނަށް އަންނަ ހަފުތާގައި ވެކްސިންދޭން ފަށާއިރު، ފަލަސްތީން މީހުންނަށް އަދި ވެސް އޮތީ އިންތިޒާރު ކުރުމެވެ. ވެކްސިނެއް ލިބޭނެ ގޮތެއް ވެސް ނެތެވެ. އޮތް ހަމައެކަނި އުންމީދަކީ ޑަބްލިޔުއެޗްއޯ މެދުވެރި ވެގެން ހިންގާ ކޯވެކްސް ޕްރޮގްރާމެވެ. އެހެން ނަމަވެސް، މި ޕްރޮގްރާމްގެ ހަބަރުތައް ހުރީ އެންމެ އެދެވޭ ގޮތަކަށް ނޫނެވެ. ފެއިލް ވެދާނެ ކަމުގެ ބިރު ވަނީ ހީވެފަ އެވެ.\nކޮވިޑް ވެކްސިން ހޯދުމަށްޓަކައި އިޒްރޭލުން ފައިޒާ ބަޔޮންޓެކްއިން އަށް މިލިއަން ޑޯޒް ގަތުމަށް އެއްބަސްވުމެއް ހަދާފައިވާއިރު، މޮޑާނާއިން ވެސް ހަމިލިއަން ވެކްސިން ގަންނާނެ ކަމަށްވެ އެވެ.\nއިޒްރޭލުން ވަނީ ވެކްސިން ރައްކާ ކުރަން ބޭނުންވާ އާލާތްތައް ވެސް ހޯދާފަ އެވެ. ޚާއްސަކޮށް ފައިޒާ ބަޔޮންޓެކް ވެކްސިން ގަދަ ފިނީގައި ބެހެއްޓޭ ގޮތަށް ވެސް އިންތިޒާމްތައް ވަނީ ހަމަޖައްސާފަ އެވެ.\nފަލަސްތީނުން މައުލޫމާތުދޭ ގޮތުގައި އެ މީހުން ވެސް އަންނަނީ ފައިޒާ އާއި މޮޑާނާ އަދި އެސްޓްރަޒެނެކާއާ މަޝްވަރާ ކުރަމުންނެވެ. ކޯވެކްސް ފިޔަފައި އިތުރު އުންމީދެއް ނެތް ތަނުގައި، ވެކްސިން ރައްކާ ކުރާނެ ފަދަ ވެސް ފަލަސްތީނަށް ލިބިފައެއް ނެތެވެ.\nއިޒްރޭލާ ފަލަސްތީންގައި ވެސް ކޮވިޑް ކޮންޓްރޯލެއް ނުވެ އެވެ. ރިޕޯޓްތައް ބުނާ ގޮތުގައި އިޒްރޭލުގައި 366،000 މީހުންނަށް ކޮވިޑް ޖެހިއްޖެހި 3،000 މީހުން ވަނީ މަރުވެފަ އެވެ. ފަލަސްތީނުގައި 30،000 މީހުންނަށް ޖެހި 220 މީހުން ވަނީ މަރުވެފައި އެވެ.\nފަލަސްތީން އިޒްރޭލް ޑަބްލިޔޫއެޗްއޯ + ކޮވިޑް-19 ކޮވިޑް ވެކްސިން ކޮވިޑް-19 އިގެ ބަލާއާފާތް


އެލިޔާ ބައިއުއްތަގްސީތު ތަޢާރަފްކޮށްފި\nއެލިޔާ ބައިއުއްތަގްސީތު (އޭބީޓީ) ގެ ނަމުގައި އިސްލާމީ ޝަރީޢާ ހުއްދަކުރާ ގޮތަށް ބައްޓަންކޮށްފައިވާ ގަނެވިއްކުމުގެ ފައިނޭންސް ސްކީމެއް އެލިޔާ އިންވެސްޓްމެންޓްސް އިން ތަޢާރަފްކޮށްފިއެވެ.\nއިންސްޓޯލްމަންޓަށް ނަގާ މުދަލަށް ފުރަތަމަ ޕޭމަންޓް ދައްކާ ހިސާބުން އެ މުދާ ކަސްޓަމަރަށް މިލްކުވާ މި ސްކީމް ތަޢާރަފްކޮށްދެއްވީ ޗަމްޕާ ސެންޓްރަލް ހޮޓެލްގައި ބޭއްވި ހަފުލާއެއްގައި ހޯމް މިނިސްޓަރ އަޒްލީން އަހްމަދެވެ.\nމި ޙަފުލާގައި މިނިސްޓަރ ވިދާޅުވީ އެލިޔާ އަކީ ވާދަވެރިންނަށް މިސާލެއް ކަމަށާއި ވިޔަފާރީގެ މުއާމަލާތްތައް އެންމެ ފުރިހަމަ ގޮތުގައި މުސްލިމުންނަށް ކުރެވޭނޭ މަގު އެލިޔާއިން ފަހިކޮށްދޭތީ އެކަމަށް އޭނާ ޝުކުރު އަދާކުރައްވާ ކަމަށެވެ.\nއެލިޔާ ޝަރީޢާ ކޮމިޓީގެ މުޤައްރިރު ޑރ. ޢައިޝަތު މުނީރާ ވިދާޅުވީ މިހާރު ޢާންމުވެފައިވާ އިންސްޓޯލްމަންޓް ސިޔާސަތުތަކަށް ބަލާއިރު، ޤަވާޢިދުން ފައިސާ ނުދެއްކޭ ނަމަ ވަކި ފީއެއް ދައްކަން ޖެހޭ ކަމަށާއި އެއީ އިސްލާމީ ޝަރީއަތުގެ މިންގަނޑަށް ބަލާއިރު ނެގުން އެދެވިގެންވާ ޕޭމަންޓެއް ނޫން ކަމަށެވެ. އަދި ރިބާއަށް މަގުފަހިވާ ކަމަށެވެ.\nއޭނާ އިތުރަށް ވިދާޅުވީ އެލިޔާގެ މާލީ ސިޔާސަތަކީ ލޭޓް ޕޭމަންޓް ޖޫރިމަނާ ނުހިމެނޭ، ޝަރީޢަތާއި އަދި ބައިނަލްއަޤުވާމީ ހަމަތަކާވެސް އެއްގޮތްވާ ގޮތަށް ބައްޓަން ކޮށްފައިވާ ސިޔާސަތެއް ކަމަށެވެ.\nމި ސްކީމްގެ ދަށުން ޔަމަހާ ބްރޭންޑްގެ ސައިކަލާއި އައުޓްބޯޓް އިންޖީނާއި މޫދު ސައިކަލާއި ގަލްފް ކްރާފްޓް މުދާ އިންސްޓޯލްމެންޓަށް ނެގޭނެއެވެ.


Aharennakee Enme Molhu Coach Eh Nun: Guardiola - Vaguthu\nއިންގްލަންޑުގެ ޗެމްޕިއަން މެންޗެސްޓާ ސިޓީ ނޫން ޓީމެއްގެ ކޯޗު ކަމުގައި ހުރެ ކާމިޔާބީ ހޯދޭނެ ފެންވަރެއް އޭނާގެ ގައިގައި ނެތް ކަމަށް ޕެޕް ގާޑިއޯލާ ބުނެފިއެވެ.\nއިންގްލަންޑުގެ މީޑިއާތަކާއި ވާހަކަ ދައްކަމުން ސިޓީގެ ކޯޗު ގާޑިއޯލާ ބުނީ އޭނާ އަކީ ދުނިޔޭގައި ހުރި އެންމެ މޮޅު ކޯޗު ނޫން ކަމަށާއި އޭނާ އަށް ވުރެ މޮޅެތި ބައިވަރު ކޯޗުން އެބަތިބި ކަމަށެވެ. އަދި ބާސެލޯނާ އާއި މެންޗެސްޓާ ސިޓީ ފަދަ ކްލަބުތަކުގައި ބޮޑެތި ކާމިޔާބީތައް ހޯދިފައި ހުރި އޭނާގެ މޮޅުކަމަކުން ނޫން ކަމަށާއި އެއީ ދުނިޔޭގެ ފެންވަރުގެ މޮޅެތި ކުޅުންތެރިން އެޓީމު ތަކުގައި ތިބުމުން ކަމަށެވެ.\n" އަހަންނަށް އެއްވެސް އިރަކު އިހުސާސެއް ނުވޭ އަހަންނަކީ އެންމެ މޮޅު ކޯޗޭ. އަހަރެން ބާސެލޯނާ އާއެކު ސީޒަނެއްގައި ހަ ތަށި ނެގި ފަހަރު ވެސް އިހުސާސެއް ނުވޭ އެގޮތަކަށް. އެވަރުގެ ކާމިޔާބީ ލިބުނީ ހުނަރުވެރި މޮޅެތި ކުޅުންތެރިން ތިބުމުން. އަހަންނަށް ވުރެ މާ މޮޅެތި މެނޭޖަރުން އެބަތިބި. އެމީހުންގެ ޓީމަކު ނެތް އެ ފެންވަރުގެ މޮޅެތި ކުޅުންތެރިން ވެސް. އަހަންނަކީ މޮޅު ކޯޗެއް. އެކަމަކު އެންމެ މޮޅެއް ނޫން. ސިޓީ ނޫން ކްލަބެއް އަހަންނަށް ދީ. ނުލިބޭނެ ކާމިޔާބީއެއް، " ގާޑިއޯލާ ބުންޏެވެ.\nދުނިޔޭގެ ކުޅިވަރުގެ މީޑިއާގެ ސަމާލުކަމަށް ގާޑިއޯލާ އައީ އޭނާ ބާސެލޯނާގައި ހޭދަކުރި ދުވަސްވަރުގައެވެ. ބާސާ ދޫކޮށްލުމަށްފަހު އޭނާ ވަނީ ޖަރުމަނުގެ ބަޔާން މިއުނިކާއި މެންޗެސްޓާ ސިޓީއާއެކު ވެސް ލީގު ކާމިޔާބުކޮށްފައެވެ. ތިން ގައުމެއްގައި އަށް ފަހަރެއްގެ މަތިން ލީގު ޗެމްޕިއަންކަން ހޯދައިފައިވާ ގާޑިއޯލާ ވަނީ އެހެނިހެން މުބާރާތްތައް ވެސް ގިނަ އަދަދަކަށް ކާމިޔާބުކޮށްފައެވެ. އެހެން ނަމަވެސް ފަހަކަށް އައިސް ޔޫރަޕްގައި ގާޑިއޯލާ އަށް އެއްވެސް ކަހަަލަ ކުރިއެރުމެއް ނުލިބޭތީ އޭނާ އަށް ފާޑުކިޔުންތަކެއް އަމާޒުވަމުންދެ އެވެ. އެގޮތުން ބޮޑު އަދަދުން ހަރަދުކޮށް މޮޅެތި ކުޅުންތެރިން ގެނެސްގެން ވެސް ގާޑިއޯލާ އަށް ޗެމްޕިއަންސް ލީގުގައި ކާމިޔާބީ އެއް ނުލިބޭކަމީ އޭނާގެ ކޯޗިންގް ފެންވަރާމެދު ގިނަ ބަޔަކު ސުވާލު އުފައްދާ ކަމެކެވެ. ގާޑިއޯލާގެ ކޯޗިންގް ކެރިއަރުގައި ހޯދާފައިވާ2ޗެމްޕިއަންސް ލީގަކީ ވެސް ބާސާގައި ހުރެ ހޯދި ދެ މުބާރާތެވެ.\nމިދިޔަ ދެ ސީޒަނުގައި އިންގްލަންޑުގެ ޗެމްޕިއަންކަން ސިޓީން ހޯދި ނަމަވެސް މިފަހަރު އެޓީމަށް ލީގުގައި މާ އެދެވޭ ކުޅުމެއް ނުދެއްކެ އެވެ. އޭގެ ބަދަލުގައި ސިޓީ އަށް ވުރެ މަތިން 22 ޕޮއިންޓާއެކު ތާވަލު ލީޑު ކުރަމުން އަންނަނީ ލިވަޕޫލެވެ.\nމުވައްޒަފުންނަށް މުސާރަ ނުދީ ޗުއްޓީ އަށް ނުފޮނުވާނަން: މެންޗެސްޓާ ސިޓީ\nފެބުރުއަރީ 13, 2020 12:48\nއާނ.... އެންމެ މޮޅީ އިދިކޮޅު ޓީމް އެޓޭކް ފަށާއިރަށް ފައުލް ކުރަން.... އެކަމުން ހަމަ އެއްވަނަ.


Thaaif Ge Haadhisaa | #Dhiislam\n11 months ago |0comment| March 23, 2017\nމުހައްމަދު މައޫން ޝަރީފް\nރަސޫލާ ޞައްލަﷲ ޢަލައިހި ވަސައްލަމް ގެ ބޮޑުބޭބޭފުޅާއި، އުއްމުލް މުއުމިނީން ޚަދީޖާ ކައިރިކައިރީގައި އަވަހާރަވުމުން ރަސޫލާ ޞައްލަﷲ ޢަލައިހި ވަސައްލަމްއަށް މައްކާގައި ދިރިއުޅެން އުނދަގޫވިއެވެ. އެހެނީ ޤުރައިޝުންގެ އުނދަގޫތަކާއި ދުއްތުރާތަކުން ރަސޫލާ ޞައްލަﷲ ޢަލައިހި ވަސައްލަމް ސަލާމަތްކޮށްދެމުންދިޔައީ އަބޫތާލިބުގެފާނެވެ. އަދި އެކަލޭގެފާނަށް ކުރިމަތިވާ ނުތަނަވަސްކަން ފިލުވައިދީ ދަޢުވަތުގައި ކުރިޔަށްދިޔުމަށް ހިތްވަރުދެމުން ގެންދިޔައީ ޚަދީޖަތުގެފާނެވެ. އެހެންކަމުން މި ދެބޭކަލުން އަވަހާރަވުމުން ރަސޫލާ ޞައްލަﷲ ޢަލައިހި ވަސައްލަމް އަށް ލިބެމުންދިޔަ ޚާރިޖީ މަދަދާއި ދާޚިލީ މަދަދު ކެނޑިގެންދިޔައެވެ\nއަބޫތާލިބުގެފާނު އަވަހާރަވުމުން ވިއްސަކަށް ދުވަސްވަންދެން އަބޫލަހަބު ރަސޫލާ ޞައްލަﷲ ޢަލައިހި ވަސައްލަމް އަށް ހިމާޔަތްދިނެވެ. އެކަމަކު ކުފުރުވެރިކަމާއި ނޭންގާނީކަން އޭނާގެ މައްޗަށް ގަދަވެ ގަނެ، އެކަން ހުއްޓާލިއެވެ. މިހާހިސާބުން ރަސޫލާ ޞައްލަﷲ ޢަލައިހި ވަސައްލަމް އެކަލޭގެފާނުގެ އަޅެއްކަމުގައިވާ ޒައިދު ބިން ހާރިޘް ރަޟިޔަﷲ ޢަންހް އާ އެކީގައި ފައިމަގުގައި ތާއިފަށް ދިޔުމަށް ނިކުންނެވިއެވެ. ތާއިފްޚިޔާރުކުރެއްވީ އެއީ މައްކާއާއި އެންމެ ކައިރި ރަށް ކަމުގައިވުމުންނެވެ. ޒަމާނުއްސުރެ މި ދެރަށުގެ މީހުން އެއްބަޔަކު އަނެއްބަޔަކު ދެކެފަރިތައެވެ. ކައިރިކައިރީގައި ދެރަށްއޮތުމުން ދެރަށުގެ ދެމެދުގައި ވާދަވެރިކަންވެސް އޮތްމެއެވެ. ރަސޫލާ ޞައްލަﷲ ޢަލައިހި ވަސައްލަމް ފައިމަގުގައި ނިކުންނެވީ ސަވާރީއެއްގައި ނުކުތްނަމަ ޤުރައިޝުންނަށް އެކަލޭގެފާނުގެ މަޤްސަދު އެނގި އެކަމަށް ހުރަސްއަޅާނެތީއެވެ. އެއީ ނަބީކަމާއިގެން ފޮނުއްވުނުތާ 10 ވަނައަހަރުގެ ޝައްވާލުމަހުގައެވެ. ތާއިފަކީ މައްކާއާއި 60 ކިލޯމީޓަރ ދުރުގައި އޮންނަ ފަރުބަދަމަތީ ރަށެކެވެ. ފައިމަގުގައި ތާއިފަށް ދިޔުމަށް އެންމެ މަދުވެގެންވެސް ދެ ދުވަސް ހޭދަވާނެއެވެ. ރިސާލަތު ފޯރުކޮށްދެއްވުމަށްޓަކައި ރަސޫލާ ޞައްލަﷲ ޢަލައިހި ވަސައްލަމް އުފުއްލެވި ބުރަ ނިކަން ތަޞައްވަރު ކޮށްލައްވާށެވެ. ތާއިފަށް ދިޔުމަށް އޮންނަ މަގުގެ ނުރައްކާތެރިކަމާއިއެކު، ފައިމަގުގައި މި މަގު ދަތުރުކުރުން އަދި ކިހާ އުނދަގޫވެފައި ނުރައްކާވާނެތޯއެވެ؟ މިއީ އަދި އެކަލޭގެފާނު އުފުއްލެވި ބުރަ ތަކުގެ ތެރެއިން ކުޑަ މިންވަރެކެވެ.\nތާއިފްގެ ހާދިސާއާއި ބެހޭގޮތުން ޞަޙީހް ބުޚާރީގައި އައިސްފައިވެއެވެ. ޢާއިޝަތުގެފާނު ރަސޫލާ ޞައްލަﷲ ޢަލައިހި ވަސައްލަމްއާ ސުވާލުކުރެއްވިއެވެ. އުހުދަށް ވުރެ އުނދަގޫ ދަތިދުވަހެއް ކަލޭގެފާނާއި ކުރިމަތިވިތޯއެވެ؟ (ޢާއިޝަތުގެފާނު އުމުރުފުޅުން ހަގުވުމުން ތާއިފްގެ ހާދިސާގެ މަޢުލޫމާތު އެނގިފަނެތީއެވެ.) ވަގުތުން ރަސޫލާ ޞައްލަﷲ ޢަލައިހި ވަސައްލަމް ޖަވާބުދެއްވެވިއެވެ. އާއެކެވެ. ކަމަނާގެ ޤައުމުގެ މީހުން ތިމަންކަލޭގެފާނަށް ވަރަށް އުނދަގޫކުރިއެވެ. މިގޮތުން އެންމެ އުނދަގޫ ލިބުނު އެއްދުވަހަކީ ޔައުމުލް ޢަޤަބާއެވެ. އާދެ އެއީ ތާއިފުގެ މޮޔައިންނާއި ކުޑަކުދިން އެކަލޭގެފާނުގެ ގައިކޮޅަށް ގާއުކަމުން އެރަށުން ފައްސާލިދުވަހެވެ. އަދި ތިމަންކަލޭގެފާނު އުންމީދުކުރިގޮތަށް އެރަށުގެ މީހުން ތިމަންކަލޭގެފާނަށް އިޖާބައެއްނުދިނެވެ.\nއެދުވަސްވަރު ތާއިފުގެ ވެރިންގެ ގޮތުގައިތިބީ ޢަމްރު ބިންޢުމައިރުގެ ތިން ދަރިންނެވެ. މިތިން މީހުންނަށް އިސްލާމްދީނުގެ ދަޢުވަތު ރަސޫލާ ޞައްލަﷲ ޢަލައިހި ވަސައްލަމް ދެއްވުމުން އެމީހުން އެދަޢުވަތަށް އިންކާރުކުރިއެވެ. އިންކާރުކުރީވެސް އޭގެ އެންމެ ހުތުރު ގޮތުގައެވެ. އޭގެތެރެއިން އެކަކު ބުންޏެވެ. ”މާތް ﷲ ކަލޭގެފާނު ނަބިއްޔެއްގެ ގޮތުގައި ފޮނުއްވިނަމަ ތިމަންނަ ކަޢުބާގެ އުރަކޮޅުވީދާލައިފީމުހެވެ.” އަނެކަކު ބުންޏެވެ. ”ކަލެއަށްވުރެ ރަނގަޅުމީހަކު ނަބިއްޔެއްގެ ގޮތުގައި ފޮނުއްވަން މާތް ﷲ އަށް ނޭނގުނީހެވެ.” ތިންވަނަ މީހާ ބުންޏެވެ. ”ﷲ ގަންދީ ބުނަމެވެ. އަހަރެން ކަލެއަކާ ވާހަކައެއް ނުދައްކާނަމެވެ. ކަލެއަކީ ހަމަހަޤީޤަތުގައިވެސް ނަބިއްޔެއްކަމުގައިވާނަމަ، އަހުރެން ކަލެޔާއި ވާހަކަދެކެވޭ ވަރަށްވުރެ ކަލޭގެ ހައިބަތުމާބޮޑެވެ. އަދި ކަލެއަކީ މާތް ﷲ އޭ ކިޔައިގެން ދޮގުހަދާ މީހެއްކަމުގައިވާނަމަ( އެބަހީ މާﷲ ތިމަންކަލެގެފާނު ނަބިއްޔެއްގެ ގޮތުގައި ފޮނުއްވިކަމުގައި ކުރާ ދަޢުވާ)، އަހަރެން ކަލެއަކާ ވާހަކައެއް ނުދައްކާނަމެވެ. ”\nރަސޫލާ ޞައްލަﷲ ޢަލައިހި ވަސައްލަމް ދިހަދުވަހު ތާއިފުގައި މަޑުކުރެއްވެވިއެވެ. އަދި އެކި ފަންތިތަކުގެ އެކިމީހުންނަށް ދަޢުވަތުދެމުން ގެންދިޔައެވެ. އެހެންނަމަވެސް އެކަކުވެސް ރަސޫލާ ޞައްލަﷲ ޢަލައިހި ވަސައްލަމްގެ ދަޢުވަތަށް އިޖާބައެއް ނުދިނެވެ. އަދި ތާއިފްގެ ވެރިންދިޔައީ ރަސޫލާ ޞައްލަﷲ ޢަލައިހި ވަސައްލަމް އެރަށުން ފޮނުވާލެވޭނެ ގޮތެއް ރާވަމުންނެވެ. މިގޮތުން އެއްދުވަހަކު އެރަށުގެ މޮޔައިންނާއި ޅަކުދިންނަށް ވަސްވާސްދީ އެމީހުންލައްވާ ރަސޫލާ ޞައްލަﷲ ޢަލައިހި ވަސައްލަމްއާ ޒައިދުގެފާނާއި ދިމާއަށް ގާއުކުވާ، ފުރައްސާރަކުރުވަން ފެށިއެވެ. މިގޮތަށް ގާއުކާ، ފުރައްސާރަކުރަމުންގޮސް ރަސޫލާ ޞައްލަﷲ ޢަލައިހި ވަސައްލަމްއާ ޒައިދުގެފާނު އެރަށުން ބޭރުކޮށްލިއެވެ. އެރަށުން ބޭރުކޮށްލުމަށްފަހުވެސް ދެތިންމޭލުގެ ރާސްތާއަކަށް އެބައިމީހުން ރަސޫލާ ޞައްލަﷲ ޢަލައިހި ވަސައްލަމްއާ ޒައިދުގެފާނުގެ ފަހަތްޕުޅުން ގާއުކަމުންދިޔައެވެ. އޭރު ރަސޫލާ ޞައްލަﷲ ޢަލައިހި ވަސައްލަމްއަށް ލިބިވަޑައިގަތް ޒަޚަމްތަކުގެ ސަބަބުން އެކަލޭގެފާނުގެ ދެފައިންޕުޅުން ލޭ އޮހެރެމުންދިޔައެވެ. އަދި ރަސޫލާ ޞައްލަﷲ ޢަލައިހި ވަސައްލަމް ދިފާޢުކުރެއްވުމަށް ޒައިދުގެފާނު މަސައްކަތްކުރެއްވުމުގެ ސަބަބުން ޒައިދުގެފާނުގެ އިސްތަށިފުޅު ފެޅުނެވެ. އެހާނީއްކަތަކުގެ ބޮޑުކަމުގެ ސަބަބުން ރަސޫލާ ޞައްލަﷲ ޢަލައިހި ވަސައްލަމްއަށް އެކަލޭގެފާނަށް ހުރެވުނުތަނެއްވެސް ނޭގުނުކަމުގައި އެކަލޭގެފާނު ހަދީސްކުރައްވާފައިވެއެވެ. މިގޮތަށް ދެތިންމޭލަށް ޤަރްން-އަލްޘަޢާލިބާއިހަމައަށްގޮސްފަ އެބައިމީހުން އެނބުރި ތާއިފަށްދިޔައެވެ.\nއޭރު ރަސޫލާ ޞައްލަﷲ ޢަލައިހި ވަސައްލަމްއާ ޒައިދުގެފާނުވަނީ ވަރަށްބޮޑަށް ވަރުބަލިފުޅުވެވަޑައިގެންފައެވެ. ލިބިފައިވާ ހާނީއްކަތަކުގެ ސަބަބުން ދެބޭކަލުންގެ ގައިކޮޅުން ލޭ އޮހެރެނީއެވެ. އުފަންރަށުން ލިބޭ ހާނީއްކަތަކާއި ވޭނަށްވުރެވެސް ބޮޑު ވޭނެއްމިރަށުން ރަސޫލާ ޞައްލަﷲ ޢަލައިހި ވަސައްލަމްއަށް ލިބިއްޖެއެވެ. މިފަދަ ދަނޑިވަޅެއް އަޅުގަނޑުމެންނަށް ކުރިމަތިވެއްޖެނަމަ ކުރެވޭނެ އިޙްސާސް ނިކަން ވިސްނާލައްވަވާށެވެ. ވަރުބަލިފުޅުވެވަޑައިގެންފައިވާލެއް ބޮޑުކަމުން އެހިސާބުގައިހުރި މޭބިސްކަދުރު ބަގީޗާއެއްގެ ހިޔަލުގައި އެ ދެބޭކަލުން އިށީނދެވަޑައިގަތެވެ. ކަންދިމާކުރިގޮތުން، މި ބަގީޗާއަކީ މައްކާގެ މުޝްރިކެއްކަމުގައިވާ ރަބީޢާގެ ދެދަރިންގެ ބަގީޗާއެކެވެ. ރަސޫލާ ޞައްލަﷲ ޢަލައިހި ވަސައްލަމްގެ ނިކަމެތި ހާލުކޮޅުފެނިފައި އެމީހުންގެ ހިތަށް ހަމްދަރުދީވަނެވެ. އަދި މޭބިސްކަދުރުކޮޅެއް ތަބަކަކަށްލާފައި އެމީހުންގެ ނަޞްރާނީ (ކުރިސްޓިއަން) ޚާދިމެއްކަމުގައިވާ ޢައްދާސް ފޮނުއްވިއެވެ. މޭބިސް ކަދުރުފަރިއްކުޅުއްވުމުގެ ކުރިން ރަސޫލާ ޞައްލަﷲ ޢަލައިހި ވަސައްލަމް ބިސްމި ކިޔުއްވިއެވެ. މިކަންވީ ޢައްދާސް ވަރަށް ހައިރާން ކުރުވިކަމެއްކަމުގައެވެ. ޢައްދާސް ބުންޏެވެ. “މިއީ މިޢަރަބިކަރައިގެ މީހުން ބޭނުންނުކުރާ ޢިބާރާތެކެވެ.” ދެން ރަސޫލާ ޞައްލަﷲ ޢަލައިހި ވަސައްލަމް ޢައްދާސްއާ ސުވާލުކުރެއްވިއެވެ. ”ތިބާއަކީ ކޮންރަށެއްގެ މީހެއްތޯއެވެ؟ އަދި ތިބާގެ ދީނަކީ ކޮބައިތޯއެވެ.؟” ޢައްދާސް ޖަވާބުދިނެވެ. ”ތިމަންނައަކީ ނައިނަވާގެ ނަޞްރާނީއެކެވެ.” ރަސޫލާ ޞައްލަﷲ ޢަލައިހި ވަސައްލަމް ހަދީސްކުރެއްވިއެވެ. ”އެހެންވީމާ ތިބާއަކީ ޞާލިޙްއަޅާ ޔޫނުސް އިބްނި މައްތާގެ ރަށުގެމީހަކީމުތާއެވެ.” ޢައްދާސް ގެ ހައިރާންކަން ކުރިޔަށްވުރެ އިތުރުވިއެވެ. އަދި ރަސޫލާ ޞައްލަﷲ ޢަލައިހި ވަސައްލަމްއަށް ޔޫނުސްގެފާނާއި ބެހޭގޮތުން އެނގެނީ ކޮން މަޢުލޫމާތެއްތޯ ސުވާލުކުރިއެވެ. ރަސޫލާ ޞައްލަﷲ ޢަލައިހި ވަސައްލަމް ޖަވާބުދެއްވެވިއެވެ.\n((ذاك أخي، كان نبيًّا وأنا نبيٌّ))\n”އެއީ ތިމަންކަލޭގެފާނުގެ އަޚެކެވެ. އެއީ ނަބިއްޔެކެވެ. އަދި ތިމަންކަލެގެފާނަކީވެސް ހަމައެފަދައިން ނަބިއްޔެކެވެ.”\nއެހިނދު ޢައްދާސް އިސްލާމްވެ، ރަސޫލާ ޞައްލަﷲ ޢަލައިހި ވަސައްލަމްގެ އިސްތަށިފުޅުގަޔާއި، އަތްޕުޅުގަޔާއި، އަދި ފައިންޕުޅުގައި ބޮސްދެއްވަންފެއްޓެވިއެވެ. މިގޮތަށް ކަންތައްކުރެއްވުމަށްފަހު، ޢައްދާސް އެނބުރި އޭނަގެ ސާހިބުން ކައިރިޔަށް ދިޔުމުން އެކަމާ ނުރުހުންފާޅުކޮށް އިސްލާމްވުމަށްވުރެ، ޢައްދާސް ކުރިން ހުރި ދީނުގައި ހުރުންވެސް މާރަނގަޅުވާނެކަމުގައި ބުންޏެވެ. ނަމަވެސް ޢައްދާސް ރަޟިޔަﷲ ޢަންހް އީމާންކަންމަތީ ސާބިތުވެހުންނެވިއެވެ.\nތާއިފްގެ ހާދިސާއާއި ބެހޭގޮތުން ޞަޙީހް ބުޚާރީގައި އައިސްފައިވާހަދީސްގައި އިތުރަށްވެއެވެ.\n”….(ޤަރްން-އަލްޘަޢާލިބުގައި) ތިމަންކަލޭގެފާނު އިސްއުފުލާލިއިރު ބޯމަތިން ތިމަންކަލެގެފާނަށް ހިޔާދޭ ވިލާގަނޑެއްފެނުނެވެ. އަދި ހަމަ އެވިލާގަނޑުގެ ތެރެއިން ތިމަން ކަލޭގެފާނަށް ޖިބްރީލްގެ ފާނު ފެނިވަޑައިގަތެވެ. ޖިބްރީލްގެފާނު ތިމަންކަލޭގެފާނަށް ގޮވާލެއްވިއެވެ.\nކަލޭގެ ފާނުގެ މީހުން ކަލެގެފާނަށް ދެއްވި ޖަވާބު ﷲ އަޑު އައްސަވާ ވޮޑިގެންފިއެވެ. އަދި މާތް ﷲ ފަރުބަދަތަކުގެ ކަންތައްހަވާލުކުރައްވާފައިވާ މަލާއިކަތާ ފޮނުއްވައިފިއެވެ. ކަލެގެފާނު އެދިލައްވައިފިނަމަ، އަލްއަޚްޝަބައިނިއޭކިޔުނު ދެފަރުބަދައެމީހުންގެ މައްޗަށް ކުނޑިކުނޑިކޮށްލައްވާނެއެވެ.”\nއެހިނދު ރަޙްމަތުގެ ނަބިއްޔާދެއްވެވި ޖަވާބު އަދިއަދަށްދާންދެންވެސް އެކި ޖަލްސާތަކުގައި ތަކުރާރުކުރެވެމުންދެއެވެ.\n((بل أرجو أن يُخْرِج الله من أصلابهم مَن يعبد الله وحده لا يُشرك به شيئًا))\n”ނޫނެކެވެ. ތިމަންކަލޭގެފާނު އުއްމީދުކުރައްވަނީ އެމީހުންނަށް ލިބޭ ދަރިން ﷲ އެއްކައުވަންތަކޮށް، އެހެންފަރާތެއް ބައިވެރިކުރުމެއްނެތި އަޅުކަންކުރާނެކަމުގައެވެ.”\nވިސްނާލައްވާށެވެ. އެހާ އިހާނެތިކޮށް އެކަލޭގެފާނާއިމެދު ކަންތައްކުރެވުމުންވެސް، އެކަލޭގެފާނުއެމީހުންނާއިމެދު އިސްކުރެއްވީ އޯގާވެރިކަމެވެ. މި އޯގާވެރިކަމުގެ ނަތީޖާއަކީ ތައުހީދުގެ މަތީގައި ﷲ އަށް އަޅުކަންކުރާ އެތައްޖީލެއް އޭގެފަހުން އެމީހުންގެ ދަރިފަސްކޮޅުން އަދިވެސް އަންނަމުންދިޔުމެވެ. ތާއިފުގައި އެކަލޭގެފާނަށްއެންމެބޮޑަށް ހާނިއްކަކުރެވުނުބިމުގައި މިހާރުހުރީ ބޮޑުމިސްކިތެކެވެ!\nސީރަތުކިޔުމުގެ ނުވަތަ އަޑުއެހުމުގެ އެންމެ ބޮޑު ފައިދާއަކީ އަޅުގަނޑުމެންގެ ހިތްތަކުގައި ރަސޫލާ ޞައްލަﷲ ޢަލައިހި ވަސައްލަމްއާމެދުގައިވާ ލޯބި އާލާވުމެވެ. އަލް އިމާމް އިބްން އަލްޖަވްޒީ ދެކިލައްވާގޮތުގައި ރަސޫލާ ޞައްލަﷲ ޢަލައިހި ވަސައްލަމްގެ ދެކެ އޮންނަލޯތްބަކީ އަޅުގަނޑުމެން އަމިއްލައަށް އުފައްދަންޖެހޭލޯތްބެކެވެ. ރަސޫލާ ޞައްލަﷲ ޢަލައިހި ވަސައްލަމްގެ ޝަޙްޝިއްތާއި މޫރިތި ހަޔާތްޕުޅު އަޅުގަނޑުމެންނަށް އެނގުނުވަރަކަށް އަޅުގަނޑުމެންގެ ހިތުގައި އެކަލެގެފާނާއިމެދުވާ ލޯބި އިތުރުވެ، ތާޒާވަމުންދާނެއެވެ. މީހަކުދެކެ ލޯބިވާނަމަ، އެލޯބިވާފަރާތެއްގެ އަމުރުފުޅުތަކަށްތަބާވެ، ނުރުހޭކަންތައްތަކުން ދުރުވާނެއެވެ. މިކަންބަޔާންކުރައްވާ ކީރިތި ޤުރުޢާނުގައި މާތް ﷲ ވަހީކުރައްވާފައިވެއެވެ.\nކަލޭގެފާނު ވިދާޅުވާށެވެ! ތިޔަބައިމީހުން، اللَّه އަށް ލޯބިވާކަމުގައި ވަނީނަމަ، ފަހެ، ތިޔަބައިމީހުން، ތިމަންކަލޭގެފާނަށް تبع ވާށެވެ! އޭރުން، اللَّه، ތިޔަބައިމީހުންދެކެ ލޯބިވެވޮޑިގެންވާނެތެވެ. އަދި، ތިޔަބައިމީހުންނަށްޓަކައި، ތިޔަބައިމީހުންގެ ފާފަތައް ފުއްސަވައިދެއްވާނެތެވެ. اللَّه އީ، ގިނަގިނައިން ފާފަފުއްސަވާ، رحيم ވަންތަ ރަސްކަލާނގެއެވެ.\nރަސޫލާ ޞައްލަﷲ ޢަލައިހި ވަސައްލަމްއެންމެ ބޮޑަށް އަމުރުކުރައްވާފައިވާ ކަމަކީ ފަރުޟުފަސްނަމާދުކުރުމެވެ. އަދި ތިމާގެ އަނބިދަރިންލައްވާ އެނަމާދުތައް ކުރުވުމެވެ. މީގެއިތުރުން އެންމެހާ ހެޔޮކަންކަމަށާއި، ދިރިޢުޅުމުގެ ހުރިހާމައިދާނެއްގައިވެސް ރިވެތި އަޚްލާޤް އިސްކުރުމަށް އެކަލޭގެފާނު އަމުރުކުރައްވާފައިވެއެވެ. އެންމެހާ ނުބައި ކަންތައްތަކާއި ފާޙިޝް ޢަމަލުތައް އެކަލެގެފާނުވަނީ ނަހީކުރައްވާފައެވެ. ރިބާކާމީހުންނަށާއި، ރިޝްވަތު ހިފާމީހުންނަށާއި ދޭމީހުންނަށް އެކަލޭގެފާނު ވަނީ ލަޢުނަތްލެއްވުމަށް އެދި ދުޢާކުރައްވާފައެވެ.\nމިއަދު މަތިވެރި ޢަޒުމެއް ކަނޑައަޅަމާތޯއެވެ؟ އާދެ، އެއީ ރަސޫލާ ޞައްލަﷲ ޢަލައިހި ވަސައްލަމްއަށް ފުރިހަމައަށް ތަބާވުމުގެ އަޒުމެވެ. މިކަމަށްވުރެ އަޅުގަނޑުމެންގެމައްޗަށް އައުލާވެގެންވާ އެހެންކަމެއް އެބައޮތްތޯއެވެ؟ ދެދުނިޔޭގެ ފަލާޙާއި ކާމިޔާބުލިބުންވަނީ އެކަލޭގެފާނަށް ތަބާވުމުގައެވެ.\nނިޢުމަތެއް ފަދަ ޙާކިމާގެ 10 ސިފަ 17 hours ago | 0\nލޯބިވެރިންގެ ދުވަސް ފާހަގަކުރުން؟6days ago | 0


Fitkukoh hunnan kuraa kamakee hingun: Saif Ali Khan | Mihaaru\n04 އޯގަސްޓް 2020 - 08:50\nމި މަހުގެ 16 ގައި 50 އަހަރު ފުރޭ އެކްޓަރު ފިލްމުފެއާ އަށް ދިން އިންޓަވިއުއެއްގައި ބުނީ ހިނގުމުން، ކަސްރަތު ލިބުމުގެ އިތުރުން ހާސްކަމާއި ފިކުރުތަކުން ވެސް ދުރުކޮށްދޭ ކަމަށެވެ. އެހެންވެ ޖިމަށް ގޮސް އިންޓެންސް ވޯކްއައުޓް ހެދުމަށް ވުރެ ބޮޑަށް އަބަދުވެސް ޝައުގުވެރިކަން ހުންނަނީ ވަގުތު ލިބޭ ވަރަކުން ގިނަގިނައިން ހިނގުން ކަމަށް ބުންޏެވެ.\n"ހިނގުމަކީ މުޅި ހަށިގަނޑަށް އޭގެ ފައިދާ ލިއްބައިދޭ ކަމެއް. އެހެންވީމަ ދުޅަހެޔޮ ސިއްހަތެއްގައި ހުންނަ ހިނގުމަކީ ވަރަށް ބޭނުންތެރި ކަމެއް. މިއުޒިކެއް ޖަހާލައިގެން ބޫޓަށް އަރައިގެން ހިނގަން ނިކުތުމަކީ އަބަދު ވެސް އަހަރެން ވަރަށް ލޯބިކުރާ ކަމެއް،" ބަތަލާ ކަރީނާ ކަޕޫރްގެ ފިރިމީހާ ބުންޏެވެ. "މިއީ ކުރަން އެންމެ ފަސޭހަ ކަންތައް ވެސް މެ. އަނެއްކޮޅުން ސްޓްރެސް ފިލާކަމެއް ހިނގުމަކީ."\nބަތަލާ ސާރާ އަލީ ޚާން، 24، ގެ ބައްޕަ ބުނިގޮތުގައި ފިޓްކޮށް ހުންނަން ކަސްރަތާ އެކު، ރަނގަޅު ޑައިޓެއް ވެސް ވަރަށް މުހިއްމެވެ. އެހެންވެ ކެއުމަށް ވަރަށް ބަލައިގެން އުޅޭ ކަމަށް ބުންޏެވެ. އަދި ވަކިން ހާއްސަކޮށް ގޭގައި ކައްކައިގެން ކެއުމާއި ތާޒާ ބާވަތްތައް ކެއުމަކީ އަބަދު ވެސް ވަރަށް ބޮޑަށް ބަލާ ކަމެއް ކަމަށް ބުންޏެވެ.\nފިލްމީ ދާއިރާ އަށް ނުކުތް އިރު ސައިފަކީ ބައްޓަން އެހާ ރީތިކޮށް ހުރި އެކްޓަރެއް ނޫނެވެ. އެކަމަކު މިހާރު އޭނާ ގުނާލެވެނީ ބޮލީވުޑްގެ އެންމެ ފިޓް، އެންމެ ސްޓައިލިޝް އަދި ބަލާލަން އެންމެ ރީތި އެކްޓަރުންގެ ތެރޭގަ އެވެ. ވަކިން ހާއްސަކޮށް ސައިފްގެ އުމުރުގެ އެކްޓަރުންނާ އަޅާބަލާ އިރު އޭނާ ފެންނަނީ ވަރަށް ޒުވާންކޮށެވެ.\nއިތުރު ލިޔުންތައް ބޮލީވުޑް ކަރީނާ ކަޕޫރު ދުޅަހެޔޮ ދިރިއުޅުން ކަސްރަތު ސައިފް އަލީ ޚާން އެކްޓްކުރުން


Roaga Jehumuge Kurin Ebalin Rakkaatheri Vaany Kihineh?\nރޯގާ ޖެހުމުގެ ކުރިން އެބަލިން ރައްކާތެރިވާނީ ކިހިނެއް؟\n9 މަސް, 1 ހަފްތާ,4ދުވަސް,6ގަޑި, 36 މިނެޓް,3ސިކުންތު ކުރިން 5420ފަތޯނާ ފާއިޒް\nރޯގާ ނުވަތަ ފްލޫ ޖެހޭނީ ކޮންއިރަކު ކަމެއް އެއްވެސް މީހަކަށް ބުނާކަށް ނޭނގޭނެއެވެ. ރޯގާ ޖެހުމުން ސަލާމަތްވުމަށް ކުރެވޭނެ އެންމެ މުހިންމު ކަމަކީ އެބަލިން ރައްކާތެރިވުމަށް އެޅިދާނެ ފިޔަވަޅުތައް އަޅައިގެން ހުރުމެވެ. މި ލިޔުމުގައި މިހިމަނާލަނީ އެފަދަ ބައެއް ކަންކަމެވެ.\nއެކަށީގެންވާވަރަށް ވިޓަމިން ޑީ ހޯދުން:\nއާންމުގޮތެއްގައި އެންމެ ފަސޭހައިން ރޯގާއާއި ފްލޫ ޖެހެނީ ހަށިގަނޑުން ވިޓަމިން ޑީ މަދުވުމުންނެވެ. ވިޓަމިން އެކަށީގެންވާ ވަރަށް ހަށިގަނޑަށް ލިބޭނަމަ، ތަފާތު އިންފެކްޝަންތަކާ ދެކޮޅަށް މަސައްކަތް ކުރާ ނިޒާމްގެ ވަރުގަދަ ކޮށްދެއެވެ. ބައެއް ފަހަރު ހަމައެކަނި ކާނާއިން ވިޓަމިން ޑީ ހޯދުމަކީ އުނދަގޫ ކަމެކެވެ. އެހެންކަމުން ވިޓަމިން ޑީ ލިބޭ ބޭހެއްވެސް ޑޮކްޓަރުގެ ލަފަޔާއެކީގައި ކެވިދާނެއެވެ.\nގިނައިން މޫނާއި އަތްދޮވުން:\nއަތުގައި ހުންނަ ޖަރާސީމާއެކު މޫނުގައި ވަރަށް ގިނައިން އަތްލެވެއެވެ. މިއީ ފާހަގަ ނުކުރެވުނު ނަމަވެސް ގިނަ މީހުންނަށް ވަރަށް ގިނައިން ކުރެވޭ ކަމެކެވެ. 2016 ވަނަ އަހަރުގައި ކުރި ދިރާސާއަކުން ދައްކާ ގޮތުން އެވްރެޖްކޮށް ކޮންމެ މީހަކުވެސް އެއްގަޑިއިރުގެ ތެރޭގައި ދުވާލަކު 16 ފަހަރު މޫނުގައި އަތްލައެވެ. އަތަކީ ނުދޮވެ ގިނައިރު ވާނަމަ، ގިނަ ޖަރާސީމްތަކެއް އަށަގަންނާނެ ގުނަވަނެކެވެ. އެހެންކަމުން އަތްނުދޮވެ މޫނުގައި އަތްލެވުމުން، އަނގައިގެ ޒަރީއާއިން ޖަރާސީމްތައް ހަށިގަނޑަށް އެތެރެވެއެވެ. އެހެންކަމުން ގިނައިން އަތް ދޮންނަން އާދަ ކުރުމަކީ ވަރަށް މުހިންމު ކަމެކެވެ.\nގެންގުޅޭ ފޯނު ވަރަށް ގިނަ ތަންތާގައި ބޭއްވޭ ދޯއެވެ؟ ފާހާނާގައާއި، ބަދިގެއާއި، ވޯކް ޑެސްކް، އަދި އެކި ރެސްޓޯރެންޓްތަކުގެ މޭޒުތައް މަތީގައިވެސް ފޯނު ބޭއްވެއެވެ. އެހެންކަމުން ފޯނުގައި ޖަރާސީމު ހުންނާނެ ވަރު ވިސްނާލުމުންވެސް ވަޒަން ކޮށްލެވޭނެއެވެ. 2012 ވަނަ އަހަރު ކުރި ދިރާސާއަކުން ދައްކާ ގޮތުގައި ތިބާ ގެންގުޅޭ ފޯނުގައި ޓޮއިލެޓް ސީޓަށްވުރެވެސް 10 ގުނަ އިތުރަށް ޖަރާސީމު ހުރެއެވެ. އެހެންކަމުން ފޯނު ސާފު ކުރުމަކީ ވަރަށްވެސް މުހިންމު ކަމެކެވެ.\nހަށިގަނޑުގައި އެކަށީގެންވާ މިންވަރަށް ޒިންކު ލިބޭނަމަ، ވައިރަސްތައް ހަށިގަނޑުން މަދުކޮށްދެއެވެ. ރޯގާ ޖެހޭ ފަހުންވެސް ޒިންކް ލިބޭ ކާނާ ކާނަމަ، ބަލީގައި ބޮޑުވަރު ނުވެ، އަވަހަށް ޝިފާ ލިބޭނެ ކަމަށް ސިއްހީ ތަޖުރިބާކާރުން ބުނެއެވެ.\n14 ގަޑި ކުރިން 37 0\n2 ހަފްތާ ކުރިން 82 0\n1 މަސް ކުރިން 211 0